Силвия Дей

Пеперуда в леда

1

— Едва девет сутринта е, а аз вече съм леко пийнала!

Току-що отворила широко входната си врата в отговор на моето почукване, съседката ми Роксан стои пред мен с блеснали очи. Двете й кучета — Силно лаещ ваймаранер и още по-силно лаещ мелез между корги и чихуахуа, се втурват да ме посрещнат.

— Какъв е поводът? — питам. Клякам и се приготвям за атаката на двамата любвеобилни пухчовци.

Поглеждам нагоре към Рокси. Нереално дългите й крака са обути в джинси, комбинирани с класическа бяла риза с копчета, чиито крайчета са вързани на кръста й. Както винаги, безупречната й външност изглежда постигната с лекота.

Тя се усмихва насреща ми.

— Понеделник е ден за мимоза[1], докторке.

— Така ли било? — Намачквам енергично и двете кучета, поласкана от радостта им, че ме виждат. — Няма да споря. Вярно е, не предписвам по едно-две питиета от време на време.

— Но ти самата никога не пиеш.

Свивам рамене.

— Защото когато пия, не съм забавна. Ставам сантиментална.

— Липсваше им — казва тя, подтикната от горещото посрещане, което Бела и Мини ми устройват. — На мен също.

— Е, не отсъствах чак толкова дълго, че да ви залипсвам. — Изправям се и въздъхвам с облекчение — енергичното облизване от страна на двете четириноги незнайно как ми се е разминало.

Рокси ме прегръща толкова силно, че не мога да си поема дъх. Тя е десетина сантиметра по-висока от мен, няколко години по-голяма и на километри напред по блясък и красота.

Отстъпва назад, разглежда ме хубаво и явно стига до някакво заключение, защото кимва. Погледът ми се плъзга по спускащите се до раменете й буйни къдрици, които обграждат овалното й лице. Очите й са кафяви, няколко нюанса по-светли от кожата, и греят с добрината на една наистина блага душа.

— Как е в Манхатън? — пита тя, хваща ме за ръката и ме завлича в къщата.

— Все същата лудница.

— А любимата ми звездна двойка? — продължава с въпросите Рокси и затваря вратата с крак. — Все още ли са така разкошни, бляскави и ужасно богати? Бременна ли е вече? Можеш да ми кажеш, нищичко няма да издам.

Усмихвам се. И аз се бях затъжила за Рокси. Голяма клюкарка е, но никога не е злонамерена. И все пак не може да пази тайна повече от пет минути.

— Да, Гидиън и Ева Крос все още са невероятни във всяко отношение. А аз не съм й лекар, така че не мога да кажа дали е бременна, или не е. Но като знам колко си добра в изкопчването на информация, вероятно ще разбереш веднага щом се случи.

— Ха! Да бе, да. Тайната бременност на Кайли Дженър доказа, че дори знаменитостите могат да имат тайни — отбелязва тя. Очите й светват от вълнение. — Може би и Ева чака бебе, но го крие.

Не искам да я разочаровам, но…

— Във всеки случай видимо няма никакво коремче.

— По дяволите — въздъхва Рокси. — Е, добре. Те са млади.

— И заети — добавям.

Като човек, който работеше за тях, го знам от първа ръка.

— Как беше облечена, когато я видя? Искам пълно описание: тоалет, обувки, аксесоари.

— Кой тоалет? — питам невинно. — Видяхме се повече от веднъж.

Очите й светват.

— Ооо, скъпа! Хайде да обядваме в „Солти“ и да ми разкажеш всичко!

— Може и да се навия — дразня я аз.

— Междувременно… — започва тя. Ароматът на наситения й парфюм отслабва, когато тръгва към всекидневната. — Толкова много имам да ти разказвам!

— Нямаше ме само три седмици. Какво толкова може да се е случило?

Тръгвам след Бела и Мини към познатия хол и веднага се усещам у дома си. Обзаведено в традиционен стил, предимно в бяло, с нотки тъмносиньо и златно, жилището на Рокси е едновременно елегантно и уютно. Тук-там из стаята са пръснати акценти от глинени мозайки в ярки цветове — подложки за маса, декоративни купи, вази и други дребни предмети, — все неща, които тя изработва, а служителите й продават на пазара „Пайк Плейс“[2].

Но всичко бледнее пред просторната гледка към залива, която се разкрива през прозорците.

Панорамата към Пюджит[3] и островите Маури и Вашон спира дъха ми. Гигантска червено-бяла баржа, натоварена с купища разноцветни транспортни контейнери, внимателно се отдалечава от Такома и забавя ход, за да влезе в острия завой, който трябва да направи на излизане от Повърти Бей. Влекач, който изглежда като играчка в сравнение с нея, бръмчи в обратната посока. Крайбрежните кейове са осеяни с частни плавателни съдове с всевъзможни размери — от надуваеми лодки до круизни кораби.

Мога да гледам проблясъците на водата и пристигащите и заминаващи по всяко време кораби до безкрай.

Никога няма да ми омръзне. Всъщност, докато бях в Ню Йорк, тази гледка ужасно ми липсваше.

Като си помисля само, че по едно време се кълнях, че както съм родена в Голямата ябълка, така и там ще си умра. Определено вече не съм жената, която бях тогава.

Оглеждам короната на гигантското старо дърво на ръба на отвесната канара за издайническо светло петно — главата на някой белоглав орел. Голият клон, който им е любимо място за наблюдение, сега е празен. В далечината редица самолети захождат от север за кацане на летище Сиатъл-Такома и ми подсказват откъде духа вятърът.

Обръщам се към Рокси, която тъкмо нахлузва чифт удобни безупречно бели обувки.

Изправя се.

— Предполагам, знаеш, че пропусна събранието — отново. Май не си била на нито едно от празниците насам, нали?

Шмугвам се зад ъгъла, за да избегна въпроса, и вземам поводите на кучетата от закачалките в антрето.

— Дали наистина съм пропуснала нещо? Едва ли.

Всеки месец по улиците на квартала ни изникват табели с датата и мястото на следващото събрание на общността — полезна информация, по която се водя при планирането на командировките си до Ню Йорк. Събирането с много хора на едно място не ми се отразява добре и гледам да го избягвам на всяка цена.

— Емили се появи с градинаря си. — Рокси поставя на колана си карабинер с контейнерче, пълно с биоразградими торбички за събиране на кучешки изпражнения. — Сега „се виждат“, май така му казват днес.

Новината ме кара да спра, макар и с периферното си зрение да забелязвам, че кучетата нетърпеливо подскачат около нас.

— Онова момченце? Та той не е ли на шестнайсет?

— Божичко! — Гърленият смях на Рокси е истинска наслада за ухото. — Изглежда като на толкова, нали? Всъщност е на двайсет.

— Ти да видиш!

Емили е авторка на бестселъри, която наскоро преживя мъчителен развод. Изпитала съм го на гърба си и й желая всичко най-хубаво. За нещастие, една скорошна поредица от гаджета на възрастта на сина й скандализира малката ни общност.

— Травмите наистина може да объркат хората.

Колкото и да й симпатизирам, внимавам в гласа ми да не проличи прекалено съчувствие.

Всички се крием зад някаква броня. Моята е преоткриването.

— Слушай, разбирам те. Но е тъпо да водиш играчката си на кварталното сборище — особено ако тази играчка коси моравите и на съседите. Само да беше видяла погледите, щом тя обърнеше гръб! Леле!

И двете се навеждаме, за да закачим поводите на каишките на кучетата.

— Какви събития пропускам само — шегувам се аз, докато мислено си записвам да изпратя на Емили картичка в стил „мисля за теб“.

— Това не е всичко.

— О?!

Повеждам Мини, а Рокси взема Бела. Никога не сме се уговаряли за това изрично, просто ни е навик. Точно както ни е навик да извеждаме заедно кучетата няколко пъти седмично, планирано съвместно занимание, което ме вади навън, на слънце, както предписва лекарят ми.

Рокси подскача от възбуда.

— Лес и Мардж продадоха къщата си.

Примигвам.

— Не знаех, че я продават.

Тя се разсмива и тръгва към входната врата.

— Точно там е работата. Не я продаваха.

— Почакай, какви ги говориш? — Бързам след нея, когато тя излиза от вратата, а Мини подтичва до мен, като пази опашката си, докато затварям след себе си.

Поглеждам вдясно към моята къща и прелестно реставрирания й покрив от средата на миналия век, който прилича на крила на пеперуда, после към традиционната къща точно след моята, собственост — бивша — на Лес и Мардж. Заедно с къщата на Рокси трите имота имат уникално разположение между улицата и залива, което ни осигурява безпрепятствена гледка към водата, както и изключително усамотение, при това само на двайсет минути с кола от летището.

Рокси забавя крачка, за да ми даде възможност да я настигна, после ме поглежда.

— В деня, след като ти отлетя за Ню Йорк, на алеята им спря един рейндж роувър и човекът от колата им предложил пари в брой, за да му продадат къщата — и да се изнесат — до четиринайсет дни.

Оплитам крака и Мини незабавно опъва повода. Хвърля ми нещо, което мога да опиша само като раздразнен кучешки поглед, после продължава да се тегли напред.

— Това е лудост.

— Нали? Лес не пожела да каже каква е била офертата, но мисля, че е била огромна.

Изкачваме се по наклонената алея и аз отмятам глава леко назад, за да огледам къщите, накацали по склона на хълма.

Големите им прозорци, проектирани за максимална гледка, изглеждат като широко отворени очи, застинали в изумление. Нашата малка ивица от Пюджит бе нещо като тайна, но с бума на жилищното строителство в Сиатъл и Такома, вече ни бяха открили. Сега много от къщите минават през основен ремонт, за да удовлетворят вкусовете на новите си собственици.

Когато стигаме до пътя, свиваме вляво. Вдясно е задънена улица.

— Е, ако те са щастливи — казвам, — и аз се радвам за тях.

— На седмото небе са. Много им се струпа наведнъж, но мисля, че са доволни от решението си.

Роксан спира, когато Бела спира, и двете изчакваме кучетата да маркират едно от обичайните си места върху чакълената ивица до асфалта. В нашия квартал няма бордюри по улиците, нито тротоари. Само красиви морави и изобилие от цъфтящи храсти.

— Всички се опитахме да измъкнем някаква информация от тях — продължава тя, — но те не казаха нищо за продажбата. — Хвърля ми кос поглед. — Но пък споделиха нещо за купувача.

— Защо ме гледаш така?

— Защото и двамата с Майк смятаме, че купувачът е известен човек. Може би филмов режисьор. Или актьор. Представяш ли си? Първо Емили, авторка на бестселъри. След това ти — хирург от телевизионно риалити шоу. А сега и този мъж! Може би ставаме някакво ново Малибу — живот на крайбрежието без пожари и данъчно облагане.

Споменаването на Майк, мъжа на Рокси, ме кара да се усмихна вътрешно. За преселница от Ню Йорк като мен той добавя приятен щрих от някогашния живот към сегашната реалност, която създавам за себе си — реалност, сега разтърсена от загубата на съседите, които харесвах.

— И какви са уликите, с които работите? — питам, решила да се включа в играта.

Ако съм научила нещо от изминалата година, то е, че трябва да приемам нещата, които не мога да променя.

Трудна задача за маниак на тема контрол като мен.

— Лес каза, че купувачът дори не е разгледал вътрешността на къщата. Казал, че нямало нужда. Вече знаел, че „светлината е идеална“. Та кой би казал нещо подобно? Трябва да е човек, който се занимава с визуални изкуства, нали така?

— Може би — съгласявам се колебливо, обезпокоена от неочаквания разговор. Тук пътят се издига рязко под достатъчен наклон, че да усетя леко натоварване в бедрата. — Макар това да не означава, че е известен.

— Там е работата. — В гласа й се усеща съвсем леко задъхване. — Лес не пожела да каже число, но пък спомена, че било безумие, дето онзи не купил огромната къща в края на нашата улица. Тя е обявена за три и половина милиона!

Трудно ми е да го осмисля. Лес и Мардж имат — имаха — красив дом, но стойността му дори не се доближава до подобна сума.

— Мисля, че веднъж видях купувача през големия еркерен прозорец във всекидневната — продължава Рокси. — Блондинката с него беше зашеметяваща. Кльощава като супермодел и с безкрайни крака.

Когато стигаме върха, аз вече едва дишам, но не и Рокси, която ходи на фитнес почти всеки ден.

Половин километър по-нататък има улица към парка Даш Пойнт. След него и право напред пътят се спуска обратно надолу и завива леко, докато стигне нивото на водата. Там е плажът Редондо, както и „Солти“, ресторант на платформа във водата с просторна гледка към Повърти Бей и океана.

Точно се каня да кажа нещо поетично за супата с морски дарове на „Солти“, когато иззад ъгъла изскача бегач във вихрен спринт. Внезапната му поява ме стряска. Един по-внимателен поглед ме кара да замръзна насред крачката си.

Забравям да дишам.

Има прекалено много неща за регистриране наведнъж, затова умът ми се опитва да обхване мъжа като цяло. Облечен само в черни шорти и обувки, той е истинско пиршество за очите — потъмняла от слънцето кожа, сложни татуировки по ръцете и блестящи от пот потрепващи мускули.

А лицето му. Изсечено като скулптура. Със силна челюст. Брутално, зашеметяващо красиво.

Рокси, вече на няколко крачки пред мен, подсвирва тихо.

— Дяволски секси е.

Звукът на гласа й ми напомня да дишам. Кожата ми е гореща и влажна от потта. Пулсът ми се е учестил до нива, за които не мога да обвинявам физическото усилие.

В първия момент той не ни вижда, въпреки че тича в нашата посока. Умът му е другаде, тялото му е на автопилот. Дългите му силни крака гълтат асфалта под стъпалата му. Ръцете се движат в ритмично контролирано темпо. Впечатляващо е колко изящно е тялото му при тази скорост: аеродинамично и ефективно. В лекотата на бягането му има красота, има и мощ и аз… Не мога. Да спра. Да го зяпам. Знам, че го правя и че трябва да отклоня поглед, но просто не мога.

— Виждаш ли това? — пита Рокси, очевидно и тя е неспособна да отмести очи.

От транса ни вади яростен лай. Бела и Мини са зърнали непознатия бегач, устремил се в нашата посока.

— Ей — кара се Рокси на Бела и скъсява повода. — Престани!

Но аз все още съм прекалено замаяна, за да реагирам навреме. Мини решава да използва шанса си. Каишката се изплъзва от ръката ми, все едно изобщо не съм я държала. Изчезнала е, преди да успея да я хвана, късите й крачета се движат толкова бързо, че се сливат в размазано петно на път да се хвърли върху него.

— По дяволите!

Сега аз също тичам към него и той ме вижда. Не показва изненада, че е изваден от мислите си от две ококорени жени и техните неконтролируеми кучета. Плътната линия на устата му се стяга, когато разсеяното му изражение изведнъж се сменя с остро и съсредоточено. И не забавя скоростта си.

Първичният ми инстинкт е да изчезна, да избягам. Той е като беснеещ циклон, който ме връхлита, и чувството за самосъхрание изисква да се разкарам от пътя му.

— Мини — крещя аз и се спускам с ръка към каишката, докато тичам. Пропускам я. — По дяволите!

— Мини Беър! — изстрелва Рокси и дребното кученце незабавно забива крачета, спира и се обръща, за да побегне към своя човек.

Аз съм почти толкова пъргава. Сменям посоката, за да избегна сблъсъка с мъжа срещу себе си, и свивам към другата страна на улицата.

— Тийгън!

Уплашеният вик на Рокси ме кара да обърна глава… точно навреме, за да видя как един крайслер лети право към мен.

Адреналинът изригва и аз се хвърлям напред, косата ми настръхва от звука на виещи спирачки. Нещо ме блъсва отзад с достатъчно сила, че да ме изхвърли от пътя и да ме запрати на моравата на съседа.

Макар и зашеметена и все още ужасена, ми трябват само няколко секунди, за да осъзная, че съм добре.

И че онзи секси, як, потен мъж, от когото бягах, е върху мен.

2

— Луда ли си, по дяволите?! — озъбва ми се той с гневен поглед.

Осъзнавам, че е бесен. И че отблизо е още по-великолепен.

Очите му са пъстри, смарагдовозелени, със златисти отблясъци, пръскащи се от центъра. Миглите му са нелепо гъсти, толкова плътни и тъмни, че изглеждат сякаш си е сложил спирала. Веждите му са силни и смели, извити над блестящите вбесени очи. Има скули, за които бих убила, и устни, стиснати в тънка сурова линия. Разтърсва ме.

— Чуваш ли какво ти говоря?

Чувам, да, и анализирам дрезгавата грубост в гласа му.

Джаз бар, мисля си. От речта му лъха на уиски и тютюн.

Надвесил се е над мен, от него капе пот, а аз се чувствам като закачена към дефибрилатор, чиито остри, болезнени импулси разтърсват тялото ми и го връщат към живот.

Гърдите ми се повдигат от усилието да дишам и всеки дъх ми носи неговия аромат. Цитрус, феромони и активен здрав мъжкар.

— Тийгън — ръмжи той и разтърсва раменете ми. — Кажи нещо.

Бицепсите му — мамка му, каква физика има този мъж — и гръдните мускули, които се свиват и разпускат под нашарената с татуировки кожа, и редицата от плочки на корема…

— Тийгън. — Рокси е застанала до рамото му и се бори да удържи Бела и Мини. Момичетата може и да са от друг вид, но и те искат да се покатерят върху него. — Какво, по дяволите, си мислеше?

Той ме пуска обратно на земята и се изправя.

— Изобщо не мислеше.

Като го гледам отдолу, си припомням колко е висок. Той ми подава ръка и аз посягам да я хвана, без да мисля, усещам я миг по-късно, когато кожата му докосва моята, и изживяването ме разтърсва много по-силно от неговото дръпване. Изправя ме на крака, после отлепва дланта си от моята и разсеяно я потърква в гърдите си.

— Имам по-приятни неща за правене от това да гледам как се разплескваш на пътя — казва ми с леден тон.

В този мъж няма нищо меко. Нито в тялото му, нито в личността му. Нито в лицето му, което е прекалено мъжествено, за да е красиво, и въпреки това по някакъв начин е. Да не говорим за невероятния му магнетизъм. Но най-много от всичко ме изненадва сексуалното напрежение, което пулсира между нас.

Аз също потърквам дланта си, все още чувствам остатъчните иглички.

— Ами тогава благодаря за спасяването.

— Да, благодаря — казва Рокси с ръка на сърцето. — Изплаши ме до смърт.

Погледът му пробива дупка в мен.

— Добре ли си?

— Добре съм.

Само дето косата ми е на рошава плитка, лицето ми е без всякакъв грим, а веждите ми се нуждаят от оформяне.

И всичко това ме притеснява. Искаше ми се да изглеждам по-овладяна. Външният вид също може да е броня.

Точно това ми напомнят татуировките му, разбирам внезапно — воинска броня. Тушът се спуска по широките му рамене, за да скрие гръдните мускули и лопатките на гърба, после продължава по впечатляващите му ръце.

Той прокарва ръка през косата си, обръща ми гръб и си тръгва.

— Ей, аз съм Роксан, между другото. — Използва тон, който ясно му дава да разбере, че се движи по тънък лед.

Той се обръща назад с протегната ръка, като отново демонстрира онази грациозна сила. Може и да се пали лесно, но всичко останало у него е студено като лед.

— Гарет.

— Приятно ми е да се запознаем, Гарет. — Рокси стиска ръката му, после посочва към мен. — А тази безразсъдна дама е доктор Тийгън Ренсъм.

Гарет присвива очи към нея, после хвърля невярващ поглед към мен. Когато отново се обръща към Рокси, на лицето му е изписано категорично неодобрение.

— Дръж приятелката си далече от улицата, Роксан.

После си тръгва и отново започва да тича, като изчезва зад завоя на пътя също толкова бързо, колкото се е появил.

Двете с Рокси гледаме след него. Бела и Мини опъват каишките и лаят бясно.

— Е — казва Рокси, когато слизаме от моравата, — беше малко по-вълнуващо, отколкото ми се искаше за този ранен час на деня.

Разтреперана и объркана, обмислям дали да не се откажа от разходката и просто да се прибера.

Тя ме докосва по лакътя.

— Наистина ли си добре?

— Да.

Продължавам да вървя, решила да се придържам към познатата рутина. Местя единия си крак пред другия.

Сърцето ми още бие прекалено бързо, адреналинът в кръвта ми вилнее. Инстинктивната физическа реакция се бори с психическия шок.

Отдавна нищо не ми бе напомняло, че съм жена.

* * *

Независимо от дългата разходка и приятния обяд, докато вървя по алеята към дома си, все още съм разтърсена.

Цяла сутрин опитвам да се взема в ръце и съм бясна, че не успявам.

След всичкото това време осъзнавам, че не съм стигнала толкова далеч, колкото мислех.

Когато заобикалям долепения до къщата гараж и се насочвам по пътеката към входната си врата, не се удържам и хвърлям поглед към лъскавия черен рейндж роувър, паркиран нехайно на съседната алея.

Твърдата бучка лед в мен все още боли.

Ядосана съм. Бях планирала всеки свой следващ ден.

Нов град, нови приятели, нови навици. Половин година терапия и възстановяване и за какво? Съседите ми се местят и аз се чувствам така, сякаш са ме измамили. Сякаш новият живот, който бях изградила, е дошъл с гаранция, че нищо няма да се променя.

Поемам дълбоко въздух и го издишвам със съзнателното решение да изхвърля тревогата си заедно с него. Когато приближавам към входната врата, вадя ключовете от джоба си и пъхам един в ключалката на дългото напречно резе.

Когато го отварям, използвам същия ключ за оригиналната ключалка, която е в центъра на вратата. След като влизам, заключвам отново и двете, хвърлям ключа на масичката до входа и изключвам алармата, преди да е изтекъл краткият период, след който тя се включва с оглушителен вой.

Минаването през всяка стъпка на установения ред донякъде ме успокоява. Но най-голямото облекчение идва от мисълта, че отново съм сама у дома. Заглеждам се с копнеж към дивана, толкова съм изтощена, че ми се иска да се свия между възглавниците и да заспя завинаги. Знам какво означава фактът, че се чувствам толкова уморена, знам какво ще последва. Но това не означава, че мога да го спра.

Поглеждам през френските прозорци с изглед към Пюджит. Лявата страна на покривната пеперуда се извива нагоре и надвисва над двойната камина и над трапезарията с прозорци до тавана, които следват грациозната извивка, така че нищо да не препречва величествената гледка.

Точно зад зелената гърбица на островите Маури и Вашон от запад на юг се е проснала планинската верига Олимпик.

Понякога мъглата я скрива напълно, направо изчезва. Но в безоблачни дни като днешния мога да видя снежните й върхове, които се спускат надолу към крайбрежието.

Наслаждавам се на гледката, оставям познатите й контури да ме успокоят. Стоя в центъра на всекидневната си достатъчно дълго, че да погледам как друг огромен товарен кораб пълзи по пътя към Такома. Слънчевите лъчи проблясват по бавно движещата се вода, а шамандурите с капани за раци се полюшват ритмично.

Тук е спокойно, съвсем различно от безумното темпо и шума на Ню Йорк. Там почти не можех да чуя мислите си, животът ме блъскаше от всички страни, имах прекалено натоварена лекарска практика и вечно присъстващ снимачен екип. Тук мога да съм сама с мислите си, без никой да ме съди, без никой да ме съжалява или да очаква от мен „да го преодолея“.

Телефонът започва да вибрира в джоба ми, но аз дори не подскачам. Умът ми е избягал в някакво самотно място, което ме закриля от безкрайните вътрешни писъци, които едно време застрашаваха да ме докарат до лудост.

Когато на екрана виждам лицето на Рокси, приемам видеоразговора.

— Здрасти.

— Здрасти и на теб! — Тя е развълнувана, очите й блестят.

— Близо ли си до таблета си?

— Мога и да съм. — Отивам до мястото, където е поставена Стойката му за зареждане, благодарна за разсейването.

— Изпращам ти съобщение с линк. Не го пускай на телефона. Трябва ти по-голям екран.

Известието за съобщението изскача на екрана и аз минавам през необходимите операции, за да отворя страницата, която ми е изпратила. Почти не съм изненадана, когато очите на Гарет се оказват първото, което виждам. В края на краищата това е Рокси, а тя е като хрътка, пусната по следа, когато става дума за клюки.

— Много си бърза — промърморвам, докато скролвам малко надолу, за да се зареди цялото му лице.

Еха! Този тип е мечта, няма съмнение. Омагьосващата му мъжественост ме разтърсва въпреки белезите, които нося.

— Изобщо не е трудно да намериш човек, за когото е писано в пресата. — Гласът на Рокси трепти от вълнение.

— И макар да се налага да призная, че Майк позна, че е художник, а аз заложих на режисьор, до известна степен и двамата имахме право, защото Гарет Фрост е и фотограф, и художник. Прави изумителни черно-бели снимки, после ги превръща в абстрактни цветни картини. Има слайдшоу в една статия, сравняваща първоначалните фотографии с крайната творба. Някои от тях са наистина зашеметяващи.

Феноменът Фрост взривява елита на световното изкуство.

Това е заглавието на дълга статия, в която са включени няколко снимки на художника с различни знаменитости, някои от които познавам, а други — не. Една от фотографиите специално привлича вниманието ми, защото на нея той се усмихва. Независимо колко секси е по принцип, става още по-страхотен, когато лицето му е озарено от добро настроение. Красивите му очи греят.

Очарователни бръчици прорязват страните му. А устните му са плътни и твърди, наслада за сетивата.

— Не мога да повярвам, че още мълчиш, вместо да пищиш от вълнение! — упреква ме Рокси. — Отврат. И то само защото се срещаш с известни хора през цялото време. Явно си имунизирана.

— Не се срещам с известни хора през цялото време. — И със сигурност не съм имунизирана. Нещо ниско долу, дълбоко в мен потръпва, когато гледам лицето му.

— Ехо!? Ти си известна, доктор Манхатън — озъбва ми се тя. — И беше омъжена за Кайлър Джордан!

Потръпвам от болка при двойното споменаване на риалити сериала, който ме направи известна, и на брака ми с актьора, който все още играе ролята на супергероя, превърнала го в глобална стока. Мнозина смятат историята ми за вълшебна приказка и мислят, че съм имала очарователен живот. Известно време дори аз вярвах в това.

После идеалната картинка се разби на милион остри, болезнени парченца.

— Както и да е — продължава Рокси. — Гарет Фрост ми се струва опасен, какво ще кажеш? На челото му просто пише лошо момче.

Така си е. Дяволската му самоувереност личи в надменността на стойката му и в начина, по който се облича — с вкус и скъпо, но достатъчно еклектично, за да подскаже, че изобщо не се тревожи дали е в крак с модата.

— Великолепен е и е талантлив. Предполагам, че не чува често думичката „не“.

— Че кой би му я казал? Погледни снимките му с онези — супермодели. Както и да е, може и да намина към вас…

Чувам звънеца на вратата и изругавам, толкова съм потънала в проучването на всеки най-дребен детайл от лицето и стила на Гарет Фрост, че съм се отнесла напълно.

— Звънецът направо ми изкара акъла. Стой така. Има някой на вратата.

Поглеждам през щорите на широкия прозорец към предния ми двор и съзирам куриер, който бързо се връща към чакащия го ван.

— Имам пратка. Ще ти звънна след малко.

— Добре. Ще се чуем скоро.

Пъхвам телефона в джоба си, отварям вратата и се навеждам да вдигна кутията на прага. Настроението ми се оправя, когато виждам изпращача: „ЕКРА + Космесютикълс“ — проекта, който запази разума ми през последната година.

Изправям се и бързам да вляза вътре, без да забравям да затворя дългото резе, преди да се отправя към кухнята за ножици. Няколко минути по-късно съм пръснала съдържанието върху кухненския остров, цяла серия продукти за грижа за кожата в бежово-златисти опаковки.

Логото и цялостният дизайн излъчват лукс, който носи резултати, идеалният имидж за новата линия на „Крос Индъстрис“ — грижа за кожата, която хвърля мост над пропастта между фармацевтиката и козметиката.

Внимателно отварям една от кутийките, като се старая да запазя великолепната опаковка. Шишенцето вътре ме кара да ахна от удоволствие. Дебелото матирано стъкло крие златисто съдържание. Масивната безвъздушна помпичка също е златна, с ясно видима морскосиня лентичка, която указва на кой етап от препоръчания режим трябва да се използва продуктът.

Вдигам придружаващата картичка и разпознавам почерка на Ева Крос.

Тийгън,

Не бихме се справили без теб.

Наздраве за едно великолепно начало!

Поздрави,

Ева

Усмихвам се. И е толкова приятно. Пред мен е доказателството, че макар да се оттеглих от работата в козметичната хирургия, все пак съм успяла да помогна за създаването на нещо ценно, което може да накара някого на този свят да се почувства по-красив. А с частта от печалбите, която отива в благотворителната фондация на Ева — „Кросроудс“, давам своя скромен принос за по-добър живот на много хора, не само по отношение на красотата.

Капвам капка серум с естествено ухание върху опакото на дланта си и вдишвам аромата й̀, когато чувам типичния звук на отваряща се врата на ван за доставки. Отивам обратно до прозореца и виждам пощенската кола, спряла на моята алея. Тъй като повечето пакети се оставят в заключената пощенска кутия на улицата, предполагам, че това е нещо голямо, и тръгвам към вратата. Истината е, че правя повечето си покупки онлайн, независимо дали са продукти от супермаркета, храна за вкъщи, дрехи или неща за домакинството. Така е по-безопасно.

Грабвам ключовете, защото входната врата е винаги заключена отвътре, дръпвам резето и отварям широко вратата, за да посрещна пощенския служител.

И едва не се сблъсквам с Гарет Фрост.

3

— Къде отиваш? — пита Гарет, смръщил заплашително вежди.

— Моля? — Имам чувството, че съм се блъснала в него, макар да успях да избегна контакта с бързо отскачане назад.

Облечен в тясна черна тениска, износени свободни дънки и кубинки, сега е съвсем различен от мъжа, на когото налетях тази сутрин. Допълнителните дрехи обаче не притъпяват въздействието му върху мен.

Мисълта за това увисва в ума ми. Стряскащо е да осъзная колко силно ми влияе. Всяка язовирна стена държи само докато няма пукнатини.

— Смятам, че трябва да престанем да се срещаме по този начин.

— Слушай — казва той, — искам ново начало.

— Какво начало?

— Искам да забравим как се сблъскахме по-рано днес. Да започнем наново.

— Да започнем наново — повтарям аз.

— Да. — Той протяга длан към мен. — Аз съм Гарет Фрост.

Взирам се в татуираната му ръка, оглеждам дизайна, текстурата и размера.

Той въздъхва раздразнено и сграбчва ръката ми.

— А ти си доктор Тийгън Ренсъм. Приятно ми е да се запознаем.

— Ъъ…

— А сега ме покани да вляза.

Пулсът ми скача.

— Защо да го правя?

— А защо не?

Втренчвам се подозрително в него и питам:

— Ти ли се нанесе в съседната къща?

— Да. Видях те да се връщаш преди малко.

Чакам да каже още нещо, но той само ме гледа втренчено.

— Не ми се стори кой знае колко щастлив, че налетя на мен — казвам накрая, — та се чудя защо си тук.

— Никой не е щастлив да му налетят изневиделица. Той пъха ръце в задните си джобове, но продължава да стои на прага ми.

Точно пред мен.

— Бяха ми се струпали куп неща на главата — казва. — Работата, местенето тук, дреболии, които все някога трябва да бъдат свършени. Когато те видях да тичаш с все сили към мен, просто ме заслепи. Няколко секунди по-късно се озова под мен и отново бях заслепен. И ти го усети.

Трябва да призная, че оценявам откровеността му.

Той чака да отговоря, търпелив като паяк в своята мрежа.

— Значи между нас има физическо привличане — казвам предпазливо. Струва ми се, че трябваше да изчакаме малко повече, преди да признаем подобно нещо на глас.

Устните му се извиват в бавна непринудена усмивка.

— На една и съща вълна сме.

— Не мисля така. Смятам, че ти току-що направи голям скок.

— Напът съм. — Прекрачва прага с онази своя изящна животинска грация.

Изведнъж краката ми се отделят от земята и той накланя глава, за да поеме устата ми в хищна дълбока целувка, която изсмуква дъха ми. Устните ми парят под огъня на неговите. Едната му ръка ме е повдигнала като на люлка, другата притиска раменете ми. Пръстите му се вкопчват в хлабавата плитка, която се спуска на гърба ми, и отказват да я пуснат. Той затваря вратата зад себе си с крак.

Вдишвам го — аромат на цитрус и подправки. Вкусът му попива в мен с всяко движение на езика му, в гърдите му вибрира дълбоко възбудено ръмжене и отеква в моите.

Извивам се, предавам се на усещането и осъзнавам, че не съм в капан. Че вече съм в абсолютна сигурност.

Краката ми обхващат кръста му. Дланите ми се впиват в твърдата коприна на косата му. Стягам бедра и се повдигам, като накланям главата му назад, докато се изправям над него. Поема промяната на тежестта ми с лекота и отваря широко уста, когато го целувам още по-дълбоко.

Господи, устните му изглеждат толкова твърди, а са толкова меки. Тялото му е стегнато и парещо като нагрят на слънцето камък, но в ръцете ми той пулсира с живот.

Без значение как се движа в прегръдката му, той напасва телата ни — долините и равнините се плъзват в едно, сякаш за да докажат, че сме създадени единствено за това.

— Ухаеш толкова добре — прошепва, докато ме целува.

Някъде далеч в ума ми светва червена лампа. Блъскането на сърцето ми се ускорява от усещането, че постъпвам безразсъдно. Но не мога да спра.

Вътре в мен се събужда дълбоко заспала нужда и се впива в Гарет с хищнически глад. Не мога да се наситя на устните му, на вкуса, на дълбоките ласки на езика му.

Невъздържан е, но е толкова умел. В начина, по който ме целува, има дълбоко познание, опит, който обещава удоволствие и е твърде опияняващ, за да му устоя.

Той прави крачка и аз се вкопчвам още по-здраво, не успявам да спра ниския стон на протест, който се изтръгва от устните ми. Той ме придърпва по-близо, за да ми вдъхне увереност.

Звукът от звънеца ме кара да подскоча. Гарет ме притиска силно.

— Хей, Рокси е!

Вцепенявам се до болка, когато усещам как две напълно различни реалности се сливат.

— Ще си отиде — промърморва Гарет с устни на гърлото ми.

Сърцето ми блъска.

— Тя знае, че съм тук.

— И какво?

— Не мога просто да си мълча!

Той вдига глава, поглежда ме. Устата му е тънка, вбесена линия, челюстта му е стисната упорито.

— Може да си под душа. Може да си със слушалки. Може би се сдобряваш със съседа си.

Паниката ме прави истерична.

— Не може просто да се появиш да разбъркаш всичко!

— Тийгън — въздъхва той. — Успокой се, по дяволите.

— Не ми казвай как да се чувствам!

— Мамка му! — Той ме пуска на пода и тръгва към вратата.

Следва момент на облекчение. После паниката отново избухва. Едва имам време да се мушна в спалнята, преди той да отвори вратата.

— Здрасти, Роксан! — изръмжава. — Моментът не е подходящ.

— О! Аз… как си… Гарет, нали така беше?

— Бил съм и по-зле.

— Как е Тийгън?

— Панирана.

— Нали знаеш, че те чувам! — крещя през коридора.

Поглеждам се в голямото огледало на стената до дрешника и изтръпвам. Тениската и спортното ми долнище са напълно намачкани. Дългата ми до кръста коса е катастрофа и главата ми прилича на птиче гнездо. Кафявите ми очи са разширени и замаяни, а устните ми — подпухнало червено петно.

Гарет изглежда като секс бог, а аз приличам на наркоманка с долнокачествен филър за устни.

— Наред ли си, момиче? — провиква се Рокси.

— Ами… — погледът ми се стрелка насам-натам, оглежда се за чудо, което може да ме направи малко по-представителна. — Да.

— На верандата имаше пакет за теб. Слагам го на полицата до стълбището.

— Добре. Благодаря ти. — Въртя се в безцелен, трескав кръг. — Задръж. Ей сега идвам.

— Ще ми е приятно да дойдеш някой път на вечеря — казва Рокси с по-нисък глас, значи говори на Гарет. — Съпругът ми Майк прави фантастична домашна пица.

— С удоволствие, благодаря.

— Какво ще кажеш за утре вечер?

— Страхотно. Ще донеса вино. Червено?

— Червено ще е идеално.

Аз изръмжавам и дръпвам плитката си. Щом тя се предава, разресвам с пръсти възлите отгоре, разтърсвам краищата и прихващам косата си в нисък възел на тила.

След това бързо излизам в хола, където намирам Гарет небрежно облегнат на рамката на отворената врата, все едно къщата е негова.

Очите на Рокси се отварят широко, когато се обръщам към нея, както и усмивката й.

— Здрасти, госпожичке!

Аз завъртам неловко очи.

— Извинявай.

— За какво? Искаш ли и ти да дойдеш на вечеря утре?

— Ами… — Представям си как този мъж, подобен на торнадо, се втурва в спокойствието на моя живот. Дланите ми се изпотяват. Имам чувството, че по някое време днес съм загубила контрол над всичко.

Но не мога да позволя да си разменят шегички от личния си живот в мое отсъствие. Ако излезе някаква информация, искам да я чуя.

— Разбира се — казвам с небрежно повдигане на рамото.

— Не се вълнувай чак толкова — шегува се тя. — Както и да е, потеглям. Ще се видим с вас двамата утре около шест? Обади ми се по-късно, Тийгън.

Тръгва си. Гледам през прозореца как пресича напряко към двора си. Оставя ме сама с Гарет Фрост. Отново.

Той идва при мен, хваща лицето ми в ръцете си и задържа погледа ми.

— Докъде бяхме стигнали?

— Какво? Не!

Поразителната усмивка отново се появява и ме заслепява, после той ме целува по връхчето на носа.

— Възхитителна си, докторке. И адски секси.

— Ще затворя очи — промърморвам — и когато отново ги отворя, всичко това ще е просто един странен сън.

Посяга, обхваща китката ми с пръсти и вдига ръката ми, като притиска дланта ми към гърдите си. Оставам без дъх, когато усещам бясно биещото му сърце.

— Виждаш ли какво правиш с мен? — шепне той, притворил клепачи.

И за секунда от закачлив става прелъстителен.

— Ти ме манипулираш.

— А ти не спираш да мислиш. Съсредоточи се върху това, което е тук и сега.

Отдръпвам се.

— Това би било явно доказателство за разведена жена с лоша преценка. Не мога постоянно да губя почва под краката си и да правя едни и същи грешки.

Челюстта на Гарет придобива познатия упорит вид.

— Аз не съм грешка. И започвам начисто. Каквото и да е имало преди, не мога да бъда упрекнат в нищо.

— Пишеш правилата в движение — оплаквам се.

— Ние просто се чувстваме адски приятно заедно, Тийгън. Може ли да се фокусираме върху това? — посяга за ръката ми, стиска я. — Не си единствената, която има чувството, че земята се изплъзва под краката й.

Исусе! Да съм с него е като да съм на ринга с невидим боксьор срещу себе си. Изобщо не виждам откъде идва ударът.

Усмихва се триумфално, когато не успявам да измисля друго възражение. Прилича на момченце, което току-що е отворило мечтания подарък, който знае, че ще получи, защото е надникнало в оня проклет гардероб и е развалило изненадата.

— Дай ми шанс да те очаровам, докторке.

— И да ме чукаш.

— Това също. — Пръстите му се пъхат във възела на косата на тила ми, освобождават кичурите и те падат до кръста ми. Вдига шепа коса до носа си и вдъхва със затворени очи. — Знам, че малко насилвам нещата. Иска ми се да кажа, че ще намаля темпото, но би било лъжа, защото не мога да го направя.

Да. Още един от онези невидими удари, който спират дъха ми.

— Не можеш. Така ли? — Веждите ми се повдигат. — И защо?

— Нямам търпение.

— Наистина ли? — казвам саркастично, защото от самото начало е напълно ясно, че Гарет Фрост прави каквото си поиска.

Той издържа погледа ми и аз поразена забелязвам как нещо в него се променя. Очите му потъмняват. Крайчетата на прелъстителните му устни се свиват горчиво. Кожата на скулите му се опъва. Внезапно става призрачно красив, динамичната му сексуалност е разрушена от внезапната ми мисъл, че той страда мълчаливо.

— Всеки ден — прошепва той — надскачам собствените си граници само за да си напомня, че технически все още съм жив.

Посяга и хваща лакътя ми, лекото докосване се превръща в нежна милувка, която се плъзва надолу, докато пръстите ни се срещат. Усещам пътя на дланта му, голата ми кожа потръпва там, където плътта му е докосвала моята, сякаш нервните окончания се връщат към живот.

Устните ми се разтварят от учестеното дишане. Вцепенението беше моето спасение.

— Уморих се да страдам — казва той тихо. — Ти ми напомни, че тялото ми може да чувства и друго освен болка.

Гърлото ми се свива. Гарет би бил огромен риск във всяка своя форма, но наранен е още по-опасен. Страхувам се, че дори при най-повърхностната интимност ще съм прекалено уязвима за бурята, която вилнее в него, прекалено крехка да издържа болката, която го терзае.

— Гарет… аз… — Поклащам глава.

— Нямах намерение да се втурвам и да те сграбчвам така. Не съжалявам, че го направих, но не това беше начина, по който планирах да тръгнат нещата.

— Имал си план?

— Отиде по дяволите, но този, с който продължих, изглежда действа.

Навежда се и ме целува.

За разлика от мълниеносната целувка, с която ме атакува по-рано, тази е нежна. Устните му са меки. Изкусителни.

Езикът му се плъзва по моите и лекичко ги разтваря.

Продължава целувката бавно с лекичко близване, което ме кара да потръпна. Тихо изръмжаване издава удоволствието и сдържаното му желание.

Полагам неимоверно усилие да сложа ръцете си върху стегнатия му корем и да го избутам.

— Спри.

Гарет отстъпва крачка и ми дава място да дишам. Гледа ме и чака.

— Искаш да започнем отначало — казвам, като едва си поемам дъх, — опитай утре на вечерята. Сещаш се как, нали — да седнем на масата, да се видим с приятели… Така, както се опознават нормалните хора.

— Утре? — смръщва вежди той. — Какво ще кажеш за днес?

— Днес ти си отиваш, защото аз имам нужда от време да помисля.

Пуска разочарована въздишка и слага ръце на кръста си.

Когато повдигам вежди, той проклина под нос и се запътва към вратата.

— Знаеш много добре, че не сме нормални хора.

Присвивам очи. Творческите умове понякога са прекалено интуитивни и това не им се отразява добре.

— Може и да е вярно, но опитай поне веднъж да си нормален, Фрост. Току-виж ти хареса.

— Харесвам теб — мърмори той, докато се обръща, за да излезе. — Това е единствената причина, поради която си тръгвам.

* * *

— Ако те хванат, вината си е само твоя — прошепвам на себе си, докато вървя на пръсти по верандата на Гарет, стиснала внимателно кошницата в ръце. Показалецът ми увисва на звънеца, пулсът ми скача.

Работата е там, че е сам мъж в нова къща. Има голям шанс повечето от нещата му все още да са в кашони и да не е открил къде е бакалията.

Поне това си казах, когато отворих приложението за пазаруване на таблета и поръчах голяма бутилка „Сан Пелегрино“, сирене „Бийчърс Флагшип“, червени ябълки и домашни крекери. Подредих нещата в подплатена с лен кошница, която би могъл да използва повторно, като добавих нормален нож и две високи изящни стъклени чаши. Сложих и списък на близките магазини за хранителни стоки, дрогерии, бензиностанции и кафенета.

Поех дълбоко дъх и натиснах звънеца. След което с всички сили побягнах към къщи.

* * *

— Изненадваш ме, доктор Ренсъм. Наистина ме изненадваш. — Роксан спира да кълца пресния босилек и ме поглежда. Отново. — В един момент тържествено се кълнеш, че се отказваш от мъжете. В следващия някакъв разрошен самец отваря вратата ти.

— Разрошен самец? Слушаш прекалено много романтични аудиокниги. — Погледът ми се стрелва към часовника на микровълновата за милионен път. С всеки изминал миг стомахът ми се свива все повече.

Смехът й озарява стаята.

— Вината е твоя. Ти ме запали по аудиокнигите.

— Да, благодаря ти за това, Тийгън — провиква се Майк през отворения френски прозорец. Той е навън във вътрешния двор и се грижи за дървата, горящи в пещта им за пици. — Едно време слушахме музика. Сега слушаме актьори, които си преправят гласа, за да представят противоположния пол. Защо просто не четат книгата като нормални хора?

— Разбирам те. Но някои са по-добри от други — казвам с виновна усмивка. — След време се свиква.

Едно време и аз слушах музика. Сега новият ми навик са онлайн радиостанциите, подкастовете и аудиокнигите.

Предимно криминалета. И истории с нещастен край, които са по-реалистични.

Наблюдавам Майк за минутка. Въпреки че е няколко сантиметра по-нисък от Роксан, той пак е с няколко сантиметра по-висок от мен. Има впечатляваща изключително бяла коса и изтънчено лице, което често светва в момчешка усмивка. И освен че прави най-вкусната пица, която съм опитвала в живота си, той е присаден тук нюйоркчанин, така че с чиста съвест твърдя, че сърцето му е огромно като това на жена му.

— Значи той просто се показа на вратата ти? — притиска ме Рокси.

Обръщам се отново към нея и въздъхвам. Тя е с широки златни халки на ушите и червен колан „Гучи“ върху бели дънки и бяла блузка без ръкави. Както обикновено, изглежда по-елегантна с дънки, отколкото аз някога съм изглеждала на червения килим.

— Не може ли да говорим за нещо друго — питам я.

— Защо? Гарет изглеждаше поразително секси, когато отвори вратата.

В гласа й има въпрос и аз поклащам глава.

— Не? — усъмнява се тя, леко смръщила вежди. — Моля те, не ми казвай, че аз прецаках всичко.

— В никакъв случай. Беше идеалният момент да се появиш. Благодаря ти, че ме спаси. — Спасение, което оценявам все повече с всяка изминала минута.

— Тийгън? — Тя оставя ножа.

— Какво? Не ме гледай така. Наистина ли очакваш да правя секс с човек, когото сме срещнали само преди два часа?

— Че защо не? Голяма жена си. — Тя избърсва ръцете си в кърпа и подпира хълбок на кухненския остров. — Ако успява да пали двигателя ти, защо да не направиш едно кръгче?

— Първо ще трябва да се докаже — казвам нервно. — И вече е ясно, че няма да дойде.

Роксан най-после поглежда към часовника на микровълновата. Седем и петнайсет е. После се обръща към мен, искрено изненадана.

— Искаш ли да му звъннеш?

— Нямам телефонния му номер, а дори да го имах, нямаше да му се обадя.

Боли да ти вържат тенекия на среща — адски боли, но всъщност съм бясна, че изобщо му дадох възможност да ме нарани. Бясна съм на него, но най-вече на себе си. Знам всичко за яките, самоуверени, харизматични мъже, на които не може да се разчита. Това, че при целия опит, който имам, си загубих ума — макар и само за секунда, — означава единствено, че съм идиотка.

Устните на Роксан се свиват.

— Само ще отскоча до…

— Да не си посмяла.

Треперещият глас ме издава, но иначе се държа. Знаех си, че ще стане така, борех се да не го призная още когато Гарет не се появи на вратата ми, за да дойдем заедно дотук.

Не се бяхме уговаряли, но някак очаквах да го направи.

Изчаках до шест, преди да се запътя по краткия път сама. Въпреки това една мъничка частица от мен продължи да се надява до момента, в който повече не можех да се самозаблуждавам.

— Може би още не е настроил часовниците си. Знаеш как е, когато се преместиш на ново място.

— Не му търси извинения, Рокси. Ако за него беше важно, нямаше да има нужда от бавачка, за да го доведе.

Майк стиска рамото ми, докато минава покрай мен.

— Той губи. Ще съм повече от щастлив да го науча как трябва да се държи с една дама. Само ми кажи.

— Не си заслужава усилията.

— Съгласен. А сега, пещта е готова и чака само вашето решение, дами.

Рокси поглежда отново часовника, стиснала челюст.

— Хубаво. Да изнасяме нещата.

Натоварваме се с купите с гарнитури, а Майк вади подноса с топките домашно замесено тесто от чекмеджето за втасване на печката. Излизаме навън и разполагаме всичко върху външния кухненски плот.

Ято врани започва да кряска наблизо, познат звук. В двора на Лес и Мардж — вече на Гарет — има дърво, върху което се събират, и когато някой орел прелети наблизо, те се грижат всички в околността да разберат колко са нещастни.

За първи път не съм на страната на орела. Знам точно как се чувстват враните заради този натрапник.

Зад яда ми наднича раздиращо разочарование. Ужасно е да се надяваш, че нещо — или някой — е по-добро, отколкото е в действителност. Брутално изтезание е да извадиш някого от клетката на самотата му, а после отново да затръшнеш вратата й.

Независимо дали е умишлена грубост, или просто небрежност, пак е жестоко.

4

— Майк, пицата ти е божествена, както винаги.

Той ми хвърля бърз поглед.

— Не яде достатъчно.

— Ядох до пръсване — уверявам го. — Сигурна съм, че няма да мога да хапна нищо друго през следващите няколко дни.

Всички вървим към входната им врата — три човешки същества и двете кучета. Въпреки че е почти девет часа и по това време на годината все още е достатъчно светло, аз съм повече от готова за леглото. За мен енергията е въпрос на деликатен баланс.

— Благодаря, че дойде. — Марк ме придърпва в здрава прегръдка. — Винаги е приятно да видя хубавото ти лице.

— Благодаря, че ме покани — прегръщам аз Рокси, после потупвам кучетата за довиждане. — Доскоро.

Майк отваря вратата и аз излизам. Тази страна на къщата гледа на североизток и тук изглежда малко по-тъмно, за разлика от страната, обърната към залива, чиито води сякаш задържат сиянието на залеза завинаги. Въпреки това виждам тъмната фигура, която тича през моравата им в сумрака и цялото ми тяло се стяга.

Когато Гарет приближава достатъчно, че да видя бутилката вино в ръката му, аз се обръщам, за да махна за чао на Майк и Рокси, после минавам покрай него в момента, когато той пристъпва в осветената зона пред верандата им.

— Ей, почакай! — Сграбчва ръката ми, но аз я дръпвам. — Съжалявам. Изгубих представа за времето.

— Не се извинявай на мен. Рокси те покани.

— Знам. Проклет да съм.

Чувам как изкачва двете дървени стъпала до верандата.

Гласът му се носи в тишината, докато говори с Рокси и Майк, тонът му тежи от трескаво нетърпение. Аз ускорявам крачка, минавам покрай навеса на гаража им, после свивам напряко през тяхната морава, за да стигна до моята къща. Сърцето ми започва да блъска на високи обороти, когато чувам стъпки зад себе си.

— Тийгън, почакай. Нека обясня.

— Не ми пука, Фрост.

Той ме настига и тръгва до мен.

— Майк и Рокси ме поканиха да вляза, донесох хубаво вино. Върни се, пийни чашка и ще обясня на всички ви какво стана.

— Уморена съм, не пия и както казах, не ми пука, така че не ми е необходимо обяснение.

— Не пиеш? — Когато не отговарям, той продължава: — Имах телефонен разговор с приятел, който е в беда. Мислех, че е по-рано. За бога, та навън е още светло!

Отказвам да го погледна.

— Значи е по вина на слънцето, че не си включил някаква аларма или че просто не си погледнал телефона си, за да видиш колко е часът? Разбирам.

— Прецаках всичко. — Хваща ръката ми, когато стигам до алеята към входната ми врата, което ме принуждава да забавя крачка. — Добре ли е така? Издъних се и съжалявам.

Обръщам се към него. Лицето му е в сянка, която подчертава изсечената му челюст и ясно изразените линии на скулите му.

— Да, освен това си лъжец.

Гарет скръства ръце.

— Не лъжа.

— Излъга вчера, когато каза, че не си грешка. И изобщо не започваш начисто. — Махвам с ръка. — И все още измисляш правила в движение.

— И заради това — казва той ядосано — ти ме отписваш просто ей така?

— Да. — Продължавам по пътя си. — Най-добре ще е да се върнеш при Майк и Рокси, преди и те да са те отписали.

— Няма да се откажа — казва той и върви до мен към вратата. Спира в края на алеята и гледа, докато аз отключвам и я отварям. — Мога да поправя грешката си.

— Довиждане, Гарет. — Затварям, заключвам ключалките, после се облягам на студеното дърво.

Гласът му достига през вратата достатъчно ясен, което ми подсказва, че се е приближил, след като влязох.

— Наистина съжалявам, Тийгън.

Затварям очи и изпускам въздишка.

— Да. Аз също.

* * *

— В първия момент бях бясна на Гарет — разказва Рокси, загледана в осветеното професионално огледало, което съм поставила върху красивата си маса за хранене по дизайн на Сааринен. Размазва ЕКРА+ серум върху бузите и челото си и върти главата си ту на едната страна, ту на другата. — Но двамата с Майк му простихме. Обадила му се приятелка на ръба на самоубийството — каза ли ти го…? Страхувал се, че ако приключи разговора, тя може да се нарани.

Обърната с гръб към нея, аз плъзвам чашата си под кафеварката и чакам. Не мога да оспоря подобно извинение. За момент се чувствам като абсолютна кучка. И все пак цялата ситуация ми напомня, че съм прекалено уязвима, за да рискувам отново да бъда наранена.

— Това нещо е невероятно — възкликва Рокси. — Веднага попива.

— Чудесно! Нямаше да е от особена полза, ако просто стои върху кожата ти.

— Как мога да си поръчам?

— Избери си комплекта, който искаш, и аз ще уредя да ти го изпратят. Тази колекция е за нормална кожа, но имат серии, които третират всякакъв вид проблеми. Някъде тук трябва да има брошура…

— Намерих я. — Тя отваря красивия лъскав каталог и започва да го прелиства, докато аз вадя от хладилника бадемова сметана с аромат на ванилия. — Той ни покани тази вечер у тях като извинение за вчера. Трябва да дойдеш.

— Не. Няма да стане. — Връщам се на мястото си срещу нея.

Тя вдига глава от брошурата, кожата й сияе без никакви лъщящи петна.

— Беше отчаян, когато се върна у нас без теб. Наистина съсипан.

Свивам рамене.

— Нима аз трябва да чакам и да оставам до късно само защото той не може да се появи някъде навреме, колкото и благородна и разбираема да е причината? Не аз съм лошата в случая, Роксан.

— Не казвам, че си. Просто посочвам, че може би и той не е лошият. Няма значение… Просто нямам желание да се замесвам с никого точно сега. Може ли да сменим темата, моля?

Тя поклаща глава.

— Трудно е да се намери някой, който да е толкова секси, колкото бившия ти. Колко мъже биха могли да се конкурират с филмова звезда? Е, Гарет може.

— Външният вид не е всичко.

И все пак, изглежда, аз винаги си падам първо по него.

— Не е само външният вид, въпреки че той определено е от значение. Говоря за това да си известен и талантлив, и богат. Кайлър Джордан е висока топка в доста отношения. Плюс това ти самата си великолепна, умна, даровита и богата. Та ти си лекар знаменитост, по дяволите. Това със сигурност плаши мъжете, но Гарет е замесен от по-кораво тесто.

— Така ли?

— Така ми изглежда, поне засега.

— Хъм… — Отпивам от кафето си. — Е, благодаря ти за подкрепата. Работих здраво, за да получа нужното образование и да основа своя собствена лекарска практика, след това имах късмета — или нещастието, зависи откъде ще го погледнеш — да съм хирургът, който оперира Кайлър след катастрофата. — Последвалият ни брак доведе до създаването на Доктор Манхатън, което на свой ред привлече вниманието на Ева Крос и ЕКРА+. И до ден днешен ми се струва невероятно колко невъзвратимо се преобърна животът ми. — Но точно сега… ми се иска единствено да съм здрава.

— Ще стигнеш и дотам — казва Рокси твърдо.

— Но не достатъчно скоро. — Напоследък депресивните периоди са се разредили, но все още се налага да водя ежедневна битка. — Смятам, че е по-добре да се справям сама, отколкото да стоваря проблемите си на някой нещастник.

— Пфу — присмива ми се тя. — Никой мъж няма да изтегли късата клечка с теб. Ти си улов мечта.

Избухвам в смях.

— По-скоро повредена стока.

Тя се навежда през масата.

— Не си ли самотна, Тийгън?

— Намирам себе си за блестяща компания. Ти не си ли на същото мнение?

— Не се шегувай. Наистина искам да знам.

— През повечето време в ума ми се въртят други неща. Оставих всичко зад гърба си, когато се преместих във Вашингтон в опит да избягам възможно най-далече от миналото си, без да напускам страната. Като изключим съседите и колегите в работата, в живота ми вече няма много хора и ми е добре така.

— Може би е време да помислиш за излизане извън черупката — предлага внимателно тя.

— В момента нямам енергия за това.

— Една добра връзка може да те зареди. Да ти даде опора. Партньор. Секс, за бога. Това поне не ти ли липсва?

Не ми липсваше, мисля си наум, докато преди ден тялото ми не предяви нуждите си с отчаяна ярост. Независимо колко съсипана съм психически и емоционално, очевидно съм се възстановила физически.

— Честно казано, не бих се справила с още един провал.

Тя седи мълчаливо за момент, но мислите й направо крещят. Накрая казва:

— Никога не говориш за Кайлър.

— Разведохме се преди векове. Няма за какво да говоря.

— Знаеш, че това не е нормално, нали? Повечето жени могат да говорят до безкрай за бившите си. Всички гадости, които са направили, какви задници са били.

Погледни Емили. Започва да плюе по Стивън при всяка възможност, която й се открие.

— Все още е огорчена.

— Сладурче — Рокси ме поглежда с повдигната вежда, — а нима ти не си? Една жена никога не си взема цяла година почивка от мъжете, ако не е била наистина сериозно наранена от някого.

Поглеждам голите си ръце, пръстите, по които няма пръстени.

— Няма смисъл да се гледа назад.

— А може би трябва да се насилиш да погледнеш, за да можеш да продължиш напред. — Гласът й омеква. — Онзи ден прочетох, че Кайлър се е сгодил за продуцентка.

— Това не е състезание — казвам остро, усещам как гневът се надига у мен, независимо от добрите й намерения. Всички са изпълнени с добри намерения, но изобщо нямат представа какви ги говорят. — Тя е успяла да му помогне да се изчисти, а той е свестен тип, когато е трезвен, така че им желая всичко най-хубаво.

— Извинявай. — Рокси вдига ръце в знак на отстъпление. — Прекалих.

На ръба съм, което обаче не е по нейна вина.

— Искам да кажа само още едно нещо — продължава тя. — Не е необходимо да стоиш на полицата и да събираш прах.

Звънецът на вратата се обажда и аз поглеждам през прозореца. Не виждам кой е отпред, затова ставам и тръгвам натам.

Отварям рязко вратата с широка усмивка и почти подскачам, когато виждам Гарет, застанал на прага ми.

— Здрасти!

Гласът му е тих, а по лицето му се чете едновременно извинение и предпазливост.

Разкаянието не го прави по-малко самоуверен. Давам си сметка колко секси е това. Както и пръските боя върху черните му кубинки.

Защо ли гледката на тези малки капчици ме вълнува така?

По дяволите. Този мъж ми въздейства на толкова много нива, не най-маловажното от които е физическата му сила.

Изглежда толкова непринуден и отпуснат, а в същото време излъчва такава свирепа енергия и сексуалност, че магнетизмът му ме връхлита както вълна.

На някакво първично ниво той сигнализира, че ще ме чука толкова здраво и дълго, че ще забравя собственото си име. И тялото ми разчита съобщението високо и ясно.

— Гарет! — Гласът на Рокси е пълен с искрена топлина. — Как си?

— Зависи — отговаря той с поглед, впит в мен. — Тук съм, за да пълзя по корем в прахта. За момент обмислях варианта да донеса бели рози в знак на помирение, но не искам да мислиш, че не приемам нещата сериозно. И като го казвам, държа да знаеш, че с удоволствие ще те засиля с подаръци, ако ще помогне.

— Всичко това е абсолютно ненужно — казвам бързо. — Рокси ми каза защо си закъснял. Чувствам се отвратително, че те сдъвках заради подобно нещо. Надявам се това да изравнява нещата поне малко.

— Е, водиш и с онази голяма кошница с подаръци, която остави на верандата ми. Все още не съм имал възможност да ти благодаря за нея.

— Нямам представа за какво говориш.

Устните му се извиват в усмивка.

— Сега кой е лъжецът?

— Само не се надявай много, Фрост. Реших, че съм достатъчно щастлива сама.

Усмивката му се разширява.

— Добре. Но все пак може да ме поканиш да вляза.

— Разбира се, че бих могла. Но вече имам гост.

— Аз и без това трябва да бягам — изстрелва Рокси. Вече е станала и се приближава към нас. Застава до мен, преди да съм успяла да й кажа нещо. — Имам да изпълнявам една поръчка за подложки и трябва да се захващам с работата.

Но очаквам с нетърпение вечерята довечера, Гарет.

— Аз също — отговаря той, като й се усмихва така, че пулсът ми скача. Прекалено е красив и това не е в мой плюс. Той ме поглежда. — Да се надяваме, че ще успея да я убедя да се присъедини към нас.

— Късмет — потупва го Рокси по рамото, докато минава покрай него. — Тя е инат.

— Благодаря за подкрепата — казвам аз и поклащам глава укорително, а тя ми намига и изчезва.

Гарет поглежда над главата ми към хола.

— Искам да разгледам къщата ти.

Въздъхвам. Да показвам къщата си е нещо, което правя с удоволствие. Когато я купих, беше като машина на времето — късче от миналото чак до електрическата инсталация от петдесетте години, а основите бавно се плъзгаха към отвесния бряг. Да запазя къщата, като същевременно я докарам до съвременните строителни стандарти, беше предизвикателно — и доста скъпо, — но крайният резултат ми дава повод да се гордея. Взех нещо счупено и му вдъхнах нов живот.

И все пак Гарет Фрост е нещо повече от любопитен съсед, налетял на мен на кварталното събрание. Да го поканя в дома си означава да се справя с всички подводни течения, които той носи със себе си.

Погледът му се насочва надолу към мен и ме фиксира.

— Покани ме вътре, Тийгън. Моля те.

Няма човек, който би могъл да му откаже, когато гледа така. Поне това е оправданието ми, когато отстъпвам крачка назад и му махвам да влезе с театрален жест на гостоприемство.

5

Гарет влиза уверено и цялото открито пространство се свива около него. Изведнъж домът ми изглежда по-малък и по-интимен. Той незабавно се насочва към панорамната гледка, която превръща къщата ми от средновековно бижу в нещо наистина специално.

Все още стоя до отворената врата и вдъхвам аромата, останал след него. Наслаждавам се на силуета му на фона на огромното водно пространство. На начина, по който широките му рамене се спускат към тесния ханш и дългите силни крака. Виждам мощната форма на гърба дори през тениската му.

— Гледката ти е по-добра от моята — казва той.

Така, както съм го зяпнала, съм склонна да кажа, че и двете са великолепни. Но той говори за залива, затова… — Гледката ни е една и съща.

Той ми хвърля поглед през рамо.

— Ти имаш по-големи прозорци.

Не мога да оспоря това. Архитектурата от средата на миналия век се е стремила да вкара пейзажа вътре в къщата и моите сякаш безкрайни прозорци доказват колко резултатна е била.

— Лес и Мардж обожаваха къщата си.

Той повдига небрежно рамене, все едно не е стигнал до крайности, за да ги накара да му я продадат.

— Хубава е.

Стисвам зъби.

— Вероятно би могъл да купиш къща, която собствениците наистина са искали да продадат.

— Защо да се примирявам с това, което е налично, вместо с това, което искам?

Разглеждам изявлението му по много и най-различни начини и всички до един ме дразнят.

— Да не би да се опитваш да си противен?

— Да се опитвам? Не.

Обръща се бавно, с лекота. Погледът му обхожда всичко, спира се на картината на стената над дивана.

— От местна художничка е — казвам му.

— Хъм — обръща глава. — Не съм изхвърлил съседите ти. Те казаха цена, аз я платих.

— Не знаеш колко обичаха това място.

— Обичали са спомените, които са създали на това място — поправя ме той. — Спомените, създадени с хората, които обичат. Докато имат хората, мястото ще си е само място. — Изчезва в трапезарията.

Аз оставам още секунда, ще ми се пулсът ми да се успокои. Защо му позволявам всичко това? Сигурно е заради гласа му. Тази опияняваща дрезгавост.

Заобикалям камината от другата страна и го намирам загледан в красивите шишенца с козметика за лице върху масата. Вдига една от кутийките, чете текста, после отново ме поглежда смръщено.

— Нямаш нужда от тези неща — казва с нотка на отвращение. — Ти си най-сексапилната жена, която съм срещал.

Умът ми замръзва, въпреки че сърцето ми блъска лудо.

Оставам без думи при комплимента, който той подхвърля небрежно, все едно изтръсква пепел от цигара. Вземам се в ръце и се фокусирам върху другата част от коментара му.

— Помогнах за създаването на формулите им.

— Наистина ли? — Интересът му се събужда, той ги поглежда по-внимателно. — Как става това? Създаването на формулите имам предвид.

Приближавам се малко по-близо.

— Използвах опита си като пластичен хирург — терапиите и методите, резултатите, които търсят пациентите, и най-често срещаните проблеми, и работих с екип от учени, за да създадем оптималната комбинация от съставки, която води до видим ефект.

— Ооо! — Той обръща кутийката и чете текста.

— Хубави продукти са — казвам и осъзнавам, че искам да го впечатля. — Целта ни беше да използваме устойчиви, органични материали с минимум консерванти и без никакви синтетични или изкуствени добавки.

Гарет вдига глава и вниманието му отново се фокусира върху мен. Усещам напрегнатия му поглед, чувствам се гола под него.

— Къде е офисът ти? В Сиатъл? Такома?

— На нито едно от двете места. Продадох практиката си, когато се преместих тук. Сега се занимавам с разработката на продуктите на ЕКРА+, което означава честа комуникация онлайн и по някое и друго пътуване до Ню Йорк.

— Вече не правиш онова телевизионно риалити?

Поклащам глава.

— Технически то е в неопределено дълъг период на почивка, но продуцентите започват да вдигат шум, а аз все още не съм готова да се върна, така че…

Онези претърсващи душата очи пробягват по лицето ми.

Оставя кутийката, заобикаля масата и се насочва към мен.

Аз се изтеглям към вратата с надеждата, че ще успея да го отпратя. Присъствието му в дома ми става почти непоносимо.

Той спира на няколко крачки от мен и поглежда към стълбите, водещи към светлия приземен етаж. После минава точно покрай мен и се насочва към коридора.

— Извинявай. — Спускам се след него, но не достатъчно бързо, че да го спра да влезе в спалнята ми. — Минаваш границата, Гарет.

Без да ми обръща внимание, той оглежда стаята с един-единствен бърз поглед. После протяга ръка към вратата на гардеробната и включва осветлението.

Кръстосвам ръце на гърдите си.

— Какво, по дяволите, правиш?

Той изключва осветлението и се обръща към мен.

— Просто проверявам дали няма някой мъж на пътя ми.

Вдигам възмутено брадичка.

— Не че това би имало някакво значение.

Отново пуска онази усмивка. А аз просто стоя като глупачка, напълно изгубила равновесие. Отблизо извивката на устните му е дори още по-омагьосваща, смекчава острите ръбове. Напомня ми за мечтите, които имах и които отдавна са погребани, сладко-горчиви прозрения, от които сърцето боли.

— За мен би имало — казва той.

Приближава се, а аз бързо отстъпвам. Той протяга успокояващо ръка, все едно съм уплашено животинче.

— Да излезем на терасата.

Върви подчертано внимателно. Погледът му е върху мен, както и моят върху него, тялото ми се завърта така, че да не го оставям зад гърба си. Посяга за бравата на плъзгащата се стъклена врата, отключва я и отваря.

Полъхът на океанския въздух изпълва дробовете ми и охлажда пламналото ми лице.

Гарет разтваря щорите, излиза и отива до парапета.

Вървя след него. В мига, в който щорите се затварят зад гърба ми и двамата сме навън на открито, вече не се чувствам толкова притисната.

Следвам го до парапета, но заставам на няколко крачки от него. Дори от това разстояние сетивата ми са хиперчувствителни за присъствието му. За голямото му мощно тяло, за пълната му концентрация върху мен.

Сетивата ми са хиперчувствителни за всичко, осъзнавам стреснато. За синевата на небето и зеленината на моравата, за птичите чуруликания, за вкуса на сол във въздуха.

— Не очаквах някога отново да се чувствам по този начин, Тийгън — казва той. — По-силно е от мен. Казваш ми да го пренебрегна, но не мога. Ако си честна, ще признаеш, че и ти не можеш.

Откровеността му ме обезоръжава.

— Справях се добре, преди да се появиш.

— Не мисля. — Обръща гръб на океана и ме поглежда право в очите. — Тук няма нито една лична снимка на приятели или на семейството ти, нито дори на място, където си била. Всичко, което виси по стените ти, е избрано така, че да подхожда на къщата, а не на душата ти.

— Няма как да знаеш това.

— О, напротив, знам го. — Приближава се с още една стъпка. Сега пръстите на краката ни са едни срещу други, кубинки срещу кецове „Конвърс“. Дланта му хваща моята. Тялото му излъчва горещина, обещава топлина след дългите месеци студ. — На нощното ти шкафче има половин дузина шишенца с лекарства.

Сковавам се.

— Отиваш твърде далече, Гарет.

— Искам само да знаеш, че те виждам.

— Тогава виждаш една адска каша.

— Ей, и аз съм прецакан. Но все пак някак се оказахме тук и усещаме искра, която ми даде добра причина да стана от леглото тази сутрин. Някои неща се получават, когато просто ги оставиш да са това, което са. Нека просто да опитаме и да видим какво ще стане.

Умът ми превърта милионите начини, по които Гарет може да запрати живота ми по дяволите.

— Не знам как да го направя.

— Разбира се, че знаеш. — Главата му се свежда към мен. — Целуни ме.

— Лоша идея е, Гарет. Аз не съм къщата отсреща. Не може да получиш нещо, което не се предлага, просто защото го искаш.

— А какво би искала ти? — Взема лицето ми в ръцете си, палецът му гали скулата ми. — Да стоиш тук, да гледаш към моята тераса и да ме виждаш с друга?

Извръщам глава, опитвам се да не си го представям.

— Не може ли просто да се преместиш?

Гарет се разсмива и ме прегръща.

— Няма да приемам липсата на ревност лично. И не, докторке, няма да се преместя. Харесва ми да живея в съседната къща. Точно там, откъдето мога да те виждам всеки ден.

Ръцете ми обвиват кръста му, преди да успея да се спра, дланите ми го галят през меката материя на тениската. Той ме притиска към себе си.

Толкова е приятно да те държат здраво. Да те докосват, да си желана.

Мисля, че ще се предам. Иска ми се да обвиня него. Той е прекалено добър в прелъстяването и прекалено свикнал да получава всичко.

Но истината е, че когато съм с него, не се чувствам толкова отчаяна и самотна.

Отпускам глава назад, предлагам му устните си.

Той разтърсва глава.

— Този път не. Не искам да се възползвам от моментната ти слабост. Трябва да дойдеш при мен по своя собствена воля.

Не споря, не се оплаквам, дори и пред себе си. Вместо това плъзгам ръка към врата му, притеглям главата му и притискам устни в неговите.

Гарет изръмжава, навежда се, устата му се отваря, езикът му се плъзга в моята. Навива дългата ми плитка плътно около дланта си и изтегля главата ми назад, така че сега съм се извила върху ръката му, държи ме, притежава ме.

Начинът, по който ме вкусва, усещането, че изгаря от желание да ме почувства, са невероятно еротични.

Възбуждам се от това, че съм в негов плен, от силата на хватката му, която издава колко силно го привличам.

Във вените ми се стрелва огън. Сърцето ми бие все по-силно, запраща кръвта в главата ми. Олюлявам се, сякаш замаяна. Гарет помръдва, пуска плитката ми и ме вдига като младоженка. Изчервена и уязвима, притискам лице към гърдите му, поемам дълбоко аромата му.

Чувствам напрягането на мускулите на ръката му, когато избутва плъзгащата се врата. След секунди леглото е под гърба ми и аз потъвам в него, когато той отпуска тялото си върху мен.

Това, че съм в спалнята си, променя всичко. Вече не съм свенлива. Подпрял се здраво на лакти, Гарет разтваря с коляно краката ми и твърдата дължина на члена му се плъзга между тях. Опитното движение на бедрата му е достатъчно, за да ме накара да изстена, докато ме целува.

Отдръпва се назад и ме наблюдава, после отново се притиска в мен, гледа как се напрягам и как се извивам в дъга, докато удоволствието се плисва в тялото ми. Предавам се на желанието си, бедрата ми се надигат да посрещнат изкусителния ръб на пениса му.

— Тийгън. — Изрича името ми с глас, дрезгав от желание. — Подлудяваш ме.

Изправя се на колене, като ме вдига със себе си. Сменяме местата си, Гарет се обляга на таблата на леглото, проснат между краката ми като огромен звяр. Ръцете му обхващат бедрата ми и се плъзгат нагоре, докато палците му достигат мястото, което копнее за него.

Сграбчвам китките му, боя се, че напълно ще изгубя контрол.

— Може да го поемеш — казва ми той. — Но искам да те гледам как го правиш.

В изражението му няма осъждане. Няма присмех. Няма триумф. Независимо колко възбуден е, колко трескав е погледът, с който ме наблюдава, под желанието, което го движи, има търпение и приемане. А лицето му… то е произведение на изкуството. Виждам пукнатините в красотата, сякаш съвършената му маска се е разместила и разкрива нещо уязвимо, агонизиращо и дори още по-красиво.

Внезапно очите ми се наливат със сълзи.

— Хей — прошепва той. — Ела тук.

Поклащам глава и отказвам утехата, която той ми предлага, знам колко опасно е да си позволя да завися от друг, а не само от себе си. Вместо това се притискам към члена му и започвам да се движа.

Поглеждам го дръзко, задържам погледа му и завъртам таза си. Знам, че имам чувствено предимство. Той е обут с дънки, а аз съм по клин и с почти невидимо бельо от нищожно количество плат.

— Господи, красива си — стене той, а вратът му се извива в дъга, докато аз яздя ерекцията му.

Не отнема дълго. Видът му — изпънат под мен, готов да го имам, миризмата на сгорещената му кожа, окуражаващите звуци, които издава… всичко това е непоносимо. Оставам без дъх, когато първият силен еротичен спазъм разтърсва цялото ми същество, навеждам глава, когато невероятното усещане се разлива по крайниците ми. През мен минава неконтролируема тръпка и ритъмът ми се забавя.

Гарет се превърта, премества ме под себе си. Разтворил бедра широко, със силни тласъци той разпространява оргазма навътре в тялото ми, кара ме да го поема. Гърдите му се повдигат и спускат, докато ме чука през дрехите с яростна прецизност, стегнал захвата си, а аз се гърча под него.

— По дяволите — простенва дрезгаво. — Не мога… Мамка му.

Стяга се, дъхът му съска през стиснатите зъби. Бедрата му се блъскат в моите, темпото му се разколебава.

Осъзнавам, че той също е достигнал края. Така, както е напълно облечен, с кубинки, застопорени в бялата покривка.

Главата му пада до моята, мокрите му скули се притискат до моите. Дъхът му в ухото ми е тежък, ръцете му ме притискат невъзможно силно. Сякаш съм спасително въже.

Не знам как да се чувствам. Как може да изглежда толкова интимно, след като сме напълно облечени?

Едрото му тяло се разтърсва от смях.

— Господи. Не така смятах да ти покажа какво ти е липсвало.

С изненада усещам, че и аз се усмихвам. Чувствам се отпусната и топла. Все едно почти нямам кости, всички възли в раменете и в гърба са се стопили.

— Схванах идеята.

Гарет повдига глава, за да ме погледне, ръката му се протяга, за да махне кичурче коса от лицето ми.

— Кълна се, че не ми се е случвало подобно нещо дори като тийнейджър.

— Ама разбира се! Красавец като теб? Трябва само да се усмихнеш и гащичките се подмокрят.

Лицето му светва.

— Това ли става, когато ти се усмихвам?

— Да бе. Надявай се.

Целува ме бързо по устата.

— Имаш ли презервативи?

Въпросът ме обърква. Отдавна не съм се тревожила за профилактиката.

— Не.

Дарява ми една от своите високоволтови усмивки.

— Добре. Но ще трябва да вземем.

Повдигам вежди. Опитвам се да звуча небрежно, докато питам:

— Да не казваш, че жребец като теб няма кондом в джоба си?

— Ще ми се да имах. — Веселите искрички в очите му издават, че е наясно с уловката във въпроса ми. — Нямам дори в къщата и в колата. Но ще се погрижа за това, преди да дойдеш на вечерята довечера.

— Не помня да съм казала, че ще идвам. — Дразня го и той го знае, но е забавно да се включа в играта и да поддържам леко настроение след изживяване, което събори доста от бариерите, зад които съм свикнала да се крия.

— Ооо… не бъди такава, докторке. Наистина искам да дойдеш. Дори взех газиран ябълков сайдер за теб.

Не мога да кажа кое ме кара да се разсмея. Може би фактът, че газираният сайдер обикновено се смята за детско питие.

— Прекрасен звук. — Гарет потърква нос в моя. — Имаш най-хубавия смях.

Усмихвам се унило, знам, че чувството за вина няма да закъснее. Отдавна не съм се смяла и не искам да поглеждам назад към момента, когато го направих за последен път.

Болката ще е твърде силна.

— Трябва да ми позволиш да ти сготвя вечеря — настоява той. — Не може да те докарам до оргазъм и да не те нахраня.

— Виждаш ли? — изпъшквам аз. — Отново създаваш правила в крачка.

— Освен това ще направя суши.

— Обичам суши. — После присвивам очи. — Но не е ли рисковано? Да го правиш сам?

— Ще купя най-високо качество риба, докторке, обещавам.

Косата му е паднала на челото. Лицето му е още зачервено, изумителните му очи греят. Изглежда по-млад, по-щастлив, дори по-красив.

— Добре, добре. — Изпускам преувеличена въздишка. — Предполагам, че в такъв случай може и да дойда.

Гарет ми намига.

— Знаех си.

6

— Съвсем бях забравила колко дълги крака имаш за толкова дребен човек — казва Рокси, седнала в светлосиния стол по дизайн на Бертоя в спалнята ми. — Първо, трябва да носиш рокли по-често. И второ, довечера трябва да си с точно тази рокля.

— Просто не знам. — Тъжен факт е, че отдавна съм загубила връзка с женствеността и сексуалността си. — Не ми се иска да съм прекалено официална.

— Аз също ще сложа рокля, съгласна? Така по-лесно ли ще е?

— Ще помогне.

Въртя се наляво-надясно. Проблемът е, че ежедневното ми облекло е удобно, но не е особено модерно или ласкателно за фигурата ми, а бизнес костюмите ми не са достатъчно всекидневни за вечеря с приятели у дома.

Притежавам една-единствена рокля, която може да мине за неофициална. Черна с черешовочервен тюл върху полата. Черният плат продължава нагоре към деколте с формата на сърце, стига до раменете, после се спуска по гърба ми в дълбок У-образен шлиц. Когато се носи с червено или черно сако, е скромна. Когато е без връхна дреха, е невъзможно да скриеш сутиена, а аз нямам достатъчно елегантни сутиени, които да показвам. Мога да нося косата си спусната за прикритие, но се притеснявам, че така ще отпусна твърде много спирачки наведнъж.

— Това е роклята — настоява Рокси. — Страшно ми харесва начина, по който се завърта, когато се движиш.

Срещам погледа й в огледалото.

Тя става и идва при мен.

— Радвам се, че даваш на Гарет още един шанс.

— Не че той знае как да приема „не“ за отговор.

— Браво на него. И на теб също. — Тя се усмихва на намръщения ми отговор. — Погледни го така: в тази рокля ще го шашнеш. Изобщо няма да разбере откъде му е дошло.

— Да бе. Караш ме да мисля, че не трябва да я слагам. Тя размахва пръст към мен.

— Ако не си с тази рокля, когато отново се видим, ще му кажа, че си се измъчвала какво да облечеш за него.

— Рокси! Би трябвало да си на моя страна.

— На твоя страна съм, момиче. Точно затова се грижа да се свалиш с господин Секси от съседната къща. — Запътва се към вратата. — Отивам да се приготвя. Не ни чакай. Отивай сега и му се порадвай малко насаме.

— Това значи да си търся белята — провиквам се след нея.

— Ами потърси я! И помни — после ще искам всички подробности.

Чувам входната врата да се затваря след нея. Взирам се една дълга минута в огледалото, обмислям възможностите си. Накрая се връщам в гардеробната за обувки. Избирам чифт черни меки пантофки. Връзвам косата си на кок и решавам да не слагам бижута, нито грим, за да не изглежда, че се опитвам да го впечатля. Гарет и без това е прекалено самодоволен. Няма никаква нужда от насърчение.

— По дяволите!

Излизам от спалнята, преди да съм имала време да размисля. Грабвам ключовете, телефона и чантата, която съм приготвила по-рано, и излизам от входната врата.

Заключвам резето зад себе си и вкарвам кода за алармата в приложението на телефона, докато вървя към къщата на Гарет.

Осъзнавам, че вървя бързо, и забавям крачка. Въпреки това стигам до верандата прекалено скоро. Въздържам се да хвърля поглед през големия еркерен прозорец до входната врата, за да не ме спипа, че го правя.

Потропвам с крак, след като натискам звънеца, нервите ми са опънати. Когато вратата се отваря, изпъвам рамене и опитвам да се усмихна, но усещам как усмивката ми замръзва заедно с мозъка ми, когато виждам Гарет.

Косата му е още мокра от душа. Облечен е в черно от глава до пети: свободна блуза без яка и тесни панталони.

Цветът му отива, върви с тъмната му коса и подчертава златистозелените му очи. Съсипващо красив е. Магнетизмът му ме удря право в гърдите. Въздухът между нас пращи от електричество.

Чак когато погледът ми се връща към красивото му лице, осъзнавам, че нито е помръднал, нито е казал и дума.

— Здрасти — поздравявам го.

— Здрасти и на теб — казва той дрезгаво, обляга се небрежно на рамката на вратата и оглежда тялото ми от глава до пети.

Неудобно е да се чувстваш толкова открит, толкова изложен на показ. Досега успявах да преценя какво да покажа и какво да пазя за себе си. Гарет безвъзвратно промени това. Ще го запомня такъв, както в моята къща, така на улицата, където живея.

— Аз съм най-щастливият глупав кучи син на земята.

Примигвам изненадано.

— Моля?

— Главозамайваща си, докторке. — Ухилва ми се с бавна, широка усмивка. — В момента се чувствам дяволски доволен от себе си.

— Разбира се — казвам саркастично.

Гарет се разсмива и изправя рамене.

— И съм пълен задник, че още те държа на верандата. Заповядай.

Минавам покрай него и оставям чантата си на масичката в антрето. Когато се обръщам, той ме хваща здраво през кръста и ме придърпва към себе си, като навежда лице към моето. Начинът, по който иска целувката си, е като танц, води ме леко, а аз го следвам, сякаш самата аз, по своя воля, съм се завъртяла, за да ме прегърне.

Може би е точно така.

Въздъхвам леко в мига, в който устните ни се срещат, очите ми се притварят и аз разтварям уста за него, докато ръцете му притискат основата на гърба ми и главата ми се отпуска назад. С неуловимо движение той синхронизира позите ни, устните му са меки и убедителни, езикът — кадифен камшик. Наслаждава ми се с дълги бавни близвания и всичко в мен изтръпва в очакване. Ръцете му се плъзват от раменете надолу по гърба ми, галят ме.

Тялото ми се притиска към неговото, безмълвно моли за още. Винаги ме е изненадвало колко бързо и лесно успява да разбуди похотта ми. Палците ми се пъхват в колана му, пулсът ми скача, когато той се втвърдява и простенва в устата ми. Пръстите му обхващат китките ми и отстраняват ръцете ми, което ме кара да издам лек звук на протест.

Той се отдръпва, поглежда ме с полузатворени очи, златото в тях е толкова ярко, сякаш светят отвътре.

— Внимавай — предупреждава ме с дрезгав глас. — Следващия път, когато ме накараш да свърша, ще е вътре в теб. И по-важното е, че ще трае дяволски дълго. Може би няколко дни.

— Дни? — При мисълта за това по гърба ми минава тръпка.

Погледът му потъмнява.

— Предизвикай ме да го докажа.

— Аз… аз само… — не мога да намеря думите и просто повдигам безпомощно рамене.

Той хваща ръката ми и нежно я стиска.

— Да ти донеса ли нещо за пийване?

— Не, и така съм си добре. О, донесох ти нещо. За теб и за партито.

— Така ли? — Усмивката му кара сърцето ми да трепне.

Отварям чантата и вадя кутията. Той я взема от мен и се вглежда в йероглифите върху хартиената опаковка.

Когато я отваря, усмивката му се разширява.

— Благодаря ти.

— Няма защо.

Комплектът за саке представлява съд за сервиране и четири малки чашки от черен порцелан със златна вътрешност. Модерната им линия излъчва едновременно мъжественост и елегантност. Посягам отново към чантата.

— Донесох и бутилка саке, в случай че нямаш. А за теб взех крем с арника. Хомеопатично лекарство срещу синини и болки в мускулите — за дните, в които прекаляваш.

Гарет пъха бутилката саке под мишница и приема тубичката. Поглежда я с нахакана усмивка, а после среща погледа ми. Начинът, по който ме гледа, ме кара да пристъпя неловко от крак на крак.

— Тревожиш се за мен. Приемам го за добър знак.

— Не прекалявай, Фрост. — Обръщам се, за да огледам какво е направил с къщата.

— Не прекалявам. Просто се надявам.

Отивам към хола, който разкрива зашеметяващата гледка към Пюджит, на която се радват повечето къщи в квартала… и сапфиреносиния кадифен диван от моите мечти.

— О!

Гласът на Гарет долита от кухнята.

— Какво?

— Това е диванът, който исках!

— Така ли? Е, сега знаеш къде да го намериш. Може да правим и други неща, освен да седим на него.

Поглеждам го през портала.

— Мислиш ли за друго освен за секс?

— Ще трябва да ми простиш. — Очите му са съсредоточени върху нещото, което кълца, а тонът му е всичко друго, но не и извинителен. — Мина доста време, а ти си адски секси.

Едва не го питам колко точно време, но успявам да се спра. В края на краищата не е моя работа и няма никакво значение в случая.

Вместо това оглеждам останалата част от хола. Мардж и Лес го бяха напълнили с пъстър набор от мебели в бяло и златисто, които не пасваха особено добре на любимото им бежово двойно кресло. Гарет е сложил този зашеметяващ диван и почти нищо друго. Масичката за кафе е стар дървен пътнически сандък. Няма странични маси и лампиони, нито килим. Върху зелено-сивкава конзола в ъгъла е разположен голям телевизор.

Но това, което наистина доминира в стаята — и засенчва дори дивана, — е картината на стената. Стоя пред нея, толкова развълнувана от това, което виждам, че гърлото ми се свива и очите ми започват да парят. Внезапно осъзнавам какво означава коментарът му за картините, с които украсих своя дом. Дизайнерът ми беше предложил главно бели абстрактни творби с цветни петна, които са естетически приятни и обогатяват цялостния колорит на къщата. Но когато погледна някоя от тях, не чувствам нищо. Те просто завършват общата атмосфера на пространството.

Звънецът на входната врата звънва. Откъсвам поглед от картината, чувствам се емоционално разтърсена и имам нужда от няколко секунди, за да се взема в ръце, преди Рокси и Майк да се присъединят към нас. Обръщам лице към гледката на залива.

Регистрирам удоволствието и в трите гласа, докато се поздравяват. Колко странно е да се настроиш към това смесване на старото с новото. Колко бързо Гарет намира мястото си тук, колко неочаквано.

— А ето я и красавицата — казва Майк, силата на гласа му ми подсказва, че вече е влязъл в стаята.

— А ето и един невероятен диван! — възкликва Рокси.

Обръщам се навреме, за да видя, че вече се е разположила изящно върху него. Преоблякла се е в дълъг до земята кафтан в цветовете на залеза и изглежда като кралица в украсен със скъпоценни камъни трон. — И е много удобен.

Приближавам, за да прегърна Майк, и успявам да й се усмихна над рамото му, като се повдигам на пръсти.

— Еха! Я да видим това. — Майк ме пуска и отива пред голямото платно. — Виждал съм снимка онлайн, но на живо наистина е впечатляващо.

Гарет стои от другата страна на портала към кухнята и отваря бутилка вино. Погледът му е съсредоточен върху мен, сериозен и напрегнат.

Дали вижда как ми се е отразила картината? Какви емоции е разбудила в мен?

— Всеки ден ли рисуваш, Гарет? — пита Рокси.

— Едно време беше така. Преди няколко дни започнах ново платно, но мина почти година, откакто за последно почувствах вдъхновение за работа. Вече мислех, че напълно съм изгубил творческата си искра.

— Като блокирането при писателите? — пита Майк, пъхнал ръка в джоба на дънките си. — Блокаж на художника?

— Нещо подобно. — Гарет идва в хола с две чаши червено вино, което е толкова тъмно, че изглежда почти черно.

— Творческият импулс по принцип може да блокира — казва Рокси, взема чашата, която Гарет й подава, и му благодари с усмивка. — Трябва да си на точното място в ума си, за да се чувстваш съзидателен.

— Това е много вярно — съгласява се Гарет.

— Е, както Рокси може да ви каже, аз не съм експерт в изкуствата — казва Майк, докато все още изучава платното, — но независимо от това наистина харесвам творбите ти. Смятам за много яко, че картините ти не изглеждат като фотографиите, които са ги вдъхновили, но мога да усетя какво си чувствал, когато си правил снимката. Ако в това изобщо има някакъв смисъл. Никога не съм разбирал абстрактното изкуство, но мога да разбера това.

— Благодаря ти — тонът на Гарет е искрен. — Ако чувстваш нещо, когато гледаш работата ми, това е голям комплимент и съм щастлив да го чуя.

Усмивката на Майк се разширява и той видимо се отпуска, когато приема своята чаша. Напомням си, че Гарет е рок звезда в определени кръгове, великолепно изглеждащ мъж с безграничен талант. Благодарение на склонността му към запознанства със супермодели, името му се споменава често в таблоидни шоу програми и клюкарски блогове, седи на първите редове по време на седмиците на модата и се появява в новините на светските медии. Не го смятам за знаменитост, но разбирам, че за Майк и Рокси е такъв. И въпреки това накара Майк да се чувства удобно само за секунди.

— Тази по-специално — продължава Майк — направо ме изумява. Помислих си същото, когато я гледах на екрана на компютъра си. В нея има толкова много енергия. И… знам ли… Радост? Кара ме да се чувствам добре само като я гледам.

Личи си, че Гарет е трогнат. Аз също.

— И аз си мислех същото — подхвърля Рокси от своето място на дивана. Не е помръднала оттам, седи с кръстосани крака и ръка, прехвърлена през облегалката, и изглежда напълно у дома си. — Щастлива картина е. И ми напомня за сняг. Какво имаше на снимката, която я е вдъхновила?

— Купчина скиорски ръкавици върху маса — отговаря Майк. — Можеш ли да повярваш? Да видиш тях и после това тук. — Той размахва и двете си ръце към платното.

Гарет се връща към кухнята и отпива дълга глътка вино, почти изпразва чашата си.

— Това беше моят пробив — казва той сериозно и облизва капка вино от долната си устна. — Преди това бях фокусиран върху натюрморти. Съпругата ми беше тази, която ме предизвика да опитам да предам емоция чрез картините си, вместо да рисувам предмети и да ги карам да отразяват емоции.

Веждите на Рокси се повдигат.

— О! Мислех, че си ерген. Не че знам много за живота ти, но нищо подобно не изскочи, когато потърсих информация за теб в мрежата — напълно безобидно, повярвай ми, — явно просто съм предположила, че не си женен.

Леката му усмивка бързо изчезва.

— Когато ми потръгна, съпругата ми предпочете да остане в сянка, затова никога не съм разисквал личния си живот по време на интервюта.

— Страхотно е, че си запазил картината за себе си, а не си я продал на някого — казва Майк.

— Всъщност я продадох. И трябваше да я купя обратно, но фактът, че исках да си я върна, накара човека още по-решително да иска да я запази. Опита се да ми одере кожата.

Рокси кимва.

— Мога напълно да разбера привързаността към важна творба. Още пазя първата купа, която направих, бях толкова горда с нея.

— Това определено е фактор. — Гарет идва до мен при прозорците. — Но това, което прави платното толкова специално, е нещо, което не можете да видите. Под абстракцията на повърхността е оригиналният натюрморт на скиорските ръкавици на съпругата и на сина ми. Толкова й се ядосах, когато ми каза това, което не исках да чуя за работата си, че покрих онова, което вече беше там. Опитах се да докажа гледната си точка, но вместо това доказах нейната.

— Имаш син! — лицето на Рокси светва. — Колко е голям?

Гарет поема дълбоко дъх, преди да отговори:

— Дейвид щеше да стане на седем тази година.

Обръщам глава, поглеждам го и познатият студен здрав възел се стяга в стомаха ми. Ръцете му галят гърба ми, сякаш ме утешава, но всъщност неговото лице е изпито и бледо.

Мигът замръзва около нас като смола в кехлибар. Майк и Рокси застиват на място. На лицата им са изписани шок и тъга.

Прегръщам Гарет през кръста в опит на свой ред да му предам някакво спокойствие. Отпускам глава на гърдите му, напълно безпомощна.

— О, Гарет! — проплаква Рокси. — Не знам какво да кажа… много съжалявам!

— Аз също — казва той и с дълбока въздишка освобождава тялото си от сковалото го преди миг напрежение. — Съжалявам всеки ден. Минаха четиринайсет месеца, три седмици и четири дни, а все още имам чувството, че сънувам кошмар, от който чакам да се събудя.

— Аз… — тя отчаяно поглежда към Майк.

— Няма нужда да казваш нищо, Роксан — казва внимателно Гарет. — Да загубиш дете е ужасно, тежко е.

— Съжалявам — казва пресипнало Майк. Погледът му шари навсякъде, но не спира на Гарет, докато си взема питие. — Дори не мога да си го представя.

— Не се опитвай. — Гарет докосва челото ми с устни. — Просто бъди до хората, които обичаш. Намери време за тях. Радвай им се.

Въздухът сякаш натежава, появява се някакъв хлад, въпреки че през прозорците влиза слънце. Гарет свежда поглед към мен. В очите му виждам дълбоката бездна на мъката му.

Той стои до мен — непоклатим, с изправени рамене и вдигната глава. Един изстрадал мъж, който с все сила се опитва да не рухне.

7

— Не хапна почти нищо — отбелязва Гарет, докато ме изпраща към къщи.

Хваща ме за ръка и пръстите ни се преплитат. По-късно е от вчера. Толкова късно, че навън наистина е тъмно. — Просто не съм гладна.

Не пита защо, докато изкачваме няколкото стъпала между неговия двор, който е разположен малко по-ниско, и моя. Заобикаляме подпорната стена, благодарение на която имам равна ливада, и излизаме на пътечката пред входната врата.

— Спря да говориш, когато споменах Дейвид — казва той.

Въздъхвам и стискам ръката му.

— Съжалявам, ако ти се е сторило така.

— Не ми се е сторило, така беше.

Почти ми се иска да ми е ядосан, за да почувствам нещо друго освен тъга, но не е ядосан. Тонът му е равен, държи ръката ми спокойно и леко.

— Извинявай, Гарет.

— Не се извинявай. Просто искам да се уверя, че си добре.

През по-голямата част от вечерта беше някъде другаде.

Където и да е това, искам да съм с теб.

— Сбъркана работа, нали? Би трябвало да е обратното. Би трябвало аз да се уверявам, че ти си добре — поклащам глава, ядосана на себе си, че съм толкова безполезна за него.

Спирам пред вратата. Вдигам ръка и го галя по бузата.

След година лутане в мрака, осъзнавам, че Гарет внася светлина в живота ми. Чувствам към него нещо, което мислех, че никога повече няма да изпитам. Затова не искам да съм бремето, което го дърпа назад.

— Заслужаваш жена, която може да ти бъде опора.

— Като теб. — Той леко ме придърпва към себе си. — Стига ми, че беше до мен тази вечер.

— Не мисля така.

— Знам по-добре от теб от какво имам нужда, Тийгън — тонът му е нежен, но твърд. — Просто се натъжи, когато повдигнах темата. Нормално е.

Нормално. Едно време имах нормален живот. Едно време бях нормална, но вече не е така. Тъгата е нещо, което нормалните хора изпитват като част от спектъра на емоциите. Но за мен тъгата е пукнатина, която бързо прераства в бездна, и ме поглъща цялата. Минават дни, докато успея да издрапам навън.

— Много съм уморена, Гарет — казвам искрено. Усещам крайниците си като олово. Дори дишането ми коства усилие. — Още не съм преодоляла часовата разлика, а и беше дълъг ден.

— Не ми харесва идеята да те оставя сама точно сега — мръщи се той.

— Не се притеснявай за мен. Освен това Рокси и Майк те чакат.

Той опира челото си до моето и въздиша.

— Ако не се върна, те ще разберат и ще си тръгнат. Усещам как се отпускам в ръцете му като полюшваща се във вода тръстика. Потъвам все по-надълбоко и повърхността се отдалечава.

— Само да подуша възглавницата и ще припадна — собственият ми глас ми звучи някак далечно.

Той с неохота ме пуска. Следи ме с поглед, докато отключвам и затварям вратата под носа му. Ключовете ми падат на земята. Пускането на резето е достатъчно голямо усилие. Копнея да се отпусна на дивана, но се насилвам да се добера до спалнята.

От доста време не съм се чувствала така, но добре познавам пътеката. Знам къде ще ме отведе. Единственото, което може да ми помогне сега, е сън до безпаметност.

* * *

От устните ми се откъсва тих стон, когато осъзнавам, че някой чука на входната врата. Силно и нетърпеливо удряне, придружено от настоятелно натискане на звънеца.

Докато се откъсвам от съня, се чувствам така, сякаш ме издърпват рязко от дъното на езеро. Потънала съм в кал и пясък, но бавно започвам да се измъквам от тежестта им, нещо ме дърпа към повърхността. Боря се с тази теглеща сила, завъртам се настрани, отказвам да отворя очи. Още съм прекалено уморена.

Усещам лъчите на слънцето. Не съм спуснала щорите. Не мога да преценя колко е часът по светлината. През лятото слънцето изгрява рано. Придърпвам завивката и се завивам като пашкул. Шумът утихва и пак се унасям.

Дразнещ звук от почукване по стъкло ме изтръгва от съня. Свивам се на кълбо и го игнорирам. В този момент вратата се отваря. В стаята нахлува лек полъх, който носи песента на птиците и далечно бръмчене на самолети. Защо вратата е отворена? Опитвам се да си спомня.

— Тийгън.

Гласът на Гарет извиква сълзи в очите ми. Вратата се затваря. В стаята отново настава тишина. Той хваща завивката и нежно я издърпва изпод отчаяно вкопчените ми в нея пръсти. Накратко — вече няма какво да ме скрие.

— Ох, докторке — отронва тихо, гласът му пулсира от болка.

На пода пада обувка, после още една. Матракът се огъва под тежестта му и той ляга зад мен. Прегръща ме през кръста и ме притиска плътно към себе си, докато пасваме един към друг като лъжици. Топлината на устните му се разлива по врата ми. Отново потъвам в блаженството на съня.

* * *

Необходимостта да пишкам най-после ме кара да стана.

Разтърквам подпухналите си гуреливи очи, преди да ги отворя. На стената се оранжевее мека слънчева светлина, която ми подсказва, че слънцето вече е обходило небето. В корема ми топката лед тежи като камък, а студът й ме изгаря.

Как може нещо толкова твърдо да се усеща като зинала агонизираща празнота? Изпъвам крака и трепвам, мускулите ми са схванати от прекалено дългото стоене в една поза.

Ръката, обхванала кръста ми, отпуска хватката си и аз сядам на ръба на леглото. Не поглеждам към Гарет, когато се изправям, нито докато вървя към банята, просто затварям вратата зад себе си. Не поглеждам в огледалото, след като ползвам тоалетната и измивам ръцете си. Но когато на връщане отварям вратата на спалнята, Гарет е там. Стои до леглото, по черни шорти за бягане и по чорапи. Чака ме.

Поглеждам плъзгащата се стъклена врата зад него и осъзнавам, че явно съм забравила да я заключа, когато се прибрахме от терасата предния ден.

Всичко това като че ли се е случило много отдавна.

Погледът ми се връща на него. Сбърчил е вежди намръщено, а очите му са потъмнели до тъмнозелено. Изглежда блед и угрижен и притеснението за него внезапно пронизва обзелата ме безчувственост.

Поемам си дъх. Боли, но успявам.

— Съжалявам.

Той ме придърпва към себе си и ме прегръща силно.

— Единственото, за което трябва да ми се извиниш, е, че снощи не ми позволи да остана с теб. По дяволите, Тийгън! Знам какво е депресията, знам какво е усещането. Не е нужно да страдаш сама.

На замъгленото ми съзнание му отнема време да разбере какво всъщност означават думите му. Облизвам пресъхналите си устни.

— Не съм добре.

Целува ме по челото.

— Виждам.

— Ти си много по-силен от мен.

— Нима? Може и да съм. Но ти си доста по-умна от мен. И адски по-красива. На това му се казва баланс.

— Погледни се в огледалото, Фрост!

— Не страдам от излишна скромност. Знам, че съм симпатичен тип — цял живот се възползвам от този факт с готини мадами като теб.

Бих се озъбила на подобно изказване, ако имах достатъчно сили.

— Опитваш се да ме разсееш.

— Не е престъпление.

— Толкова съм уморена — казвам с прозявка, — нереално уморена.

— Поръчах храна, докато ти беше в банята. Ще хапнеш нещо и пак ще си легнеш.

Сгушвам се в него, противно на всяка трезва мисъл.

* * *

Гарет ме гледа намръщено и упорито поднася лъжицата към устата ми.

— Продължавай! Едва до половината си.

— Не мога повече.

— Можеш.

Отварям уста само защото не искам да ме полее със супа.

Не и след като по негово настояване вече съм се изкъпала.

Супата е поизстинала, но още топла. Нямам представа какво има в нея, освен някакъв бульон.

— Няма вкус на нищо — протестирам, след като преглъщам.

Седим в трапезарията и ядем храната, която е поръчал.

Аз съм начело на масата, с гръб към кухненския бокс. Той е до мен, с гръб към прозореца. От този момент нататък никога вече няма да мога да погледна към този прозорец, без да видя него — гол до кръста и осветен от лъчите на залязващото слънце.

— Всъщност това е адски добра пилешка супа — отвръща той. — Но ако искаш, ще ти дам от сандвича си.

— Не съм гладна — чувствам се като парцал и освен това виновна. Той вероятно умира от глад, след като не е ял цял ден, но настоява първо аз да се нахраня.

Отварям уста, за да обясня, че не съм малко дете, но той ми набутва лъжицата, преди да успея да обеля и дума.

Поглеждам го ядосано.

— Точно така — промърморва той и избърсва брадичката ми със салфетка. — Виждам някакъв пламък в тези хубави кафяви очи.

— Тази супа ще ти я излея във врата!

Дълбоката бръчка между веждите му се стопява.

— Така ли? Мислиш, че можеш да ме надвиеш?

Самата мисъл е абсурдна. Той е висок поне метър и деветдесет и вероятно тежи около сто килограма. Почти две глави по-висок и два пъти по-тежък е от мен. Имаше период от живота ми, когато се грижех за себе си, тренирах, хранех се пълноценно. Сега… ами сега съм препалено слаба, нямам никакъв мускулен тонус и вероятно не бих могла да надвия и боричкащо се коте.

И все пак…

— Ти размахваш четка, хубавецо. А аз скалпел.

— О, бойни слова. Харесват ми!

Той най-после оставя пластмасовата кутийка със супа настрани. Хваща стола ми за подлакътниците и го придърпва между краката си.

— Като стана дума за четки… Снощи те сънувах. Бях постлал пода със защитно покривало, ти се беше излегнала гола върху него, а аз те влудявах, като прокарвах четки по цялото ти тяло.

Не бях в състояние да оценя тази му сексуална фантазия.

— Нищо ли няма да кажеш? — учудва се той.

— Какво мога да кажа? Полагаш големи усилия да ми бръкнеш в бикините, но си прекалено красив, че да се стараеш толкова за единия секс с една депресарка.

— Еха! Това беше голямо прозрение — отбелязва той.

Въпреки шегите, сенките не изчезват от очите му. — Но за протокола — боря се за повече от едно отърколване в сламата.

— Какво стана с това да я караме стъпка по стъпка? С фокусирането върху тук и сега и така нататък?

— Мда, минахме тази фаза. — Гарет хваща ръцете ми. — Сега сме ние — ти и аз — и утре, и денят след утре, и денят след това.

Навеждам се към него, не откъсвам поглед от очите му.

— Заслужаваш да бъдеш по-щастлив. Не се наказвай с мен.

— Тийгън — въздъхва той, — не знам какво си мислиш, че трябва да ходя да търся, при положение че тук, пред мен, стоят всички загадки на най-дълбоките океани.

Думите му ме вцепеняват за миг.

— Аз не съм велика загадка, Фрост — възразявам после. — Не крия никакво съкровище. Аз съм само това, което виждаш.

— Аз съм човек, за когото пътешествието е по-ценно от съкровището. Първото може да продължи вечно, докато при второто пътят свършва.

Погледът му е искрен и директен. Свеждам глава. Взирам се в дланите си.

— Виж, аз също имам гадни дни — продължава той. — Уверявам те.

— Не ме вземаш насериозно.

— Гледната ти точка не е правилна. — Той стисва ръцете ми по-силно. — Ти си счупена. Аз съм счупен. Но не е нужно да изхвърляме парченцата. Може да ги съберем и да ги наместим така, че да се получи нещо ново.

От мъглата в съзнанието ми изплува картина.

— Като мозайките, които прави Роксан? — прошепвам.

— Точно така.

— Рокси носи ръкавици, за да не се пореже на острите ръбове.

— Ние не носим ръкавици. Копаем с голи ръце, а ако се порежем, е… ти си хирург. Ще оправим нещата.

— Смесваш метафора и реалност — отбелязвам равнодушно.

Гарет се усмихва искрено.

— Нее, смесвам теб и мен, малката.

Отказвам се от борбата. Аз съм прекалено изтощена, той е прекалено уверен… и прекалено изкусителен. Щом иска да се занимава с моите глупости, ще го оставя. Навремето, когато удрях дъното, ми трябваха дни, за да се свестя достатъчно, че да се изкъпя и да ям.

Той прави света ми по-добър.

Съмнявам се, че съм способна да направя същото за него, което ме кара да се чувствам егоистка. Но мога да опитам. Той го заслужава.

— Готова ли си да се върнеш в леглото?

— Не и докато не си изядеш сандвича.

— Ще ми правиш ли компания? — Той отмества един влажен кичур коса, надвиснал над лицето ми.

Обръщам се настрани и целувам дланта му.

— Такъв е планът.

8

Преди да се позвъни на вратата, си повтарях да не се вълнувам прекалено, но когато чувам звънеца, се налага съзнателно да забавя крачка, за да не отворя прекалено бързо. Алармата вече е деактивирана.

Отключва се само за секунда. Бях започнала да очаквам с нетърпение ранните сутрешни срещи за кафе с Гарет и сега, когато отварям, си припомням защо.

— Добро утро, докторке — поздравява ме той.

Стои на прага ми с черни шорти и маратонки за бягане.

Ръката му е небрежно подпряна на касата на вратата, което само подчертава изваяното му тяло. Давам си време да го погледам, сякаш не съм имала удоволствието да се любувам на тази изключителна гледка всяка една сутрин от изминалата седмица.

Ако беше просто физически привлекателен, накрая, разбира се, щях да започна да го приемам за даденост. Но силната сексуална увереност, която излъчва, ме кара да го желая по напълно различен начин.

— Добро утро, Гарет! — отварям вратата и отстъпвам назад, за да го пусна да влезе. Поемам си дълбоко въздух, когато минава покрай мен. Мирише толкова хубаво.

Бавно затварям, може би прекалено бавно, нямам търпение.

Вече копнея да усетя устните му върху своите, вкуса му, обятията му. С всеки изминал ден го желая все повече.

Обръщам се към него и той ме придърпва грациозно като в танц, навежда се и ме целува. Очите ми се притварят, устните ми се разделят, за да му направят път.

Има някаква магия в мъжете, които се целуват добре, а целувките на Гарет са изкуство, точно като картините му.

Докосването на устните му е съвършено — достатъчно силно, за да изрази страстта му, но и достатъчно нежно, за да покаже загриженост за начина, по който се чувствам.

Дълбоките ласки на езика му са леки, бавни и ритмични и навяват мисли за още по-интимно проникване. Прегръдката му е нежна клетка, доминираща, но ласкава. Знаем, че когато най-после го поканя в леглото си, той ще диктува правилата, а аз няма да имам нищо против.

Когато ме пуска, цялата горя. Нуждата да го усетя в себе си пулсира в слабините ми и ме кара да притискам бедрата си едно в друго. Единственото, което искам в този момент, е да лежа до него и да го целувам с часове. Самата мисъл ме оставя без дъх.

Той слага дланите ми на гърдите си и ги притиска към горещата си кожа. Затваря очи при допира ми. Пръстите ми се плъзгат по нежните косъмчета на гърдите му, после се спускат по фините линии на татуировките по ръцете му. Плетениците не са отделни изображения, а общи картини, подобни и на двете ръце, но без да са огледални.

— Тийгън — мълви той с въздишка.

Усещам твърдите мускули под топлата му плът. Ръката ми гали релефа на стегнатия му корем, а погледът ми я следва. Толкова е възбуден от целувката и докосването ми. Членът му е гордо еректирал и едрата му главичка се подава над ластика на шортите.

Устата ми се пълни със слюнка. Размерът му, впечатляващата дебелина и дължина на пениса му ме възбуждат.

Докато го гледам, по върха му се разлива капка перлена течност.

— Тийгън, ако не спреш да ми зяпаш чатала така, търпението ми много бързо ще се изчерпа. Готова ли си за това?

Преглъщам и с усилие вдигам поглед към лицето му.

Изваяните му скули са пламнали, а от страстната целувка устните му са станали още по-провокативно сочни.

Възбуден е още по-прекрасен.

Но аз се страхувам. Защото не говорим за неговото минало, нито за моето. Не говорим за следващата седмица.

Съществуваме само тук и сега, и утре. И все пак част от мен е започнала да вярва, че той ще е наблизо още дълго време, толкова дълго, колкото мога да си представя, а това означава, че стоя на ръба на ужасна пропаст.

Разтърсвам глава. Знаем, че имаме да извървим още път.

— Почти съм готова.

— Почти е стъпка в правилната посока — казва той, целува ме по челото бързо и нежно, отдръпва се и оправя шортите си. — Да го обсъдим, докато пием кафе?

В гласа му още се усеща възбуда, но не и недоволство или раздразнение.

Явно денят е добър. Винаги ми отнема известно време да преценя дали е в добро или в лошо настроение. Винаги ме поздравява по един и същ начин, а целувките му винаги са страстни. Едва когато се откъсва от обятията ми, разбирам дали в този ден призраците му го преследват, или са го оставили на мира.

Казваме си, че просто започваме деня заедно, но това начало на деня е и проверка, виждаме се, за да се уверим, че в емоционален план сме добре. Да, понякога е меланхоличен и умислен. Но още не съм го виждала толкова депресиран, че да почувствам нуждата да се намеся и да го спася така, както той направи с мен.

Отивам в кухнята, за да не види напиращите в очите ми сълзи. Не трябва да плача. Знам, че колкото и силен да изглежда, той все пак може да се срине, макар да се държи така, сякаш уязвимата съм аз.

Заемам се да му направя кафе, което осигурява и на двама ни достатъчно време, за да се успокоим. Той го пие чисто, толкова лесно за правене, но аз все пак се старая и затоплям чашата с гореща вода от чешмата, преди да я напълня с кафе.

— Как върви рисуването? — питам. Знам, че изкуството му е жизненоважно за него и или ще се превърне в преграда помежду ни, или ще е нещо, което ни свързва.

— Почти приключих.

— О? Много бързо… — поклащам глава изненадана. — Какви ги говоря? Идея си нямам за колко време се завършва картина.

Приема чашата ароматно кафе с усмивка, застанал от другата страна на кухненския остров с мраморен плот.

Съжалявам, че между нас стои нещо. Съжалявам за толкова много неща, които не изричам.

— Получи се малко по-бързо от обикновено, особено като се има предвид размера, но имам вдъхновение. — Отпива от кафето, в очите му проблясва тихо задоволство. — Освен това разчитам на работата да държи ръцете ми заети и далеч от теб, а мен самия на разстояние от прага ти.

— О! — поемам си дълбоко въздух. Ясно ми е, че някъде тиктака часовник и отмерва времето, което ни остава, преди да достигнем повратната точка. Успокояващо е да знам, че линията до нея не е напълно своеволна, но се чувствам така, сякаш пилея времето, което ми е дал, като не правя нищо, за да продължим напред.

— Знаеш ли, Тийгън, винаги можеш да ми откажеш. Аз ще продължа да чакам. Струваш си чакането. — Поглежда ме нежно. — Но съм длъжен да те питам: мога ли да направя, или да кажа нещо, което да направи идеята да спиш с мен по-малко… плашеща?

Проницателността му ме удивява.

— Мисли ли четеш?

— Просто съм наблюдателен.

Отново отпива от кафето си.

Никога не се бях замисляла колко секси може да е наблюдателността. Гарет забелязва всичко и използва събраната информация в опитите си да построи мост помежду ни.

— Важното сме ти и аз — допълва. — Не мога да ти опиша с какво нетърпение очаквам да започнем като „ние“. Не е тайна колко искам да правя секс с теб. Но дори повече искам това, което ще се случи, след като правя секс с теб. Малки неща — като да пия кафе бос, защото току-що сме се изтъркаляли от леглото, и по-големи неща — като да махнем стената помежду ни, така че да не си наполовина възбудена и наполовина ужасена всеки път, когато те целуна.

Облягам се на мивката зад себе си с въздишка.

Гарет ме наблюдава втренчено със сериозно изражение.

— Няма да направя тази стъпка, ако по някакъв начин тя ще прецака нещата. Ти ми кажи какво те спира и аз ще видя какво мога да направя по въпроса.

Вкопчвам пръсти в плота зад себе си.

— Пътят невинаги е равен, Гарет. Страх ме е как бихме се справили с неравностите.

— Ако продължим да си говорим, всичко ще бъде наред.

— Но ние всъщност не си говорим наистина, нали? — отвръщам. — По-скоро стъпваме по яйчени черпуки.

— Аз съм готов да говоря. Ти готова ли си?

— Не.

Той се разсмива. Смехът му е богат опушен звук на удоволствие.

— Кажи ми какво да те правя?

— Нямам представа, но знам какво бих направила аз с теб. — Скръствам ръце пред гърдите си. — Мисля, че трябва да излезем от този малък балон, в който танцуваме. Малко на свеж въздух.

— Звучи добре. Какъв е планът?

— Ходил ли си вече в града? В частност до пазара „Пайк Плейс“?

— Не бих казал.

Повдига вежди с интерес.

— Може ли този следобед да те откъсна от работата ти и да те заведа там? Може да напазаруваме разни вкусни неща, с които да си спретнем едно плато с деликатеси, и да се приберем да гледаме филм.

Той оставя чашата, опира длани върху плота и се навежда към мен.

— Да. Абсолютно.

Ентусиазмът му ме кара да се усмихна.

— Добре.

— И само за да сме наясно — можеш да ме откъсваш от работа, когато си поискаш. Никога не си и помисляй, че не можеш. Вече съм правил грешката да поставя изкуството си преди всичко останало. Приоритетите ми бяха съвсем грешни. — Пръстите му леко ме галят по бузата. — Не мога да обещая, че няма да се издъня, но обещавам, че се уча от грешките си и се старая.

Слагам ръка върху неговата и притискам дланта му към лицето си.

— Не знам доколко мога да се променя. Аз един вид… съм си начертала някакъв път. Казвам си, че ако не искам да се загубя, не трябва да се отклонявам от него.

— Не го мисли сега — прошепва Гарет, — но според мен вече преизчисляваш маршрута.

Отварям уста, за да го опровергая, но той слага пръст на устните ми и предизвикателно повдига вежда.

— Кафе и целувки всяка сутрин — подчертава. — По-късно днес ще излезем на среща, на която ти покани мен. Приеми го, докторке. Просто съм неустоим.

Отдръпва ръката си от лицето ми, грабва чашата с кафето си и го изпива на екс.

— Така ли било? — подмятам закачливо.

Радвам се, когато е щастлив. И страдам, когато виждам, че изпитва болка.

— Всички знаци сочат, че е така. — Заобикаля кухненския остров и оставя чашата си в мивката. — Обзалагам се, че по-късно, докато гледаме филма, няма да стоиш мирна.

— Хайде на бас! Двайсет долара.

— Хиляда.

— Какво? Това е лудост!

Гарет слага вече измитата чаша на сушилника и застава пред мен.

— Ти си залагай двайсетте, аз залагам моите хиляда.

— Не, не е лудост. Това си е чиста измама!

— По-скоро бих го нарекъл допълнителен стимул. — Ръката му обхваща кръста ми като кука и ме повлича в разтапяща целувка. — Сега отивам да изпусна малко сексуално напрежение с тичане. След час-два съм на линия. Когато ме поискаш, ела и ме вземи.

Прегръщам го.

— Не забравяй да разтегнеш и да загрееш, преди да се втурнеш нагоре по баира!

— Да, определено в някакъв момент си се отклонила от маршрута — ухилва се той.

Гарет тръгва към вратата.

И още в същия миг енергията и топлината му вече ми липсват.

* * *

Стоя пред огледалото, прехапала устни, и пристъпвам от крак на крак. Не мога да реша дали да облека дрехите, които току-що пристигнаха, или просто нещо от гардероба.

Поръчах с едночасова доставка нови къси панталонки и блуза, но не мога да преценя дали ми харесва как стоят.

В приложението блузата изглеждаше с деколте тип лодка и скъсена дължина. В действителност раменете ми са напълно голи, а заради ниската талия на дънковите панталонки коремчето ми е по-разголено, отколкото очаквах. И все пак блузата е с дълги ръкави, а десенът на редуващи се светло- и тъмнозелени линии е по-скоро сладък, отколкото секси.

Всъщност проблемът е, че ми трябва сутиен без презрамки. Нямам такъв, а тъй като в приложението деколтето не изглеждаше толкова разголено, дори не ми мина през ума да поръчам. Не че бюстът ми е толкова голям, че да не мога да ходя без сутиен. Но прозиращите зърна са не по-малка реклама на отсъствието на този елемент от дамското облекло от полюшването на гърдите.

А и това щеше да е вторият път, когато се обличам специално за Гарет и не слагам сутиен.

Изръмжавам и вземам решение.

— Ще изляза така — заявявам на отражението си в огледалото. — Не е като да създавам грешно впечатление.

Така или иначе в някакъв момент ще си легна с него.

Самопризнанието ми действа освобождаващо. Сядам пред тоалетката, отварям чекмеджето и поглеждам жалкия си набор от гримове — тониран слънцезащитен крем, спирала, гланц за устни и молив за очи.

Истината е, че отдавна не се интересувам от това как изглеждам, а полагането на усилия видът ми да е представителен не е нищо повече от това — просто усилия.

Докато имах собствена лекарска практика, се стараех да изглеждам възможно най-добре. Как иначе бих могла да очаквам пациентите да се доверят на естетическия ми усет?

Но всичко това е минало.

За мен е неразбираемо защо Гарет ме смята за толкова привлекателна. И все пак искам да го впечатля поне малко.

Да го „шашна“, както красноречиво се изрази Рокси.

Последователно нанасям всички продукти от серията ЕКРА+ на лицето и шията си, добавям слънцезащитен крем, молив за очи, спирала и гланц. Накрая сплитам косата си на рибена кост, за да не ми пада пред очите.

Излизам през вратата и се насочвам по стълбите към къщата му, преди да съм решила, че външността ми има нужда от още разкрасяване.

Поизносените ми кецове „Конвърс“ са небрежен акцент — доказват, че не се опитвам да изглеждам безупречно, — а новият тоалет ми вдъхва увереност. Усещам полъха на вятъра по голите си рамене и по гърба. Странно е. И безспорно секси.

Натискам звънеца и се опитвам да не подскачам от вълнение. Местя пазарската чанта, която съм взела, от едното си рамо на другото. Нищо че в нея са само ключовете и телефонът ми. Гарет се провиква да влизам, затова отварям вратата и тръгвам към всекидневната, но той се появява откъм коридора и… аз замръзвам на място.

Свикнах да го виждам в черно, но този път е с тъмносиня тениска, която подчертава татуировките и слънчевия му загар. Дънките му са светли и протъркани, а черните му кубинки приличат на платно, накапано с пръски боя.

Подсвирвам одобрително. Този мъж наистина е ослепително секси. Мога да мрънкам колкото си искам, но той има пълно основание за всяка капчица от своята самоувереност.

Усмивката ми се изпарява. Той се засилва към мен със стиснати устни и концентриран поглед точно като в онзи ден, когато го видях в квартала за пръв път. Инстинктивно отстъпвам назад, за да не ме отнесе. Пулсът ми бясно се ускорява.

— Да не си помръднала! — гласът му е плътен и гърлен.

Миг по-късно съм в обятията му, а устните му докосват моите. Пазарската ми чанта пада на пода с трясък. Гарет ме повдига с лекота. Обхващам кръста му с крака, оценявайки изваяните му бедра и стегнатия задник. Ръцете ми обвиват раменете му, а главата ми се накланя, за да задълбочи целувката. Топлата му длан се плъзва под блузата по голия ми гръб, потръпвам и се разсмивам, прекъсвайки целувката.

— Гъделичкаш ме!

— Съжалявам — казва той с извинителна усмивка.

— Не е вярно!

— Наистина съжалявам. Ако не те бях погъделичкал, без да искам, щяхме да продължим да се целуваме и щях да успея тайно да те завлека в спалнята. Какво ще кажеш да оставим града за друг път, а сега да се метнем в леглото?

Разсмивам се.

— Само едно нещо ти е в главата!

— Не съм виновен — отвръща той и ме сваля на земята. — Толкова си секси, че когато влезе, направо ми докара инфаркт.

— Идеята ми беше да не те излагам пред хората — отвръщам намусено. — Не би трябвало да изглеждаш толкова добре. Нито да миришеш толкова добре.

— Понеже се надявам да си все така лапнала по мен, мисля, че ще продължа да се поддържам и да се къпя редовно. — Оглежда ме от горе до долу. — Със студена вода.

Въздъхва и прокарва пръсти през косата си.

— Искаш ли нещо за пиене?

— Не, благодаря.

Гарет се усмихва и вдига пазарската ми чанта.

— Тогава да тръгваме, докторке. И да се изфукаме един с друг.

9

— Ти ли ще караш, или аз? — пита Гарет на излизане от тях. Държим се за ръце. Усещането да държа ръката му е неописуемо. Толкова ми е хубаво.

— Хм… — започвам смутено. — Може би трябваше да спомена, че нямам кола.

— Майтапиш ли се? — той изненадано повдига вежди. — За какво му е кола на човек, роден и израснал в Ню Йорк?

— Да, но сега не си в Ню Йорк, нали? Освен това вероятно в Ню Йорк има доволно количество шофьори, иначе нямаше да е пълен с толкова коли. Поне шофьорска книжка имаш ли?

— Разбира се. Това, че нямам кола, не значи, че не мога да карам.

— Как се оправяш без кола?

Повдигам рамене.

— Споделено пътуване, ако трябва да отида някъде. Но мога да си поръчам 99,9 % от нещата, които искам, по интернет, така че…

Гарет поклаща глава неодобрително и ме повежда към рейндж роувъра си.

— Това едва ли е много изгодно — отбелязва той.

— Зависи доколко цениш времето си. А и всичките разходи по колите, застраховките, вероятността да катастрофираш, екологичният отпечатък от производството…

— Добре, добре. Разбрах те. — Той ми отваря вратата. — В бъдеще да знаеш, че съм на разположение. Ако имаш нужда от нещо, отиваме и го вземаме.

Качвам се в колата и се намествам. Нямам нищо против още един повод да прекарвам повече време с Гарет, но се сещам за далеч по-секси неща за правене от пазаруването.

Целува ме бързо, затваря вратата, заобикаля колата отпред и сяда зад волана. През панорамния покрив влиза слънце и Гарет вади от жабката авиаторски слънчеви очила и си ги слага. Щом завърта ключа, от уредбата гръмва силна музика, но той бързо я намалява.

Задава на навигацията дестинация „Пайк Плейс“ с гласова команда и когато тръгваме, отново увеличава музиката, макар и не чак като в началото.

— Може ли? — питам аз и посочвам тъчскрийна.

— Заповядай — отвръща той. Поглежда през рамо, за да излезе на заден, и тръгва по пътя.

Синхронизирам телефона си с компютъра на колата, претърсвам подкастите и пускам един криминален аудиосериал по действителен случай, който харесвам.

Гарет ме поглежда. В очилата му виждам само собственото си отражение.

— Това окей ли е? — питам и му показвам екрана, така че да види какво съм пуснала. — Може и да си говорим.

Просто… вече не слушам много музика.

Той взема ръката ми, поднася я към устните си и я целува.

— Да, добре е.

* * *

Всичко продължава да е „добре“, докато стигаме до прочутите рибни щандове на „Пайк Плейс“, където сръчни мъжаги безгрижно си подхвърлят огромни риби. Намират се точно под неоновия часовник и надписа „Обществен пазар“ в сърцето на „Пайк Плейс“. На отсрещния тротоар се мъдри Рейчъл — бронзова статуя на прасенце касичка.

Хората постоянно я снимат или се струпват да я гледат и да снимат клипчета с „летящи“ риби.

Гарет носи пазарската чанта, която вече е понатежала с бутилка вино, сушени мезета, ядки, сушени плодове, дипове, крекери и сирене, всичко от прекрасните „Де Лауренти“[4] и карамелизирана ябълка с шоколадова глазура от сладкарската верига „Роки Маунтин“.

Минаваме покрай пивоварната за крафт бира „Пайк“ и ресторант „Атриум“, където показвам на Гарет дървената статуя на Голямата стъпка (с чиито гениталии очевидно е злоупотребявано често) и огромния метален калмар, който виси във въздуха над него. Разхождаме се покрай разни магазинчета за индианско изкуство, мексикански ръкоделия, тениски с принтове и идиотски надписи, покрай азиатски търговци, аптеки и всичко друго, което човек може да си представи.

Продължава да е добре…, до момента, в който излизаме навън и потъваме в тълпата.

Вниманието ми е приковано от смеещите се деца, които се катерят по Рейчъл, и нехаещите им родители, концентрирани върху рибите във въздуха. Шумът е оглушителен. Крещят се цени и поръчки и се водят разговори на висок глас на всевъзможни езици. Някой наблизо от доста време не се е къпал, а двама мъже от лявата ми страна се гледат заплашително и всеки момент ще се сдърпат.

Когато една майка минава покрай мен и се втурва към детето си с разтреперан от нетърпение и раздразнение глас, дъхът ми изведнъж секва, пулсът ми се ускорява. Гърлото ми се свива, а очите ми пресъхват и започват да парят.

Искам да се махна. Само няколко стъпки и ще съм далеч от задушаващата ме навалица.

Но оставам. Заради Гарет. Приковавам поглед право напред и се абстрахирам от обстановката, като започвам да си представям как скоро ще подредя платото с деликатеси, как ще нарежа мезетата, кое сирене с кое ще върви…

— Тийгън — в гласа на Гарет се усеща напрежение.

Поглеждам го и осъзнавам, че стискам ръката му твърде силно и дланта ми е потна. Пускам го ужасена. Но той не пуска мен.

Едва когато вдигам поглед към лицето му, разбирам, че не аз, а той ме стиска толкова силно, и че е пребледнял.

Погледът му е спрял върху статуята на Рейчъл… и множеството катерещи се по нея деца.

— Хей! — обръщам гръб на тълпата и го прегръщам през кръста, но той не пуска ръката ми и дланта ми се оказва прикована към гърба. — Добре ли си?

Той кимва, но челюстта му продължава да е болезнено стисната.

— Глупав въпрос — промърморвам. — Разбира се, че не си. Да се махаме оттук.

— Не. Каза, че има още.

— Няма нужда да гледаме повече. Така или иначе искам да гледам само теб.

Това признание го кара да се обърне към мен.

Сякаш в огледалното отражение на слънчевите му очила за миг се мяркат призраците, които го преследват.

Пъхвам свободната си ръка под тениската му и докосвам голата кожа.

— Струва ми се, че имаш температура и пулсът ти е ускорен. А за човек с тен като твоя изглеждаш прекалено блед.

Около нас се разнася силен писклив детски смях и Гарет рязко потръпва.

— По дяволите! Да се махаме оттук! Опасявам се, че няма да е достатъчно да се махнем.

Неговият миг на слабост разклаща и малкото ми останала увереност. Отдръпваме се и спираме на ъгъла на улиците „Пайн“ и „Пайк“. Наоколо гъмжи от народ. Превръщаме се в остров насред морето от хора, които се движат във всички посоки.

— Да тръгваме към паркинга — предлагам аз.

Повече ми допада идеята да се приберем, отколкото да продължим.

Гарет се навежда към мен и ме прегръща силно. Долепя буза до моята.

— Трудно ми е… да гледам хора с деца. Особено когато не им обръщат внимание. Идва ми да ги сграбча и да им кажа да започнат да оценяват това, което имат, мамка му!

Тонът му е нисък и рязък.

— О, Гарет!

Искам да заплача, но не мога.

— А когато е обратното и те се радват на децата си, сякаш ми забиват нож в сърцето. И се чудя защо трябва да страдам така. С какво съм заслужил подобна болка?

Отпускам глава на гърдите му. Притискам го още по-силно към себе си. Де да можех да го избавя от болката…

Той усеща всичко толкова дълбоко. Знам го от работата му и от способността му да говори за мъката си.

— Толкова съжалявам…

Някакъв минувач с присмех ни подмята да си вземем стая.

Гарет го игнорира и ме прегръща толкова силно, че дори лекият полъх на вятъра не може да мине помежду ни. След няколко минути усещам как дишането му се нормализира.

Ритъмът на биещото под бузата ми сърце започва да се забавя. Отнема ми повече време да осъзная, че и аз съм се успокоила.

Ръката му най-после пуска моята и се плъзва нежно по тила ми.

— Извинявай — шепне той.

— За какво? Не ми се извинявай.

— Плаша ли те? — пита той и се отдръпва от прегръдката, за да ме погледне в очите. Докосва бузата ми с върха на пръстите си.

— Тълпата ме плаши. Не ти — отвръщам аз.

Той се оглежда, пазарът е пълен с туристи навсякъде.

Остава да разгледаме цветарските магазини, щандовете на земеделски производители, магазинчетата за кожени изделия, подправки и бижута и всевъзможните занаятчийници. Отсреща е първото „Старбъкс“ кафене, с оригиналното лого и меню, както и „Пирожки, пирожки“, известни със сладкишите си от многолистно тесто, и любимият ми магазин за ръчно правени сирена „Бийчърс“, където исках да заведа Гарет, за да вземем последния продукт за платото ми с деликатеси — прословутото им сирене „Флагшип“, което бях включила в подаръчната кошница за добре дошъл, когато се нанесе.

— Хайде да се прибираме — подканвам го ентусиазирано. — Защо да си причиняваме още болка, щом не ни се налага?

— Защото ни се налага. — Той се обръща към мен, плътните му устни са извити в горчива усмивка. — Животът продължава, а ние още го живеем. — Отдръпва се крачка назад, плъзва длан по ръката ми и ме хваща нежно за лакътя. — Хайде! Да продължим!

В този момент друга ръка ме докосва по рамото, обръщам се и сърцето ми подскача при вида на застаналата зад мен красива русокоса жена.

— Тийгън! Знаех си, че си ти! — В гласа й се усеща нотка на акцент от Централна Европа, а усмивката й е по момичешки чаровна. Дългата й гладка коса грее като слънце и се спуска почти до кръста й. Облечена е стилно — с черни ботуши, декорирани с черна кожа, която подхожда на кожения елек, който е облякла върху тъмносиво боди.

— Занета. — Присъствието й ме изнервя. — Здрасти!

— Отдавна не си минавала да ме видиш — отбелязва тя.

Поглежда Гарет, забелязва, че ме държи за ръката, и се усмихва. — Нали ти казвах, че пак ще започнеш да излизаш с мъже? Сигурна бях, че ще се случи.

Прекалено съм притеснена, за да ги запозная.

— Имаш ли… — опитвам се да преглътна, но устата ми е пресъхнала. — Имаш ли новини?

Тя ме хваща за ръката.

— Не можем да говорим тук. Ела да ме видиш. Звънни и ще се уговорим.

— Извинявайте — намесва се Гарет и закрилнически ме прегръща през рамо. — Коя сте вие?

— Занета — представя се тя и му протяга ръка. — С Тийгън се познаваме от доста време.

Тя накланя леко глава и го поглежда внимателно, дългата й руса коса се плъзва по рамото.

— Очаква те нещо голямо, нещо свързано с работата ти. И ти трябва да дойдеш при мен.

Трепвам, когато виждам, че бърка в преметнатата на рамото й чанта „Луи Вютон“ и вади визитка. Подава я на Гарет и пак ме поглежда.

— Имам да ти разказвам толкова много, Тийгън.

— Не можеш ли да ми кажеш сега? Малко поне?

Щом прочита визитката, Гарет впива пръсти в талията ми.

— Сега си тръгваме, Занета. И няма да се видим повече. Никога.

— Гарет!

Поглеждам нагоре и виждам бясното му ледено изражение.

Занета се усмихва в отговор.

— Разбирам скептицизма ти. Но Тийгън ще ти каже колко полезна мога да бъда.

— Госпожо, ако можехте да ми помогнете — отвръща той с нескрита неприязън, — трябваше да го направите преди петнайсет месеца. В сегашната ситуация мисля, че сте шарлатанка и се възползвате от една уязвима жена, а това ме вбесява достатъчно, че да направя нещо необмислено. Вярвайте ми — не искате да си имате проблем с мен. Така че се махайте! Веднага!

Тя присвива устни, сините й очи стават безизразни и студени. Поглежда към мен.

— Знаеш къде да ме намериш, Тийгън, и знаеш, че мога да ти помогна.

— Не ни търси повече! — провиква се след нея Гарет.

Тя ни обръща гръб, показва му среден пръст и пресича улицата. Разкъсвам се дали да тръгна след нея, или да остана с Гарет. Знам, че е лудост, но ако наистина има новини…

— Екстрасенс?! — изсъсква Гарет. — Ти майтапиш ли се?

— Спри! — Свивам рамене. — Не трябваше да й говориш така.

— Тя е мошеничка, по дяволите!

— Е, и?

— Е, и? Това ли ще ми кажеш? Накарала те е да се изръсиш с бог знае колко пари?

— Не съм се изръсила. — Тропвам с крак. — А и мога да си го позволя.

— Въпросът не е в парите, мамка му! Тя се е възползвала от теб, Тийгън!

— Не ме критикувай! — сопвам му се аз. — Уморих се да ме критикуват!

Той кръстосва ръце пред гърдите си — изглежда едновременно отбранително и нападателно.

— Не те критикувам.

— Лъжеш!

— Стига вече! — избухва той. — Ядосан съм на нея, не на теб!

Изправям рамене и го поглеждам.

— Мислиш ме за идиотка.

— Мисля, че знаеш какъв е проблемът — поправя ме той. — Прекалено умна си, за да те лъжат по този начин.

— Така ли… и какво? За момент съм си изгубила разсъдъка и съм направила нещо глупаво? Това ли намекваш?

Гарет поглежда нагоре към небето. Един мускул на челюстта му видимо потрепва.

— Извърташ нещата.

— Не, изяснявам нещата!

Отдалечавам се, имам нужда да се махна от тълпата, от шума и миризмите.

— Тийгън! Не ми обръщай гръб!

Вървя бързо, мушкам се сред хората, фактът, че съм дребна, ми дава предимство пред Гарет сред тълпата.

— По дяволите, Тийгън! — крещи той след мен.

Гласът му се отдалечава, но аз вървя все по-бързо, обзета от яд и адреналин. Завивам покрай „Уестърн“ и тръгвам към паркинга. Преди да стигна, Гарет ме хваща за лакътя и с едно завъртане ме обръща така, че да го погледна.

Как, по дяволите, е възможно да е толкова секси, когато е ядосан, когато и аз съм му ядосана?

— Стига си бягала — избухва той, сега е още по-вбесен, отколкото при сблъсъка със Занета. — Водехме разговор. Няма да си тръгваш по средата. Няма да си тръгваш никога! Разбра ли ме? Ще изясним нещата!

Разни хора минават покрай нас и се обръщат да ни зяпат.

— Не бягам — отвръщам. Изплювам думите една по една. — Спестявам ти унижението от това да те сдъвча на публично място.

— Защо си ми ядосана? Не съм направил друго, освен да се притеснявам за теб!

— О, тук грешиш, Фрост! Адски грешиш! Единственият човек тук, който не е прецакал нищо, съм аз!

Изражението му става заплашително.

— Обясни ми, ако обичаш!

Поглеждам го със скована усмивка.

— Нямам търпение. Но първо ще се качим в колата.

10

Гарет се обръща и тръгва, като ме повлича със себе си.

— Използваш това като повод да се махнеш оттук, вместо да продължим по план.

— Наистина трябва да замълчиш — предупреждавам го.

Докато вървим към рейндж роувъра, не си казваме нищо повече. Гарет ми отваря вратата и оставя почти пълната пазарска чанта на задната седалка. Наслаждавам се на краткия миг тишина, преди да заобиколи колата и да отвори шофьорската врата.

Мята се вътре, пали двигателя, пуска навигацията и ме поглежда остро.

— Като излезем на магистралата — казвам.

Гарет слага ръка зад седалката ми и се обръща назад, за да изкара колата.

— Играеш си с търпението ми, Тийгън. Наистина си играеш — промърморва той.

Тръгваме по стръмните улици, които криволичат ту надолу, ту рязко нагоре, почти като тези в Сан Франциско. Накрая излизаме на магистралата.

— Защо просто не говориш с Рокси? — пита той веднага. — Тя е добра приятелка, нали? Знам, че се притеснява за теб.

Побиват ме тръпки.

— Какво си й казал?

— Нищо не съм й казвал. — Той ме поглежда. — Забелязала е защитите в къщата ти, колко стриктно заключваш всичко. Мисли, че вероятно Кайлър е ставал агресивен, когато се дрогира.

За миг името на бившия ми съпруг увисва във въздуха помежду ни.

Поглеждам през прозореца към отдалечаващия се град, не искам да си хабя думите в разговори за този човек.

— Говорил ли си с Рокси след вечерята у вас?

— Не. Но си махаме за поздрав от време на време.

— Тя те отбягва — отбелязвам безизразно. — Ако не те отбягваше, вече да се е отбила при теб поне няколко пъти. Принципно прави така. Освен това съм сигурна, че си умира да те пита разни неща за работата ти. Все пак и тя се занимава с изкуство. Доста нетипично за нея е да стои на разстояние.

— Какво намекваш? Че не ме харесва?

— Обожава те. Но мисълта за Дейвид… — пръстите ми се сгърчват в скута ми. — Със сигурност се чувства неловко. Болка, депресия, тъга — повечето хора, колкото и добри приятели да са, предпочитат да стоят настрана от подобни състояния и от онези, които страдат от тях.

— Мислиш, че не е трябвало да й казвам? — Кокалчетата на ръката му, която държи волана, побеляват. — Не мога да се преструвам, че синът ми не е съществувал, Тийгън. Това ще е все едно да го изгубя отново.

Въздъхвам.

— Това, което се опитвам да кажа, е, че — да, Рокси е добър и грижовен приятел, но хората предпочитат да стоят далеч от неудобни ситуации, а аз не мога да си позволя да загубя Рокси и Майк.

— И вместо това отиваш при екстрасенс? Защо не потърси психотерапевт? Някой, който наистина може да ти помогне?

— Нямаш представа колко пъти ме нарани през последния час — казвам тихо. — И че ми иде да крещя, докато чакам следващия миг, в който ще ме нараниш.

— Тийгън. — Гарет протяга ръка и я поставя на коляното ми. Докосването му е топло и сухо, целта му е просто да ме успокои. Въпреки това изпраща тръпка на сексуална възбуда по цялото ми тяло. — Никога не съм искал да те нараня. Наистина нямам представа какво ти минава през ума в момента. Трябва да ми обясниш.

— Казваш, че не ме критикуваш, но го правиш.

— Не е…

— Остави ме да довърша. Можеше да попиташ защо съм ходила при Занета. Знам, че тя няма реални отговори. Ясно ми беше всеки път, когато започнеше да налучква или предсказваше нещо съвсем отнесено или грешно. Но нямаше значение, защото имаше дни, в които не виждах никакъв смисъл да съм жива, а тя ми даваше фалшива надежда. Понякога е по-добре да имаш фалшива надежда, отколкото никаква.

Пръстите му се впиват в бедрото ми.

— Добре, разбирам. Аз…

— Не, не разбираш. Ти просто предположи, че трябва да съм откачила, за да ходя при нея, вместо да допуснеш, че съм го направила съзнателно. И стигна до извода, че съм си пиляла парите, без да го разбера. Но най-много ме заболя, че смяташ подхода ми за грешен само защото се справям с проблемите си по начин, който ти не би избрал.

Този път той не се опитва да ме прекъсне.

— Това, че се опитвам да реша проблемите си по различен начин, не означава, че начинът ми не е „правилен“.

Той си поема дълбоко въздух и издишва бързо.

— Не си давах сметка, че съм ти причинил това, съжалявам.

— Според теб е трябвало да говоря с приятел или терапевт, защото за теб е логично. Но знаеш ли какво, Гарет? Нито приятел, нито терапевт би създал за мен тази фантазия, която ме успокояваше, макар и за кратко. Платих на Занета за това и според мен тя ми даде всичко, за което платих.

Магистралата прави завой и пред нас се извисяват заснежените върхове на планината Рейниър.

Гарет ахва.

Аз също съм смаяна от величието на планината и контраста между гъмжащия от живот град и подобна изключителна природна забележителност в непосредствена близост. Удивително е, че през повечето време връх Рейниър е скрит в мъгла и облаци. Как е възможно нещо толкова величествено, толкова колосално, да остава скрито, при положение че е директно пред теб? Може би точно затова ми харесваше толкова.

— Съжалявам, Тийгън. Права си. Сгреших — казва той и ме поглежда. — Но преди всичко научих нещо. В бъдеще ще внимавам повече как реагирам.

Докато обмислям извинението му, за момент се любувам на профила му — на мъжествените линии на челюстта, на силния му врат. После пак поглеждам към планината.

— Ако продължиш да говориш — допълва той, — аз ще продължа да се уча и ще ставаме все по-силни.

Поставям длан върху неговата, която все още е на бедрото ми и стискам силно.

* * *

Прекарваме пътуването към къщи в мълчание, но не е неприятно. Пръстите на дясната му ръка са преплетени с моите, а лявата държи волана с лекота. Слънчевите очила предпазват очите му от слънцето. А аз често се обръщам, за да го погледна.

Мисля върху думите му и гледам планината. По пътя към къщи има места, от които връх Рейниър се вижда в цялата му прелест.

— Наистина ми харесва тук — казвам на глас. — Мисля, че е истински красиво.

Гарет ме поглежда и се усмихва.

— Определено има нещо красиво.

— Само толкова ли, Фрост? — свивам кисело устни.

— Пазя си добрите реплики за после. — Веждите му закачливо се повдигат над слънчевите очила и абсурдната гледка ме кара тихичко да се подсмихна.

Когато пристигаме, той паркира колата пред гаража и скача да ми отвори вратата.

— Сега в твоята къща ли отиваме или в моята?

— Нямам претенции.

Блясъкът в очите му се завръща.

— Аз имам син кадифен диван.

Усмихвам се, въпреки че все още съм ядосана.

— Значи у вас.

Той се връща до шофьорската врата, отваря я и натиска едно копче на огледалото за обратно виждане, което отваря вратата на най-близкия гараж. Очите ми се разширяват, когато виждам разнообразната фитнес екипировка вътре. Велоергометър, пътечка, стойка за дъмбели и всевъзможни уреди с тежести изпълват пространството, което иначе е предназначено за три коли. Докато минаваме през вратата, която води към къщата, подмятам:

— Мисля да пробвам фитнеса на Рокси.

— Добре дошла си и тук.

— Дори самата мисъл за това ме смущава.

Отивам при него до кухненския остров. Всички шкафове наоколо са бели, с изключение на тези на острова, чиито вратички са черни, плотът отгоре също е от черен гарнит с жилки сиво. Повърхностите са толкова празни, сякаш никой не живее тук. Но до мивката има кафемашина и сет професионални кухненски ножове.

После забелязвам в другия край на плота плетената кошница, която му бях изпратила, в нея има хляб. Става ми хубаво.

— Какво те смущава във фитнеса? Уредите ли? Или аз? Ако съм аз, мога да не ти се пречкам — предлага той.

— Всъщност и двете. Липсва ми твоята дисциплина. Рокси казва, че в нейния фитнес групите са малки, а тренировките са на принципа на следене на пулса, така че винаги знаеш дали се напрягаш прекалено, или пък недостатъчно.

— Интервални тренировки значи.

Той се обръща и слага част от храната, която купихме, в хладилника.

— Да. Искаш ли да наредя платото? Гладен ли си?

— Винаги съм гладен. А ти?

— И аз съм гладна.

Гарет пак отваря хладилника и връща нещата обратно на плота — парче мортадела и малко сирене.

— Искаш ли аз да нарежа каквото има за рязане, а ти да ги подредиш? — предлага той.

— Става.

Той улавя погледа ми.

— А искаш ли да те карам до фитнеса и да тренирам с теб?

— Наистина ли? Но ти имаш всичко необходимо тук.

— Това не означава, че няма да ми е приятно да се поизпотя с теб.

Усмихвам се.

— Добре.

Измива ръцете си на мивката.

— Чашите са в шкафа вляво от хладилника. Имам сок, вода, студен чай. Или да ти направя нещо топло?

— Ще си взема, благодаря.

Той се захваща за работа, а аз си наливам чаша студен чай. Докато той разопакова продуктите, си давам сметка, че ще има доста работа.

— Да ти помогна ли? — питам го.

— Не, ще се оправя.

— Да отида ли да взема дървеното плато за деликатеси от вкъщи?

— Аз имам.

— Наистина ли?

Той поглежда към мен и ми намига.

— Наистина.

— Чудя се с какво ли още ще ме изненадаш тук.

— Пълен съм с изненади, малката — отвръща той.

Вади един страшно изглеждащ нож от стойката на плота и се захваща да реже пръчка салам.

Признавам, че е прав — от деня, в който се появи, не е спрял да ме изненадва.

— Имаш ли нещо против да разгледам къщата?

— Аз не те питах, когато се разходих из твоята.

— Аз съм по-възпитана.

Той се ухилва.

— Заповядай! Държа боксерките си в горното дясно чекмедже, в случай че искаш да свиеш някой чифт, за да си го пазиш под възглавницата.

— Откъде ги вадиш тези лафове, Фрост?

Тръгвам по коридора.

— Тийгън?

Тежестта в гласа му ме кара да спра и да го погледна през рамо.

— Да?

Гарет оставя ножа, изражението му е сериозно.

— В кабинета ми има семейни снимки. Затворих вратата, преди да дойдеш, но може да влезеш. Ако искаш.

Единствената затворена врата.

Осмислям онова, което казва, и кимвам.

— Благодаря ти!

Той успява да извие устни в тъжна усмивка и се връща към заниманието си.

Тръгвам надолу по коридора. Първата врата, покрай която минавам, преди беше стаята за гости на Лес и Мардж.

По всичко личи, че сега той я ползва за спалня. Вдишвам дълбоко и усещам аромата му. Вечерта, когато ни покани на вечеря, тази врата беше затворена и тогава се зачудих за какво ли служи сега помещението.

В стаята има огромно легло върху платформа от масивна дървесина, със сиви чаршафи и завивка. Срещу леглото има скрин и само едно нощно шкафче, от страната на вратата.

Всички мебели са с изчистен и модерен дизайн, от естествена дървесина, без фурнир. На огромния прозорец няма нито перде, нито щори, и панорамната гледка към залива Пюджит се разкрива пред мен в пълния си блясък.

На стената е закачена една от картините му. Мъглива смесица от алени нюанси, които смътно очертават линиите на голо женско тяло. По-малка е от картината във всекидневната и за разлика от нея е силно еротична. Обръщам се и виждам маратонките му за бягане в ъгъла.

Върху скрина е поставена черна чиния, а в нея пръстен — златна халка.

На излизане от стаята сърцето ми пулсира от болка, дълбоко в гърдите ми отеква ехото на загубена любов.

Следващата врата води към някогашната баня за гости, която Гарет очевидно използва за лична. За вечерята беше изчистена, но сега виждам в стъклената душкабина самобръсначката и козметиката му. Винаги съм се възхищавала на мивката и душа от бял италиански мрамор със златисти нишки, както и на месинговите кранчета и смесители, които придават на мястото допълнителна топлина. Но сега, с пръснатите наоколо неща на Гарет, ми харесва още повече.

Освен това не мога да не си го представя под душа — с бронзовия му тен, с покритата с татуировки кожа, с изваяните му мускули и впечатляващ пенис…

Преглъщам, изключвам светлините и излизам.

Следващата врата е затворена. Спирам пред нея, разколебана дали е разумно да вляза. Не съм сигурна, че искам да видя мъжа от миналото, при положение че тъкмо започвам да опознавам мъжа, който е сега. Боя се, че ще започна да сравнявам двата образа и това ще застраши крехката връзка, която се формира помежду ни.

И все пак ръката ми хваща дръжката на вратата. Държа я достатъчно дълго, че матираният никел под пръстите ми да се затопли. Тогава чувам лек шум и поглеждам в коридора. Гарет се е облегнал на стената и ме наблюдава.

Взираме се един в друг известно време. Изражението му не издава нищо. Колкото и да е чаровен, когато се усмихва, така притихнал и сериозен, е наистина красив.

Отдръпвам ръката си от дръжката. Струва ми се, че въздъхва, но може и да си въобразявам.

— Може ли да се кача горе? — питам.

— Разбира се!

Завивам наляво и тръгвам по стълбите. Знам, че целият горен етаж е голяма спалня, нищо че никога преди не съм я виждала. Стълбището се извива нагоре, а пред мен нахлува все повече светлина. Усещам лек полъх, който носи мирис на неизсъхнала боя. В края на стълбите има малко преддверие, но то е празно. Право напред зее широко отворена двойната врата към стаята и през нея се разкрива гледка към залива почти като тази от моята всекидневна, която се намира на нивото на втория етаж на Гарет.

Очевидно е, че сега голямата спалня е превърната в ателие и не се използва за нищо друго. В единия ъгъл има малък хладилник, върху него микровълнова печка, а върху нея преносим котлон и чайник. Подът от естествен паркет е изцяло покрит с платнища, като тук-там се вижда, че отдолу има наредени плътен слой вестници. Алуминиеви стълби във всевъзможни размери са отворени, сгънати или подпрени по стените, а между тях са разпръснати кутии с боя. Има и различни по размер и форма четки, някои още нови и неразопаковани, други измити и оставени да се сушат на работен тезгях в индустриален стил.

Хвърлям бърз поглед към основната баня. Плотът на двойната мивка е отрупан с буркани, пълни с още четки.

Умишлено избягвам да погледна към картината, върху която Гарет работи в момента, преди да разгледам всичко останало. Когато най-после стигам до нея, просто ахвам.

11

— Харесва ли ти?

Омагьосана от мощната красота на картината, дори не се обръщам, когато чувам гласа на Гарет. Макар и това платно да е абстрактно, цветовете и стилът му са много по-различни от останалите му картини.

— Толкова е… не намирам подходящата дума. „Красиво“ звучи прекалено слабо. Имам чувството, че се движи.

И прилича на пропастта, в която прекарах толкова много време през изминалата една година. Сякаш е погледнал в съзнанието ми и му е придал видима форма.

Огромното платно се издига почти до високия скосен таван и е покрито с различни нюанси на бяло, сиво и черно — от най-светлата мъгла до най-черния абанос. Мазките на четката и преливането на цветовете създават усещане едновременно за водовъртеж и виелица, за проблясъци от светлина по повърхността на вода и за мъглива периферия на извиващо се в дъжд торнадо. В окото на бурята синусоидна панделка от чисто бяло подчертава водовъртежа, плъзга се нагоре и от тънка линия в основата си става все по-широка нагоре. Бледорозов нюанс обрамчва краищата в широката част на бялото и внася елемент на покой и красота в сърцето на бурята.

— Великолепна е, Гарет… Разчувства ме.

Протягам ръка и проследявам розово-бялата лента, без да докосвам платното.

— Светлината в мрака си ти — казва той тихо, пристъпва зад мен и ме прегръща през кръста. — Останалото съм аз.

Сълзите парят в очите ми. След това признание виждам в бясната буря все по-малко гняв и все повече агония.

Дълбините на страданието му ми причиняват физическа болка. Мисълта, че през последните няколко дни е рисувал тази картина и е влагал душата си в нея с всяко движение на четката, влива в мен неописуема тъга.

Отпускам се назад в обятията му. Усещам топлината му зад себе си и силата, с която ме крепи.

— И аз го чувствам така — отвръщам меко, — но обратното.

Устните му се извиват в усмивка и докосват голото ми рамо.

— Точно това е ефектът, който търсех — шегува се той.

И просто ей така тъгата изчезва. Това е магията му.

Идеята, че и аз мога да имам същата сила да му влияя, ме смайва.

Той плъзва ръце под блузата ми и с разперени пръсти обхваща корема ми.

— Искам да я купя — казвам рязко. Не мога да си представя да я притежава друг.

— Не се продава.

— Гарет!

— Съжалявам, докторке. Не всичко, което създавам, е за обществено ползване. Някои неща са си само за мен.

Но ти можеш да ми идваш на гости и да я гледаш по всяко време.

Правя недоволна физиономия. Пръстите му се впускат в ритмични движения по извивките в долната част на гърдите ми и по цялата ми кожа се разливат нежни тръпки. Зърната ми са се втвърдили до остри връхчета и безсрамно молят да ги докосне. Или засмуче.

Устните му нежно галят ухото ми.

— Възбуден съм точно колкото теб.

Накъсано поемам глътка въздух.

Ръцете на Гарет най-накрая обхващат гърдите ми, пръстите му намират болезнените ми зърна и ги притискат с нежни кръгообразни движения.

Отпускам глава назад върху рамото му и тихият ми стон се разнася в пространството помежду ни. Усещам ерекцията му между бузите на дупето си.

— Готова ли си за това, което следва? — пита той с дрезгав глас.

Обръщам се и го поглеждам. Очите му са потъмнели, бузите му са зачервени. Устните му се разтварят леко и върхът на езика му се плъзга между тях. В това лице има толкова много неща, които харесвам.

— Да — отвръщам без колебание.

— Ела!

Подава ми ръка и ме повежда обратно към долния етаж.

Чувствам се необяснимо нервна, дишането ми е прекалено учестено.

— Дали да не приберем храната?

— Вече я прибрах.

— Значи си бил сигурен, че ще се стигне дотук?

— Оптимист съм, щом става дума за теб, Тийгън.

Влизаме в спалнята му, сърцето ми бие бясно. Той застава срещу мен.

— Нуждая се от теб повече от всичко. Бих се отказал дори от рисуването, ако се налага.

Нервността ми отстъпва пред удивлението.

— Никога не бих поискала от теб да го направиш.

— Надявам се, но без теб не рисувах и не мисля, че ще мога да го правя, ако те загубя, така че — той съблича тениската си и я хвърли настрани, — ако някога ми се наложи да избирам между двете, избирам теб.

Сяда на ръба на леглото и се навежда да развърже връзките на обувките си, сякаш току-що не е заявил привързаност и отдаденост на ниво, което ще промени завинаги и моя, и неговия живот. Изтръпвам, до болка ми е ясно, че това, което ще се случи, вече е повече от „следващата стъпка“. И нямам нищо против. Напълно нищо. Но…

Посочвам картината на стената.

— Не знам дали мога да ти дам онова, което е вдъхновило тази картина.

Той дори не поглежда натам, не откъсва очи от мен.

— Не търся нищо от миналото. Прекалено съм зает да желая това, което имам пред себе си сега.

Изхлузвам кецовете си и посягам да си събуя чорапите.

— Само чорапите и обувките — заявява той. — Останалото остави на мен.

— Тогава аз ще ти сваля дънките. И боксерките.

Той се ухилва хищнически.

— Дадено!

И втората му обувка пада на земята и той я захвърля в ъгъла при първата. Следват чорапите. Прави ги на топка и също ги мята встрани. В целия този процес има някаква странна еротика. Красиво изваяните черти на гърба му, докато се навежда, начинът, по който се движат коремните му мускули, докато се изправя, стягането и отпускането на бицепсите му.

— Изглеждаш наистина добре — казвам. — И си много, много секси.

Гарет се изправя и се извисява над мен.

— Много се радвам, че от всичките ми отчаяни усилия да те впечатля е имало смисъл.

— О, боже! Стига глупости!

— Без майтап. — Той ме хваща през кръста. — Борих се за всяко преимущество, за което успях да се сетя.

— Значи съм напълно безпомощна — прошепвам.

Гарет хваща ръба на блузата ми и леко я дръпва нагоре.

— Да изравним малко нещата.

Поемам дълбоко дъх и изпъвам ръце над главата си.

Блузата се вдига нагоре и за миг не виждам нищо. Което прави промяната в дишането на Гарет още по-осезаема.

Когато отново виждам лицето му, очите му са светлозлатисти.

— Сега на мен не ми стигат думите — казва той дрезгаво.

Посягам към ципа на дънките му и с треперещи пръсти се опитвам да ги разкопчая. Твърдият му еректирал пенис изпъва плата и се отърква в кокалчетата на пръстите ми.

— И аз съм нервен — казва той.

Поклащам глава в знак на несъгласие. Успявам да освободя копчето и хващам ципа с тръпнещи пръсти.

Свалям го и дънките се смъкват, разкривайки боксерките и забележителна подутина, опънала черната материя.

Гарет ме вдига, сяда на ръба на леглото и ме придърпва в скута си така, че да го възседна. Голите ми гърди докосват парещата му кожа, а нежните му косъмчета дразнят зърната ми. Мирише прекрасно — просто следа от мускус с цитрусова нишка — едновременно освежаващо и възбуждащо.

— Не е честно — оплаквам се. — Имахме сделка.

— Знам, ще стигнем и дотам. Обещавам. Просто в момента съм леко превъзбуден и не искам да бързаме.

Смръщвам вежди. Той се усмихва, хваща ме за тила, придърпва ме към себе си и ме целува. Започва бавно — просто плъзване на езика му между моите устни.

Устата му… Боже, наистина е божествена! Държи ме здраво, докато ме опустошава с умела, обсебваща целувка.

Прокарвам ръце по гърдите му и оттам по раменете, галя стегнатата му кожа и твърдите мускули. При допира с него дланите ми потръпват и по цялото ми тяло сякаш потичат електрически вълни.

Изричам името му като стон.

Тазът ми се търка в него, отчаяно търсещ онази точка на триене.

Притиска ме към себе си, завърта се и ме полага на леглото. Опитвам се да обхвана бедрата му с крака, но той се плъзва надолу. Парещите му, влажни устни поемат едното ми пулсиращо зърно.

Простенвам и извивам гръб, повдигайки гърдите си нагоре. Той ме натиска обратно и продължава да смуче чувствителната ми плът. Устните му се движат ритмично, езикът му дразни нежното връхче с леки, бързи и дяволски премерени движения. Слабините ми се свиват лакомо; клиторът ми ревниво пулсира.

Задъхана, заравям пети в матрака.

— Гарет, моля те…

Парещите му устни се местят върху другата ми гърда и приклещват зърното й в мокрия си вакуум. Обхваща изоставената гърда с ръка и започна нежно да я масажира, прокарвайки палец по охладеното мокро зърно.

Разтварям максимално бедрата си и се отърквам в коремните му мускули, от устните му се откъсва стон, когато възбудата стяга слабините ми и те се свиват като юмрук. Устните му се плъзват между гърдите ми, езикът му описва черта надолу по корема до пъпа. Прави кръг около него, мушва се вътре, излиза и продължава надолу.

Усещам, че ако не забави малко темпото, ще се взривя.

Искам да му кажа да спре, да ме остави да си поема дъх, да си възвърна контрола. Устата ми отказва да оформи думите, мисълта остава неизказана.

Посягам към раменете му, но той се изправя, разкопчава копчето на дънковите ми панталонки и с един замах ги сваля и ги захвърля встрани.

Усещам завивката под дупето си и осъзнавам, че ме е съблякъл напълно. Вече нищо не може да го спре и той го доказва, като плъзва ръце зад коленете ми и вдига бедрата ми към гърдите. Гмурва се между краката ми с гърлен стон, който се понася из тялото ми като прилив от тръпки.

Крещя от удоволствие, когато езикът му се плъзва между срамните ми устни. Върхът му намира клитора ми и започва да играе с него. Гладко епилирана и нежна, най-чувствителната част от тялото ми няма с какво да се защити от резките ласки на езика му. Простенвам, когато се спуска към входа на влагалището ми, и тялото ми изтръпва.

Отмятам глава назад и стискам очи. Бедрата ми се разтварят. Заравям пръсти в косата му и усещам влажната горещина в корените й.

Гарет хваща бедрата ми, за да ме държи открита за безмилостните си ласки. Устните му обхващат клитора ми и оформят малък пръстен, през който ме засмукват. От гърлото ми се изтръгва продължителен вик и ме оставя без дъх. Капчици пот избиват по горещата ми кожа.

Докато той дразни и смуче клитора ми, слабините ми ритмично се свиват и се отпускат. Отчаяно жадувам да бъда разтегната и изпълнена.

Ръцете му се плъзгат по мен, палците му спират на устните долу. Разтваря ме широко, излагайки всичко на показ. Повдига глава да ме погледне и аз скривам лицето си с длани.

— Нямам търпение да се плъзна в теб — гласът му е дрезгав и страстен. Палецът му натиска нежната ми плът и влиза.

Влагалището ми се стяга в отчаян опит да го придърпа по-дълбоко. Гарет простенва от възбуда, когато се свивам около него. — Толкова си тясна и мокра!

Преглъщам и го докосвам по бузата.

— Сега. Направи го сега!

Той се отдръпва и облизва вътрешната страна на палеца си, наслаждава се на вкуса ми.

— Първо ще те чукам с език — изръмжава той. — Толкова си вкусна, че мога да те лижа с часове!

Простенвам в знак на протест, опитвам се да го спра, но косата му е прекалено къса, за да я хвана. Мога само да го гледам как се навежда между краката ми, облизва се и отново впива устни в мен. След бавна и мъчителна ласка по тесния процеп езикът му потъва в дълбините ми и безмилостно умелите му ласки започват да ме раздират отвътре.

Гърбът ми се извива на дъга над леглото, тялото ми се разтърсва от пронизващи вълни на удоволствие. Слабините ми се свиват в безразсъден копнеж да погълнат всичко, което Гарет може да ми даде. По-дълбоко, по-силно.

Топлината на дланите му покрива гърдите ми, стиска болезнената ми плът и издава порива му да ме разкъса.

Езикът му влиза и излиза, дразни ме с обещанието за предстоящото по-дълбоко и по-плътно проникване.

— Гарет, моля те! — Не ми пука, че се моля.

Не мога да лежа мирно. Сякаш излизам от кожата си, обзета от някакъв животински глад, пред който всякакви притеснения и задръжки изчезват.

Пръстите му нежно подръпват зърната ми, после разперените му длани се плъзват надолу по корема ми, палците му намират клитора ми и започват да го притискат с въртеливи движения. Оргазмът ме пронизва, гръбнакът ми изтръпва, влагалището ми пулсира в спазми около езика му, който не спира тласъците си. Когато свършвам в устата му, Гарет простенва и вибрацията на гласа му предизвиква в тялото ми втора вълна от екстаз. Той обхваща дупето ми, повдига ме и се гмурва между краката ми още по-настървено.

Пред очите ми избиват черни петна. Поемам дълбоко дъх, но в следващия момент тялото ми се извива в поредния оргазъм, предизвикан от горещите влажни устни, които безмилостно смучат свръхчувствителния ми клитор.

Прекалено е. Не мога да го понеса. Твърде дълго бях безчувствена и този прилив на усещания е болезнен.

Сърцето ми блъска в гърдите, не ми достига въздух, по кожата ми сякаш се забиват милион иглички.

— Спри — изхълцвам, вкопчила пръсти в косата си. — За бога, моля те, спри!

Гарет ме пуска и се отдръпва, тежкото му дишане раздира тишината. По шията и между гърдите ми се стича пот.

Лежа просната на леглото, задъхана, слабините ми пулсират. Напрягам последните капчици останала ми енергия, за да се свия на кълбо. Толкова отдавна си бях забранила да изпитвам удоволствие — забрана, която Гарет разби на пух и прах с безмилостната си страстна решителност.

Той смъква дънките и боксерките си по дългите си силни крака и ги изритва встрани. Погледът ми спира между хълбоците му и от мен се изтръгва тих стон. Толкова е възбуден и готов, пенисът му се извива от широката основа до голямата главичка, която стига до пъпа му.

Хлъзгава капка предеякулационна течност се стича от едната страна на плътния му ствол, като следва линията на широка изпъкнала вена.

Гарет отваря със сила чекмеджето на нощното шкафче, грабва един презерватив и го нахлузва. Изражението му е концентрирано, погледът — трескав. Контролът му виси на косъм, който всеки момент ще се скъса.

Физически и психически изтощена, оплетена в разрошената си коса, аз се завъртам по корем и се опитвам да се довлека до другия край на леглото. Усещам как матракът се огъва под тежестта му и в следващия момент дланта му обхваща глезена ми и ме спира. Изтръпвам, изплашена, че няма да преживея опустошителната му страст. Но в следващия миг главата ми се свежда и цялото ми тяло се отпуска в смирена молба. Това единствено докосване — крехката връзка между моята кожа и неговата ръка — е достатъчно, за да ме успокои.

Лактите ми се свиват, гърдите и раменете ми се отпускат към завивките, ду пето ми се повдига. Едната ръка на Гарет се плъзва нагоре по бедрото ми към хълбока, а другата ме хваща за талията.

— Добре ли си? — пита той. Гласът му е дрезгав и плътен като джаз. Глас, който сам по себе си е съблазън.

Кимвам и затварям очи. Разтварям крака по-широко.

Устните му докосват долната част на гърба ми, той подхваща бедрата ми над коленете и нежно изпъва краката ми обратно на леглото. Ляга до мен, тежката му ръка обгръща гърба ми, кракът му притиска моите. Горещата му влажна буза се отпуска на рамото ми. Пенисът му нетърпеливо и настоятелно пулсира в бедрото ми.

Няколко дълги секунди той просто стои така и ме прегръща. Дишането му е тежко, тялото му трепери.

— Гарет? — обръщам се към него, объркана.

— Не си длъжна, Тийгън — казва той дрезгаво. — Мога да чакам.

— Какво? — Измъквам се от хватката му, за да се завъртя към него. Лежим, допрели глави. Златното в очите му е изчезнало. — Готова съм. Просто имах нужда да си поема въздух.

В помръкналия му поглед се чете отчаяние.

— Не мога да рискувам да прецакам всичко. Колкото и да те искам, не си струва, ако ще те загубя.

Докосвам лицето му и проследявам с върха на пръстите си извитата му вежда.

— Гарет. Искам те. Наистина. Просто ми дойде в повече.

Ти си повече. Трябваше да се успокоя малко.

Той не казва нищо, не помръдва. Обръщам се, за да легна настрани, с лице към него. Кракът му се отдръпва и ме освобождава от тежестта си, но аз го следвам и на свой ред обхващам талията му с крак. Придърпвам го по-близо до себе си.

Той ме гледа предпазливо. Тялото му изгаря от нуждата да се слее с моето. Потта блести по всяка извивка на торса му. Пенисът му стърчи гордо и предизвикателно помежду ни.

Искам го. Искам и Гарет.

— Веднъж ми каза, че ще ми го дадеш — припомням му аз. — При условие че ме гледаш, докато го поемам.

Той не помръдва. Само гръдният му кош тежко се движи. Напрегнатите мускули на торса му видимо се отпускат, а суровият му поглед омеква и в него просветва нежност и надежда.

Прокарва ръка между разтворените ми крака, пръстите му леко се плъзгат между влажните ми срамни устни.

Тялото ми се разтърсва от силна тръпка.

— Прекалено чувствителна съм — прошепвам.

— Искам само да знам, че си готова.

— Никога не съм била по-готова.

Той се усмихва напрегнато и премества ръка върху хълбока ми. Усмивката се стопява в мига, в който обхващам ствола на пениса му с ръка и започвам да движа длан по цялата му дължина, от основата до върха.

От гърдите му се откъсва гърлен стон.

— Тийгън — изпъшква той. — Не мога…

Приплъзвам се по-близо до него, изпъвам свободната си ръка над главата си и се облягам на нея за опора. Той прави същото и преплита пръстите си с моите. С другата ръка насочвам дългия му твърд пенис към себе си и се намествам така, че да ме изпълни. Въпреки предупреждението му отърквам извития му член между краката си и притварям очи, опиянена от удоволствие.

Гарет отмята глава назад и стисва зъби. Мускулестите му крака потръпват. Ръката му болезнено стиска моята, но нямам нищо против.

Опирам пениса му във входа, опустошен от езика му, и тласвам таза си напред. Проникването на широката главичка в крехката ми пулсираща плът изпраща горещи тръпки по цялото ми тяло. С всеки тласък на бедрата ми огромният му ствол навлиза все по-дълбоко. Опиянена от усещането за Гарет, от тоталната му неподвижност, докато се възползвам от тялото му, прокарвам ръка по гърдите му, пръстите ми намират зърната му и нежно ги стискат. Тазът ми се движи в леки кръгове, тялото ми се извива като в танц, докато се плъзгам нагоре-надолу по твърдия му пенис и с всеки тласък го поемам все повече и повече.

Стряска ме шумът от разкъсване на плат. Другата ръка на Гарет е зад гърба му и стиска здраво завивката. По гърдите и по корема му се стича пот. Чувам как скърца със зъби, докато вагината ми пулсира около него. Начинът, по който ме гледа, яростната страст в погледа, който обещава достойна отплата за сетивното изтезание, което му причинявам в момента, ме възбуждат до лудост. Буквално разкъсва завивката, борейки се с нуждата да поеме контрол, но се удържа, чака ме.

Прехапвам долната си устна и отново го поглеждам в очите. Искам да му кажа толкова много неща. Искам да знае колко съм благодарна, че се появи на прага ми. Но сега не му е времето, а и гърлото ми е толкова стегнато, че не бих могла да отроня и дума.

Затова просто кимвам.

Гарет изръмжава, премята ръка през гърба ми, завърта ме и с едно-единствено движение вече съм под него. Едната му ръка приковава моята за леглото, а другата се плъзва под таза ми и ме намества под удобен ъгъл. Намира опора в коленете си, измъква пениса си от подгизналото ми влагалище и със силен тласък го вкарва обратно целия.

Изпищявам и гърбът ми се извива на дъга.

Навежда се над мен, диша тежко, безразсъдните тласъци на бедрата му забиват члена му все по-дълбоко.

— Извинявай…

Увивам бедра около хълбоците му.

— Спри да се извиняваш и ме чукай!

Погледите ни се срещат — златният оттенък блести ярко в зелените му очи. Гарет се отдръпва, после влиза дълбоко, този път по-нежно, по-премерено. Движенията му блажено галят чувствителната ми плът, влагалището ми тръпне от наслада. Тялото му сякаш пламва, кожата му пари при допира с моята. Ароматът му става по-наситен и събужда в мен нещо обсебващо и първично.

Докато ме гледа, Гарет се гмурва в мен с едно въртеливо движение в таза. Този път прониква толкова дълбоко, че тялото ми се сгърчва от мощното усещане, че съм изпълнена и разтегната до краен предел.

— Толкова е хубаво да те усещам — шепне той, гласът му е пропит с удоволствие. — Толкова силно ме стискаш.

Облизвам сухите си устни.

— По-бързо, Гарет! По-силно!

— Не искам да свършва.

Той се отдръпва, после пак тласва. Излиза, прониква дълбоко. Премерените му и умели ритмични тласъци палят огън в кръвта ми.

Хватката на бедрата ми около хълбоците му се затяга, окуражавайки го да ускори лежерните движения. Напрежението в слабините ми излиза извън контрол, засмуквам ствола му все по-силно, като вакуум. Той изругава и забързва темпото.

Извивам шия назад. Вече не съм способна да мисля рационално, цялото ми същество се е фокусирало върху мокрото горещо проникване на пениса му в мен.

— Толкова надълбоко… Гарет. Толкова си твърд и голям…

Накарай ме да свърша!

В този миг той се пречупва, хваща ме здраво за раменете, за да не мърдам, и започва да ме обладава с плавни, силни движения. Екстазът идва, преди да успея да си поема дъх.

Растящото в слабините ми напрежение се освобождава за секунди. Гарет изпъшква и си пробива път сред преливащите вълни на моя оргазъм, тялото му се разтърсва, когато свършва и той.

Впивам нокти в талията му, от устата ми се изливат гърлени стонове. Той притиска бедрата си към мен и ме дръпва още по-плътно до себе си, като внимателно прехвърля тежестта на предмишниците си. Прегръщам го, устните ми го галят по бузата.

Усещам соления вкус на потта му. Той притиска лицето си в моето и осъзнавам, че това не е пот, а сълзи.

12

— ̀Колко сме изискани само! — шегувам се. Седим по турски на синия кадифен диван, голи и омотани с одеяла, и ядем с ръце от набързо спретнатото плато с деликатеси

— Гладен съм като вълк — промърморва Гарет с парченце сирене в уста и го преглъща бързо.

Толкова е красив с безумно разрошената си коса, че не бих могла да го опиша с думи. Пресяга се за прошуто, завивката се смъква от широките му рамене и се свлича в скута му. Голото му тяло е произведение на изкуството.

В небето зад него преливат розови и оранжеви нюанси, слънцето още слиза лежерно към хоризонта. Искам да го снимам така. Да запазя този миг завинаги.

— Може да си поръчаме нещо? — предлагам.

Гарет избърсва уста с опакото на ръката си.

— Нещо друго ли ти се яде? Мога да сготвя?

— Не, няма нужда.

— Мога да направя спагети болонезе. Или рамен — но истински, не смотаните полуфабрикати. Или да спретна закуска? Яйца, бекон, палачинки?

— Тази храна ми е достатъчна. Наистина — отвръщам с усмивка.

Поглежда ме преценяващо.

— Сигурна ли си?

— Все пак аз избрах всички тези неща, нали? — посочвам към блюдото. Навивам на руло парче мортадела с шам-фъстък и отхапвам. — Предложих да поръчаме нещо, защото се притеснявам дали ще ти стигне. Наясно съм, че това изваяно тяло вероятно се нуждае от много гориво.

Той се усмихва широко.

— Притесняваш се за мен, докторке. Това ми харесва. Много ми харесва.

Дръпвам парченце пикантна сопресата и я увивам в сирене проволоне като в сандвич.

— Къде ти е фотоапаратът?

— В кабинета. Защо?

Изтръпвам при мисълта за кабинета му и снимките, които са там. Поклащам глава.

— Няма значение.

— Защо попита?

— Просто исках да те снимам в този момент, какъвто си сега. Но ми се искаше да е хубава снимка, не с телефон.

Защото моментът, който споделяме сега, е на една стъпка разстояние от действителността, вълшебно време, в което виждаме само най-хубавото в себе си и избягваме всички минуси. Искам да хвана малко парченце от този „меден месец“, докато мога. Защото лошите мигове със сигурност ще дойдат и колкото и да се надявам на най-хубавото, очаквам най-лошото.

Гарет ме стрелва с премерен поглед изпод абсурдно гъстите си вежди.

— Да отида ли да го взема?

Поклащам глава и изпъвам крака, за да се изправя.

— Не. Стой така, както си. Ако станеш, ще развалиш кадъра.

Погледът му ме следи, докато се изправям.

— Ти ли ще го вземеш?

Поглеждам към коридора замислено и се увивам още по-плътно в завивката. Толкова много неща се промениха само за ден. Аз се промених. Ние се променихме. Но някои неща остават същите.

— И без това е сложен кадър — промърморва и лапва резенче салам. — Светлината е зад мен.

Разбирам, че ми дава причина да се откажа. Но човек, който си изкарва хляба със снимки, със сигурност има фотоапарат, който може да се справи с всеки кадър, дори и без идеална светлина. Поглеждам го.

— Ти самият искаш ли да го взема?

Той облизва пръстите си и ме поглежда внимателно.

— Искам да прекараш нощта тук. Нямам по-амбициозен план.

— Добре — кимвам замислено.

Изтичвам боса до шкафчето при входната врата и си вземам телефона. Връщам се на дивана, включвам камерата, натискам настройките за „нощен режим“ и правя снимка.

— Е? — пита той и мята една маслина в устата си.

Обръщам екрана към него, за да му покажа. Усмихвам се.

Той повдига вежди.

— Не е зле.

— Не е толкова добра като оригинала, но ще свърши работа.

Той се навежда към мен и устните му докосват моите.

— Оригиналът е тук — шепне, докато ме целува. — И никъде няма да ходи.

* * *

Чувствам се като палава тийнейджърка, когато излизам от душа и обличам дрехите, които съм носила вчера.

Поглеждам в огледалото, докато връзвам влажната си коса на висок хлабав кок. Устните ми са сочни и червени, около очите ми има тъмни кръгове. Усещам тъпа болка от изтощение по цялото тяло и леко изтръпване от по-интимно естество. Едва девет сутринта е, а аз вече обмислям да си легна. Гарет обаче е готов за работа.

— Заповядай!

Той стои пред вратата на банята с чаша горещо кафе в ръка. Обут е в изтъркани дънки, изцапани с пръски боя.

Прилагателното, което го описва най-добре в този момент, е „раздърпан“, но дори така изглежда невероятно.

— Благодаря ти! — отвръщам. Още по вида и аромата на кафето знам, че е направено точно както го обичам.

Отпивам глътка и леко простенвам от удоволствие.

Гарет ме гледа втренчено.

— Не може да издаваш този звук в мое присъствие!

— Защо не? — усмихвам се.

— Знаеш защо не. Защото сега ми е толкова твърд, че мога да вадя пирони.

Поглеждам, за да се уверя.

— Това е впечатляващо!

— Радвам се, че мислиш така — казва той и обляга рамо на касата на вратата. — Ще се върнеш ли веднага?

— О, не знам — отпивам още глътка кафе. — Мислех да те оставя да работиш и да отида с Рокси да разходим кучетата. Може би ще подремна малко. Може и аз да свърша някаква работа.

— И аз ще подремна с теб.

Повдигам вежди.

— Мисля, че вече установихме, че ти и аз в едно легло не е равно на сън.

— Просто много ми се беше събрало — казва той. По устните му бавно се разлива усмивка. — Мога да се държа и прилично.

Цяла сутрин мисля за извънредно силния сексуален нагон на Гарет. Колко ли време не беше правил секс? Или може би беше. Може би съм просто последната в дълъг списък. Казвам си, че нямам право да го съдя нито в единия, нито в другия случай. Нито да си вадя каквито и да е изводи.

— Какво има? — пита той и се изправя.

По дяволите, този мъж усеща всичко! Неизбежно следствие от прекомерното внимание, което проявява към мен.

Още се опитвам да се настроя към това. Свикнала съм да съм на заден план.

— Нищо — отвръщам и се усмихвам колебливо.

— Това означава, че има нещо.

— Невинаги. Понякога нищо си е нищо — казвам и сменям темата. — Искаш ли да излезем на вечеря довечера?

— С теб ще отида навсякъде.

Неистовият стремеж да ми угоди ме смущава. Не трябва да пренебрегва собствените си желания и нужди, за да прави това, което смята, че искам аз. В дългосрочен план тази стратегия е обречена на провал.

— Ако си зает или имаш вдъхновение, или… каквото и да е, просто ми кажи — опитвам се да обясня. Знам, че след начина, по който реагирах, когато пропусна вечерята у Рокси и Майк, той няма да посмее да ми откаже нищо. — Обещавам да не се разстройвам, просто ми кажи, че моментът не е подходящ.

Той пристъпва към мен и буквално заема цялото пространство в банята.

— Винаги съм вдъхновен от теб. Ти си моята муза.

Сърцето ми лекичко подскача, но се опитвам да го прикрия.

— Аз си мислех, че просто ме използваш за секс, но явно дори скритите ти мотиви си имат мотиви.

— Каквато и нужда да имам, Тийгън, ти я задоволяваш — отвръща той и ме хваща през кръста. — И съм твърдо решен да направя така, че да е взаимно. Ще ти стана нужен. Това е планът ми.

Оставям кафето на мивката, вглеждам се в него и се опитвам да прочета мислите му. Пръстите му се плъзгат по бузите ми и аз затварям очи.

— Казвал ли съм ти колко харесвам луничките ти? Радвам се, че не ги криеш.

— Прекалено много са и няма смисъл дори да опитвам — отбелязвам аз.

Гарет ме целува по носа, навежда се и хваща дупето ми с длани.

— Обичам и дупето ти.

Присвивам очи.

— Азиатките не се славят със сочни извивки и аз не съм изключение.

— Ти си наполовина азиатка и напълно перфектна, включително и в тази си част — казва той закачливо и стисва дупето ми.

— Просто ми се подмазваш, за да те оставя да работиш — отвръщам сухо.

— Не е вярно, въпреки че имам една нова идея и искам да я започна.

Очите му светват от самата мисъл за това.

— Добре тогава, няма да те задържам.

— Точно обратното. — Усмивката му е истинска прелест. — Ти ме правиш свободен.

* * *

Гарет ме изпраща до вкъщи въпреки възраженията ми.

— Ако решиш да подремнеш — вметва той и влиза след мен, — искам да ми кажеш.

— Ще си помисля.

— Тийгън — изрича името ми с нотка на предупреждение в гласа. — Ако се окаже, че не си заета, ела пак при мен.

— Хайде, тръгвай си, Фрост! Имаш разни неща за оправяне.

— Така е — съгласява се той и се ухилва. — Ти си едно от тях.

— Държиш се безумно!

— Така ме харесваш.

Хваща ме и целува врата ми. Отпускам длани върху голите му гърди.

— Хайде просто да се уговорим за вечеря, какво ще кажеш? — предлагам. — Седем часа? Можем да слезем до „Солти“ в шест и ти да пийнеш едно-две в бара, преди да хапнем.

Игривостта му преминава в размисъл.

— Какво става, когато ти пиеш алкохол? — пита той.

— Плача. Много.

— Това лошо ли е?

Поемам си дълбоко въздух и решавам да съм малко пооткрита.

— През по-голямата част от времето животът ми е като постоянен опит да дишам под вода. Когато добавя и сълзи, усещането е сякаш се давя.

— Малката ми! — възкликва той и ме целува по челото.

— Няма да те оставя да се удавиш. Обещавам.

Ръцете ми, опрени в кожата му, се свиват в юмруци.

Той не разбира, че когато счупиш нещо и цялото му съдържание се разлее, накрая ти остава само черупката.

Целувам го по гърдите и го прегръщам.

— Отивай да работиш.

Той се намръщва.

— Не обичам да си тръгвам от теб. Винаги се чувствам така, сякаш правя грешка.

— Хей! — усмихвам се. — И аз няма да ходя никъде.

— Надявам се да си удържиш на думата.

Пуска ме и посяга към дръжката на вратата зад себе си.

Когато отваря, Рокси стои на прага с пръст на звънеца.

— Добро утро, Роксан! — поздравява я той.

За момент тя просто зяпва срещу него, за което не мога да я виня. Той все пак е гол до кръста. Ръката й се отпуска до тялото.

— Гарет, добро утро! Как си?

Веднага щом задава въпроса, тя потрепва.

Той отстъпва назад, за да я пусне да влезе, после на свой ред прекрачва прага и излиза навън.

— Идваш тъкмо навреме! Бях решил да се държа като джентълмен и да изпратя момичето до вкъщи, а се оказвам жертва на целувки и опипване.

— Гарет! — казвам възмутено, като се опитвам да не се разсмея.

— Бих ти разказал подробно на какви мъчения съм подложен като обект на нейните потресаващи сексуални фантазии — продължава той, отстъпвайки назад. — Но няма да е вярно, защото ми харесва.

— Млъкни! — възкликвам и тръгвам след него.

Той намигва на Рокси и ме поглежда.

— Не страдай прекалено много за мен, докторке!

Гарет се отправя към къщата си, а аз се връщам при ухилената Рокси.

— Само да не се спънеш в огромното си его! — извиквам след него.

Рокси ме хваща приятелски за рамото.

— Това е прекалено — казва тя.

— Самочувствието му ли, така е — отвръщам.

— Красотата му.

— Твърде сексапилен е — продължавам аз. — И инатлив като магаре.

— Точно какъвто ти трябва.

— Ха! Да бе!

Затварям вратата и се обръщам към Рокси, която ме оглежда от глава до пети.

— Изглеждаш страхотно — отбелязва. — Харесва ми тази блуза.

— Благодаря! Но понеже съм с тези дрехи от вчера, ще отида набързо да се преоблека. Сега се връщам!

— Толкова се гордея с теб в момента! — провиква се тя подире ми. — Ясно е защо изглежда толкова самодоволен.

— Не го насърчавай!

Свалям блузата, измъквам се от панталонките и ги мятам в коша за пране. Грабвам един клин от рафта, една тениска от закачалката и се обличам набързо.

Когато се връщам във всекидневната, Рокси си прави кафе. Тя поглежда надолу към пълнещата се с кафе чаша и казва:

— Трябва да поговорим.

— Добре.

Поглежда към мен.

— За Гарет.

Кимвам.

— Предположих.

— Така ли? — учудва се тя. Въздъхва тежко и се обръща към хладилника.

Днес е облечена с тъмносини три четвърти панталони и блуза с шпиц деколте на бели и сиви райета. Както винаги е избрала и подходящи аксесоари — златни гривни на китките, обеци с формата на големи златни топки, бледозлатисти мокасини.

— Не си говорила с него след вечерята у тях — посочвам аз. Рокси взема кутия мляко от хладилника и се обръща към мен с покрусен поглед.

— Той каза ли нещо?

— Не. Всъщност не мисля, че въобще беше забелязал, преди аз да го спомена, но дори и тогава не беше притеснен. Вероятно по някое време може да му направи впечатление, ако не поговорите.

Тя отново въздъхва.

— В момента той е добре — продължавам. — Но аз не съм.

13

— Тийгън, съжалявам! Наистина.

Отивам до нея на плота, вземам чаша от шкафа и също си правя кафе. Тя прибира млякото и ми носи бадемовата сметана.

Вече не усещам гнева и разочарованието от предния ден. Днес просто съм примирена, но и изпълнена с надежда. Брутално тъжен факт е, че много хора просто изчезват от живота ти, когато си смазан и най-силно се нуждаеш от тях. Просто се надявам Рокси да е от другите — от онези, които остават.

Тя сяда на масата.

— Никога не съм мислила, че съм такава страхливка, но сърцето ми се къса, като се сетя какво се е случило на Гарет. Болката му ме кара да се чувствам… неудобно. Ами ако се опитам да кажа нещо, а се окаже, че не е на място?

Търся точния съвет, опитвам се да облека в думи онова, което ми се иска повече хора да бяха направили за мен тогава, когато започнах да се сривам.

Тя махва към вратата.

— Не мога да повярвам, че току-що го попитах как е. Що за въпрос е това към човек, който преживява нещо толкова тежко?

Иска ми се да я прегърна, задето е така внимателна.

— Той явно нямаше нищо против — отбелязвам. — Всеки задава този въпрос. Той е като разговорите за времето. Не се обвинявай за подобно нещо.

— Аз нямам база за сравнение в случая — продължава Рокси, пръстите й следват морската шарка на чашата. — Нямам деца. Никога не съм губила дори домашен любимец. Родителите ми, бабите и дядовците ми, братята и сестрите ми, родителите на мъжа ми — всички са живи и здрави. Нямам никаква представа какво е да загубиш някого, когото обичаш.

— Притесняваш се и си внимателна, значи имаш достатъчно добра представа.

Облекчението ми е толкова голямо, че се чувствам леко замаяна. За мен значи много, че Рокси реагира така.

Понякога хората ни дават каквото могат и е важно да го оценим, дори да не е точно това, от което имаме нужда.

— Не е достатъчно — настоява тя. — Имам предвид, че ти излизаш с него! И си ми приятелка. Искам да познавам мъжа в живота ти. Искам да излизаме всички заедно.

— Хайде да го направим тогава? — предлагам аз и свивам рамене. — Не бях с вас вечерта, когато сте пили вино, но явно на всички ви е харесало. Да започнем пак оттам?

Тя ме поглежда тъжно.

— Как? Тогава той беше просто новият секси, богат и известен съсед, който сваля приятелката ми. Сега е опечален художник, който е изгубил семейството си. Изражението му, когато говореше за сина си… — тя потръпва.

— Беше ужасно.

Добре си спомням призрачния поглед и колко дълбоко го усетих и аз.

— Знам — отвръщам.

Тя присвива рамене.

— Гарет е чудесен. Наистина. Много го харесвам. Трябва да превъзмогна себе си и някак да направя крачка към него, преди да си е помислил, че не го харесвам.

— Когато си лице в лице с него, не мисля, че ще ти е чак толкова трудно, колкото си мислиш. Той е много харизматичен.

— Такъв е, да. — Тя отпива от кафето и оставя чашата на масата. — Ти самата чувстваш ли се странно с него?

Поколебавам се.

— Не — отвръщам. — Въпреки че разбирам защо ти се чувстваш така. Тъгата е нещо прекалено лично, нали? И веднъж като разбереш, че някой страда постоянно, винаги мислиш за това, когато разговаряш с него.

— Което означава, че и той винаги мисли за това.

— Сигурна съм, че е нещо, с което той живее всеки ден. — Поглеждам през прозореца към залива. — Виждам го в очите му.

— Как издържаш?

— Защото започвам да осъзнавам, че съм много по-добре с него, отколкото без него. — Облягам се назад и се отпускам на стола. — Имам нужда да му бъдеш приятелка, Рокси. Важно е за мен.

— Искам да съм му приятелка. Просто се чувствам толкова… безпомощна — въздъхва тя. Обхваща чашата кафе с двете си ръце и духва надигащата се от нея пара. — Как успяваш да понесеш, когато ти говори за това?

— Не сме говорили.

Очите й се разширяват.

— Изобщо?

— Не. Ние просто… не знам. Просто сме много предпазливи. — Отново поглеждам през прозореца. — Мисля, че сексуалното привличане изненада и двама ни. Може би повече мен. В мига, в който разбра, че е взаимно, той беше готов да скочи с главата напред. Аз се страхувах повече. Както си споменавала и преди, нямам много добър опит с връзките.

Тя се усмихва.

— Той ни каза, че си го отрязала с гръм и трясък и си му пратила кошница с деликатеси.

— Така е — отвръщам на усмивката й. — Представях си, че живее на спагети в чашка и е заринат с кашони. Боже, колко съм грешала!

— Да. Къщата изглежда, сякаш живее там от години, а не от седмици. Човекът е доста организиран, нали?

— Абсолютно! Точно затова можеш да си сигурна, че няма да се срине пред теб. Понякога, когато идва на кафе, се умълчава, имахме и един неприятен момент, когато ходихме в града, но се справя и продължава напред.

— Може би ти му помагаш — любезно предполага тя.

— Иска ми се да можех, но сме много различни в това отношение — въздъхвам. — Аз съм много по-вглъбена в себе си. Пазя личното си пространство добре — казвали са ми, че го правя прекалено добре, докато той… той е открит. Той споделя. Говори. Мисля, че тези ни различия може в бъдеще да се окажат проблем. Той е на мнение, че ще ги преодолеем.

— Надявам се да успеете. Мисля да си поръчам някакви книги. Все някой трябва да е написал нещо по въпроса как да помогнем на тъгуващите си приятели.

— Роксан — обръщам се към нея и преглъщам сълзите, но те пак напират в очите ми. — Ти си невероятна жена.

— Недей да плачеш пред мен! Знаеш каква ставам!

Престорено строгият й тон ме разсмива.

— Ще ходим в „Солти“ за вечеря. С Майк сте добре дошли да се присъедините.

— О, не искам да се натрапваме на срещата ви.

— Няма да се натрапвате. Освен това знам, че си мечтаеш за онзи супа с морски дарове.

Очите й светват.

— Със сметана и прясно смлян черен пипер. Господи, наистина е добра!

— Особено когато топнеш в нея онова прясно хлебче с масло…

— Добре, съгласих се. Ще дойдем — предава се тя. Пресята се през масата и ме хваща за ръката. — Благодаря ти!

— За какво? Дори не съм стигнала до частта, в която те каня да дойдеш с мен, когато Ева Крос пристигне в Сиатъл.

— Чакай малко! Какво?! — настръхва тя. Изправя се и ме зяпва с отворена уста. — Майтапиш ли се?

— Не бих посмяла. Ще ме убиеш.

Тя почти подскача от вълнение.

— Наистина ли ще идва тук?

— Да. Пускат ЕКРА+ грижа за кожата в спа центровете на хотелите „Крос“. Ева има насрочени интервюта с медии, за да промотира планираната си поява в „Крос Тауър“ тук, в Сиатъл. И искат да използват възможността да ми направят нови снимки за рекламните материали.

Рокси се свлича обратно на стола и се навежда към мен.

— Добре. Кажи ми всички подробности, за да знам какво да облека. Дата? Час? Как ще са облечени всички останали? — Тя се замисля. — Ще трябва да си купя нещо ново.

Отпивам от кафето си и тайно се усмихвам зад ръба на чашата. Предстоят ни много премеждия, така че възнамерявам за момента да се насладя на плаването в тихи води. Докато е възможно.

* * *

— За бога, Тийгън! Устата ти…

Гарет ме дръпва за косата.

Хващам члена му с две ръце и плъзвам устни от основата нагоре към върха. Засмуквам го силно и го дразня с език по главичката.

Цяла сутрин си го представях по този начин, мислите ми се лутаха между имейлите, на които трябваше да отговоря, и идеята за работещия в ателието си Гарет. Представях си го по дънки, бос, как отивам при него, разкопчавам му панталона и поемам пениса му с уста.

През последната седмица, откакто в новата ни връзка се появиха и сексуални отношения, правехме един с друг много неща, но още не го бях карала да свърши с уста.

Накрая просто не можех да чакам повече. Дойдох в къщата му, качих се по стълбите и взех това, за което жадувах.

Гарет отпуска ръце до бедрата си и притиска юмруци към платнището под себе си.

— Ох, мамка му, хубаво е!

Езикът ми описва кръгове около набъбналата главичка на члена му, очите ми следят как се извива от удоволствие. Толкова е възбуждащо да гледам как едрото му тяло тръпне при допира ми, как всеки мускул по него се стяга и потръпва под влажната кожа. Коленича между бедрата му и усещам мократа топлина на желанието в слабините си.

Поемам пениса му с уста, притискам го към небцето си и започвам ритмично да смуча. Той стиска здраво юмруци. Близо е, започвам да усещам мекия солен вкус на възбудата му. Обхващам стегнатите му тестиси с длан, толкова са твърди и стегнати в очакване на идващия оргазъм.

Забавям темпото, плъзвам устни нагоре и надолу по втвърдения му ствол и проследявам релефните вени, криволичещи между широката основа и внушите връх. Под мен бедрата му се надигат, инстинктът за тласък е прекалено силен, за да му устои.

— Смучи го — изръмжава той. — Вземи го в тая секси уста и го смучи, докато свърша!

Думите са груби, както и гласът му, но ръцете му не помръдват, страстта му е яростна, но той остава нежен. В гърдите ми се разлива топлина, сърцето ми се пълни с емоции, които мислех, че никога вече няма да усетя.

Облизвам вкуса му от устните си и отново го поемам с уста. Започвам да го смуча всеотдайно, главата ми се движи в ритъм, ръцете ми масажират натежалите му тестиси.

— Мамка му, толкова е хубаво!

Отново ме хваща за косата и ме притиска, за да не мърдам. Тазът му се надига и започва да тласка пениса му в устата ми.

Опирам длани в пода и се опитвам да не мърдам, докато той ме чука в устата с равномерни, леки движения.

— Ще свърша — изпъшква. — Много здраво ще свърша!

Гръбнакът му се изпъва, пенисът му пулсира и върху езика ми се излива експлозия от семенна течност. С повдигнати бедра и потръпващо тяло той свършва дълго и пълни устата ми, докато преглъщам.

Накрая се отпуска задъхан на пода, по тялото му още преминават тръпки. Поемам си въздух на дълбоки глътки и сядам на пети с ръце на бедрата си.

— Тийгън — изръмжава името ми Гарет и преди да се усетя, той се надига, хваща ме и ме просва по гръб на земята.

Избутва краката ми към гърдите, дръпва клина и бикините ми към коленете, за да не му пречат, и вкарва още твърдия си пенис в мен. Изкрещявам, смаяна и адски възбудена от силата и замаха му, от оргазма ме делят един-два тласъка.

Сгъната на две, с коленете до ушите и крака като вързани в смъкнатия клин, не мога да участвам с нищо. Мога само да лежа на пода, докато Гарет диво ме чука, тласкайки големия си пенис в отчаяно мократа ми вагина.

Напрежението в слабините ми расте, дишането ми преминава в насечени въздишки от удоволствие. Оргазмът идва като надигащо се цунами, удря ме рязко и се разлива върху сетивата ми в поредица от дълбоки бавни пулсации.

Той изчаква да отшуми и последният трус и влажно и нежно излиза от мен. Лягам настрани с усещането, че мускулите ми са се втечнили, клинът и бельото ми все още са омотани около прасците ми. Гарет се стоварва на пода до мен, обхваща талията ми и плътно ме прегръща. Усещам как гръдният му кош, опрян в гърба ми, се надига и отпуска, диша тежко и все по-бавно.

— Това изпълнение отива в залата на славата — казва дрезгаво. — Мисля, че е напълно възможно да съм умрял, докато ме смучеше, и останалото да е част от живота след смъртта.

Разсмивам се. Не мога да се сдържа.

Гарет надига глава и ме целува силно и бързо по бузата.

— Трябва да разбера какво те е вдъхновило, за да го накарам да се случи отново!

Пресягам се надолу в опит да вдигна клина си и в този момент осъзнавам, че докато правихме секс, той беше гол, а аз още съм почти напълно облечена. Еротично е.

— Просто реших, че е добра идея — отвръщам.

Завъртам се по гръб и повдигам бедра нагоре, за да си вдигна дрехите.

— Беше превъзходна идея. — Той се изправя на лакът и опира глава в дланта си. Другата му ръка се отпуска на корема ми. — Хайде да го направим пак. В Ню Йорк.

Обръщам се рязко към него.

— Какво?

— Имам изложба другата седмица. Когато се преместих тук, оставих много картини в града и сега искаме ги разпродадем — започва той. Прокарва пръст по ръба на носа ми. — Искам те с мен.

Издишвам бавно, обмисляйки предложението. Да отида с него би било голяма промяна и за двама ни, а не ми се иска да правим резки промени в едва напъпилата си връзка.

Въпреки това мисълта, че няма да го виждам дни наред, ме напряга.

— Кога трябва да заминеш?

— Мисля да летя във вторник и да се видя със собственика на галерията в сряда. Откриването е в четвъртък. Ще има и афтърпарти, но след това можем да правим каквото си искаме. Може да останем в града за уикенда и да се приберем в понеделник.

Повдигам вежди.

— Този вторник?

— Да. Агентът ми от седмици ме преследва, но ние с теб тъкмо започнахме нещо и това ми беше приоритет. Така или иначе лесно успях да се оправя с почти всичко по имейл и видеовръзки, а екипът ми за социалните медии се занимава с промотирането, така че всичко е наред.

Как бих могла да му откажа след това признание? Но се налага.

— Иска ми се да можех, Гарет. Наистина. И по принцип щях да мога. Но вече се съгласих да отида на промоция на ЕКРА+ в Сиатъл този вторник и обещах на Рокси да я запозная с Ева Крос — голяма фенка й е. Майк се оплака, че го побърква с приготовленията си за тази среща.

Гарет се намръщва. Почти чувам мислите му.

— Добре… — започва той и потърква челюстта си с ръка — … ще сменя участието си в галерията с видеообръщение. Правил съм го и преди, лесна работа.

— Дума да не става! Важно е — знам. Дори да си правил десетки откривания и изложби, всяка една от тях е важна и ти трябва да си там. Няма да те спирам.

Той стисва зъби.

— Вече говорихме за това. Сега приоритетите ми са различни.

Изправям се и сядам със скръстени крака.

— Разбирам те. И го оценявам, наистина. Но не е нужно да съм на първо място през цялото време. Просто през по-голямата част от него.

Усмихвам се чаровно в опит да придам на думите си някакъв хумор, но Гарет си остава намръщен и на свой ред сяда на пода, все така безсрамно гол.

— Няма да прецакам нещата — казва той сковано. — Теб и мен. Нас.

— Но ако не отидеш в Ню Йорк, ще направиш точно това.

Намръщеният му поглед става гневен.

— Как така?

— Защото, ако ощетяваш кариерата си заради мен, в дългосрочен план няма да се получи нищо, Гарет.

— Един път няма да навреди — възразява той.

— Така се започва.

В погледа му се промъква инатлив проблясък.

— Ти си най-важната в живота ми. Не искам да правя нищо, което ще те накара да се съмняваш в това.

Белезите от раните на провалените му връзки изведнъж зейват в целия си блясък. И аз нося следите от собствените си загубени битки, включително една още незараснала рана — усещането, че истинската любов в живота на съпруга ми е неговата работа.

— Когато се почувствам пренебрегната, ще ти кажа — обещавам. — И тогава ще оставиш всичко заради мен.

Той се замисля. Отпуска се видимо и накрая кимва.

— Ще летя за Ню Йорк рано в сряда и ще си дойда с последния полет в четвъртък през нощта.

— Нощните полети са ад. Просто гледай да се прибереш до петък вечерта. Ще те взема от летището и може да вечеряме навън.

— Така стават три дни без теб — възразява той. Прокарва палец по долната ми устна. — И без тази невероятна уста.

— Въобще има ли момент, в който не мислиш за секс?

Гарет се ухилва.

— Извинявай, но аз най-спокойно си работех, когато ти дойде тук и ми разкъса дрехите.

Този път го игнорирам.

— Няма да те има две нощи.

— Хубаво. Но другия път идваш с мен!

— Другия път ми кажи по-навреме.

— Дадено!

Изправям се.

— А сега си облечи нещо!

— Мисля си за нещата, които можем да правим, докато съм съблечен — подхвърля той закачливо.

— Трябва ти професионална помощ, Фрост!

Слушам го с половин ухо как се облича, докато се изправям и изтупвам клина си. И изведнъж се вцепенявам.

За пръв път виждам негова картина, преди да е завършена.

Не мога да помръдна.

Новото платно, опряно на статив, е значително по-малко от предишното, което съответства на по-интимния му дух.

Представлява дива огнена смес от кървавочервено, оранжево и жълто, с лек акцент в тюркоазеносиньо, зелено и бяло.

Прилича ми на супернова — блестяща експлозия от енергия и сила, но формата е много по-земна. Безспорно по-еротична.

Сещам се за картината на стената в спалнята му. И тя е чувствена. Секси. Но в нея липсват близостта и цветове на това ново платно.

Гарет застава зад мен и ме прегръща.

— Нямам представа как ще добавя днешната случка. Може би просто трябва да й посветя нова картина. Да взема една пушка за пейнтбол и да стрелям произволно. Бум! Както ти направи с ума ми.

Част от мен го намира за смешен и забавен, но друга част започва да осъзнава, че той описва връзката ни в своите картини. Разкрива сексуалните ни отношения, които в творчеството му изглеждат уникално силни, едновременно деструктивни и съграждащи.

Когато не работи, Гарет е с мен. Очевидно, когато работи, аз пак съм с него, завладяла мислите му.

— Тази няма да я продаваш — казвам. Не е въпрос.

— Няма — потвърждава той. Навежда се и опира брадичка на рамото ми. — Ще я закачим над леглото в спалнята ни, когато му дойде времето.

Поемам си дълбоко въздух. Издишвам.

— Какво ще правиш с другата картина?

14

— Откачено ли е, че толкова се вълнувам? — прошепва Рокси, докато вървим след ивент мениджърката по един дълъг коридор в хотел „Крос Тауър“.

— Може би мъничко. Все пак Ева е човешко същество. Също като теб и мен. Мие си зъбите, има дни, в които косата й е рошава, излизат й пъпки.

— Момиче, ти се шегуваш? — казва тя с насмешка. — Добре ли изглеждам?

— Повече от добре. Тоалетът ти е самото съвършенство.

Облякла е гащеризон в цвят корал и бяло сако. Изглежда изискана и безупречна както винаги. Различното е минимализмът в избора й на бижута — само малки диамантени обеци и брачната халка с годежния й пръстен.

Въвеждат ни в бална зала с три стъклени стени, през които се разкрива панорамна гледка към залива Елиът. Голямото виенско колело на Сиатъл е от лявата ни страна. Вдясно преминаващ ферибот точно се скрива от погледа. Самата зала е декорирана в различни нюанси на златно, сиво-кафяво и екрю. Луксозно пространство, което по-скоро допълва гледката, отколкото да се сравнява с нея.

Наоколо се шири море от кръгли маси с ленени покривки в кремав цвят. Професионален екип разполага осветлението и необходимата за фотосесията снимачна техника. Единият фон ще е панорамната гледка, а другият — платно с неутрален цвят. В далечния ъгъл има стойка за дрехи и три режисьорски стола до дълга маса, обсипана с козметика и фризьорски принадлежности.

На друга маса наблизо една дребничка блондинка в тясна бяла рокля без ръкав стои боса до брюнетка в тъмносин костюм с панталон. Навели глави, двете разглеждат куп увеличени снимки.

— О, боже, ето я! Виж само роклята „Шанел“!

Блондинката вдига глава и се обръща към нас. Лицето й е класически красиво. Постоянно променя цвета на косата си, но сега е избрала най-светлорусия нюанс и нисък лъскав кок. Прилича ми на бляскава дама от Златната ера на Холивуд — Лана Търнър или може би Типи Хедрен, със завладяващия сексапил на Мерилин Монро. И същите извивки.

— Тийгън! — Усмивката й предразполага за секунда. Толкова се радвам да те видя!

Тя пристъпва към мен и ме хваща за ръцете. Под масата зад нея забелязвам чифт сапфиреносини обувки с висок тънък ток. На ушите й се поклащат висящи обеци с големи лъскави камъни, които вероятно са розови диаманти. Друг внушителен диамант блести на безименния пръст на лявата й ръка. На едната си китка носи часов ник „Ролекс“, а на другата гривна „Шанел“.

— Как е възможно всеки път, когато те видя, да си по красива от предния? — пита ме с леко дрезгав глас, из пълнен с топлина. — Ще ми се и аз да изглеждам толкова невероятно без грим. А това сигурно е Рокси.

Рокси сграбчва ръцете й.

— Толкова се радвам да се запознаем!

— Чувството е взаимно — отвръща Ева. Сивите й очи са нежни като мъглива утрин и в същото време феноменално проницателни.

— Обожавам новата ти линия за грижа за кожата — продължава Рокси. — Истинско чудо е! Кожата ми не е била толкова сочна и свежа от години!

— Бях забравила, че Тийгън поръча комплект и за теб! Радвам се, че ти е харесал. От колко време го ползваш?

— Малко по-малко от месец.

— Ако искаш, може да снимаме и теб. Но ще се наложи да свалим разкошния ти грим и напълно разбирам, че…

— С удоволствие! — прекъсва я Рокси и подскача от вълнение.

Ева се разсмива — богат плътен звук, който кара няколко човека в залата да се обърнат към нас.

— Прекрасно! Ще бъде забавно. Когато приключим, екипът по разкрасяването ще те гримира отново — възкликва тя и поглежда към мен. — Ти изглеждаш прекрасно и така, Тийгън, но също си добре дошла да се възползваш от услугите на гримьорите. Както решиш.

— Всяка помощ е добре дошла.

— Добре. — Ева пак се усмихва и посочва снимките на масата. — Елате да видите какво сме направили досега.

Тръгваме след нея и Рокси изиграва истинска пантомима зад гърба на Ева, за да ми покаже колко се вълнува. Едва удържам смеха си.

Ева ни представя на Одея, брюнетката в тъмносиньо, която се оказа директор маркетинг и реклама на ЕКРА+.

После махва с ръка към огромните снимки върху основи от плътен пенокартон. Преглеждаме кадрите на жени и мъже на различна възраст и с различен етнически произход.

Всичките са с прибрана коса и голи рамене, на бледорозов фон. Някои от моделите са представени в два кадъра един до друг — преди и след.

Одея показва поредната фотография. Двете с Рокси изсумтяваме одобрително.

От снимката ни гледат съпругът на Ева — Гидиън, и сестра му Айрлънд. И двамата имат едни и същи впечатляващи физически белези — лъскава черна коса, сини очи сгъсти мигли и набор от перфектни черти, които бившите ми пациенти често включваха в списъка си с желания. Косата на Гидиън стига точно до рамене му; а тази на Айрлънд наподобява дълъг копринен водопад. Айрлънд е застанала зад големия си брат, но леко встрани, така че косата й следва извивката на неговия бицепс.

— Еха! — възкликва Рокси и се привежда към снимката. — Какви гени само!

— Нали? — въздъхва Ева. — А нито една от снимките не е ретуширана. Без корекция на цветовете, без изглаждане. Тези двамата просто изглеждат така през цялото време, макар да ми се ще да мисля, че системата ЕКРА+ е добавила поне малко към естествения им блясък.

Рокси се обръща към нея.

— Щастливка си, момиче! Мъжът ти е красив!

Изящните устни на Ева се извиват в усмивка.

— Така е! Заедно сме от седем години и още се щипя сутрин, като се събудя.

— Стига толкова хвалби — казва Одея и обръща следва щата снимка.

Усмихвам се, когато разпознавам хубавеца на снимката.

— Това е Кари.

Рокси плясва с ръце и подскача.

— Обожавам го! Постовете му в социалните медии са толкова забавни!

— О, така си е! Този човек няма спирачки — казва Ева. — Той е причината да пуснем и линия за мъже редом с основната. Кари ми припомни, че всички искат да изглеждат добре.

Най-добрият приятел на Ева е по-известен с изявите си в социалните мрежи, отколкото с успешната си кариера на модел. Но това не му пречи да изглежда умопомрачително добре. Омъжен е за ветеринарен лекар и постоянно качва снимки на безумно сладки животинчета. Прочу се с проницателните коментари и остроумните си отговори в социалните мрежи. И той като Ева има десетки милиони последователи.

Следващата снимка също е на Кари, но тук той е със забележителна блондинка. Двамата са хубава двойка — тъмната коса и зелените му очи са в зашеметяващ контраст с нейната златна красота. И двамата имат завидна костна структура. Позата им е подобна на тази на Гидиън и Айрлънд, само че този път мъжът стои зад жената.

— Знам коя е! — възкликва Рокси и щраква с пръсти. — Татяна Черлин!

— Точно така — кимва Ева.

Рокси поглежда към мен.

— Това е русата жена, която видях в къщата на Гарет точно след като се нанесе. Тогава ми се стори позната, но чак сега се сетих коя е.

Стресната, отново поглеждам към снимката и екзотичното уникално красиво лице на Татяна.

Съвсем бях забравила, че Рокси спомена за някаква жена при Гарет. Бях изтрила тази информация от съзнанието си редом с редовните клюки на Роксан, защото тогава не знаех, че новодошлият съсед е именно Гарет.

— Навремето бяха заедно — продължава тя и посочва към снимката. — Кари и Татяна. Роди им се дете, но не оцеля.

Спомням си, че медиите много писаха за тях тогава. Макар че беше доста отдавна. Преди години.

Поглеждам я, смаяна от способността й да помни жълти истории от живота на другите, и благодарна, че нивото на моята известност не е толкова високо, че да представлява интерес за таблоидите.

— Беше скоро след като се омъжих — тихо допълва Ева. — Още им тежи. Кари се грижи за нея и предполагам, винаги ще го прави. Помоли ме да я включа в кампанията. След като опита ЕКРА+ Татяна участва с удоволствие. Освен това винаги е обичала да работи с Кари. Всички обичат да работят с него.

Одея показва следващата снимка — на нея е само Татяна, и я задържа за няколко секунди. Трите обсъждат скандалните неща, които Кари е публикувал в миналото.

Умишлено се опитвам да не мисля за живота на Гарет, преди да се появи в съседната къща. Избягвам да мисля за много неща.

Стоя до Рокси и почти не слушам разговора. Мислите ми са с мъжа, който в момента подготвя изложба на картините си на другия край на Америка.

* * *

Гарет Фрост изпъква лесно сред тълпата пътници, чакащи пред изхода на международно летище Сиатъл-Такома. Стои небрежно, подпрял едната си ръка на дръжката на куфара за ръчен багаж, а с другата държи телефона си и гледа в него. Носи черни боти, черни джинси, пепелявосива тениска, плюс авиаторски слънчеви очила на красивото си лице.

Но това, което привлича погледа, не са дрехите, нито дори безспорната му привлекателност. Това, което привлича, е тялото му — Стойката му излъчва увереност, а движенията му са леки и спокойни.

Прехапвам долната си устна и внимателно подкарвам рейндж роувъра между спрелите коли, за да стигна възможно най-близо до него. Той вдига глава и поглежда към мен точно когато се готвя да сляза от колата. Не виждам очите му зад очилата, но удоволствието, което изпитва, когато ме вижда, е осезаемо. На лицето му веднага грейва нежна секси усмивка. Усещам лека тръпка на блаженство.

— Хей, ти! — провиквам се, натискам копчето, което отваря багажника, и слизам от колата. — Как мина?

Той тръгва към мен с отиграната си хищническа походка, която просто ме влудява. Сякаш цялото ми тяло изведнъж пламва.

— Добре. Доколкото е възможно без твоето присъствие — отвръща той.

Прави онова плавно и леко движение, с което ме придърпва към себе си за целувка точно в мига, в който осъзнавам, че ще го направи. Плътните му устни се впиват в моите и езикът му се плъзва между тях. Лек звук на удоволствие вибрира в гърдите му и се отразява в моите.

— Липсваше ми — казва той дрезгаво.

— Ти ми липсваше повече.

Той се усмихва триумфално.

— Добре. Искаш ли да караш?

— Не. Това чудо ме плаши. Защо голям градски джип като този се движи като състезателна кола?

Гарет плъзва куфара си в багажника и натиска копчето, което автоматично го затваря.

— Петстотин и десет коня и осемцилиндров У-образен двигател с двойно турбо.

— Това е откачено — промърморвам и тръгвам след него към мястото до шофьора. Той ми отваря вратата и нежно ме шляпва по дупето, докато се качвам.

— Харесва ми как ти стоят тези дънки, докторке. Много ми харесва!

Усмихвам се, доволна, че е забелязал. След като започнахме да правим секс, си направих абонамент в един сайт за стайлинг и първата ми кутия с дрехи пристигна, докато той беше в Ню Йорк. Вече имах поне два тоалета, подходящи за излизане. Това си е постижение и му се радвам.

Той натиска един от бутоните на шофьорската врата и изчаква, докато седалката му се спусне надолу и по-далече от волана, така че да има място да се качи. Наглася страничното огледало и поглежда към мен.

— Накъде да карам?

— Гладен ли си?

— Мда — той ме оглежда обстойно. — Но бих могъл и да хапна нещо.

Поклащам глава и се разсмивам, с всеки изминал ден ми става все по-лесно да го правя.

— Това беше ужасно!

— Но все пак ти хареса — отбелязва той. Обръща се назад и започва маневра, за да изкара рейндж роувъра от хаоса на на спрелите коли, чакащи пътници. Летището остава зад гърба ни. — Сега накъде?

— Яде ли ти се мексиканско?

— Винаги ми се яде мексиканска храна.

— Има едно място наблизо — в Туквила, с много добри отзиви, или едно друго във Федеръл Уей, по-близо до къщи. Ходила съм там, хубаво е.

— Тогава нека отидем в Туквила и да опитаме нещо ново.

— Добре. Продължавай по магистрала 518.

Той се престроява в другата лента, пресята се над централната конзола и ме хваща за ръката.

— Твоята работа как мина?

— Добре. Рокси беше във вихъра си. Ева отлетя за Ню Йорк с частен самолет същия следобед. Сериозно се замислих дали да не отида с нея и да те изненадам.

— Защо не го направи?

— Защото нямаше да пристигнем преди единайсет вечерта, а аз не знаех дали ще си на афтърпартито, или може би на късна вечеря с приятели — вдигам рамене. — Не исках да развалям плановете ти.

— Нямаше да имам нищо против, Тийгън. Ни най-малко.

Изпреварва ни кола с висока скорост и после безразсъдно минава пред нас, за да се качи на лентата в посока юг.

— Видях някои от снимките, които бяха публикувани — поглеждам към преплетените ни ръце. — Татяна Черлин е била там.

— Беше, да. Тя ми е приятелка.

— Рокси ми каза, че Татяна е била с теб, когато си се нанесъл.

Следва миг на мълчание.

— Чувствам се като в засада — казва той и си поема дълбоко дъх. — Тя е приятелка. Никога не е била повече от приятелка и никога няма да бъде повече от това поради силно очевидната причина, че съм влюбен в теб и в този живот това няма да се промени.

— Гарет…

Не мога да изрека нито дума. Цялата съм пулсираща смесица от изненада, щастие и страх. Стискам силно ръката му.

— Запознах се с нея в една група за подкрепа на родители, загубили дете — започва той. — Още бях много объркан, а тя се бе борила с това от години. Разговорите с нея ми помогнаха да осъзная, че с времето ще стане по-лесно и че накрая ще се науча да живея с болката.

— Радвам се, че е била до теб тогава — казвам го съвсем искрено. Мисля, че той го разбира, защото усещам напрежението му да отслабва. — Иска ми се аз да бях до теб.

Поднася ръката ми към устните си и я целува.

— Сега сме тук. Заедно. Само това има значение.

— Притеснява ли те, че не можеш да говориш с мен за Дейвид?

За миг Гарет запазва мълчание. После казва:

— Нека обърна въпроса, преди да отговоря. Теб притеснява ли те, когато говоря за Дейвид?

— Не. Просто… Аз не съм по говоренето. Добър слушател съм, но имам усещането, че не е редно ти да споделяш лични неща, а аз не. Притеснявам се, че това е проблем — признавам.

— Че имаш нужда, която аз не мога да задоволя.

Палецът му гали кожата на ръката ми.

— В Ню Йорк се видях с терапевта си. Много неща се случиха за последните няколко месеца — преместих се, започнах пак да рисувам, намерих те. Имах усещането, че трябва да се отчета.

Посочвам отбивката, която трябва да хванем, и той се престроява.

— Има неща от предишния ми живот, които ми липсват, не само Дейвид — казва той тихо. — Но има и неща, които се случват сега между нас, които ме правят по-щастлив от всякога. Понякога се чувствам виновен от това.

Кафявият миниван пред нас има висулка „Бебе на борда“ на задния прозорец. Люлее се насам-натам.

— Доктор Питърсън предложи да си записваме в дневници нещата, които не можем или не искаме да кажем — продължава Гарет, — и да оставяме дневниците отворени, за да може другият да ги прочете. Това изключва говоренето от уравнението, но все пак линиите за комуникация остават отворени.

Поглежда към мен, когато спираме на един светофар.

— На връщане купих два дневника от летището.

Усещам леко парене от напиращите в очите ми сълзи.

Кимвам.

— Добре. Да опитаме.

— Знам, че не обичаш да решаваш проблемите си с говорене, но доктор Питърсън прави и видеочатове, ако размислиш.

Представям си да говоря за чувствата си и стомахът ми се свива на топка. Въпреки това отново кимвам.

— Имам си психолог, но ще имам предвид препоръката ти. Завиваме към мола. Паркингът е пълен с коли. Отделни хора и цели семейства се блъскат в множеството ресторанти и магазини. В моменти като този преди се чувствах толкова самотна… да гледам как животът кипи, докато аз съм замръзнала на едно място.

Поглеждам към мъжа, който седи до мен и държи ръката ми, който толкова се старае връзката ни да се получи.

Осъзнавам, че вече не се чувствам ни най-малко самотна.

Оценявам го. Постоянната тъга, която ме разделяше от света, сега е връзката ми с Гарет.

Слагам другата си ръка върху неговата.

— Между другото… И аз съм влюбена в теб.

15

— Не съм идвала тук от цяла вечност — отбелязва Рокси, когато влизаме в стъклената градина на Дейл Чихули[5].

— Не мисля, че се променя — вметва Майк и поглежда към магазинчето за сувенири на входа. — Мисля, че изложбата е постоянна.

— Хей, нямаше нужда да си купувате билети, за да разглеждате пак — възразявам аз, макар че вече е прекалено късно, защото платихме входните такси на автомата отвън. — Можеше да се срещнем по-късно.

— Искаме да го разгледаме пак — уверява ме Рокси. — Наистина си спомням само лодките.

— Аз тъкмо се сетих за онази стая с морските обитатели — казва Майк. — Октопите са доста впечатляващи.

— Казва се „октоподи“ — поправя го Рокси.

— Какво? — възмущава се Майк и поклаща глава. — Не е вярно!

— Вярно е. Провери!

Майк вади телефона си и миг по-късно казва:

— Дявол да ме вземе! Права си.

— Разбира се, че съм права!

Гарет ме прегръща през рамо, докато чакаме да покажем билетите си на входа. Днес е приказен летен ден, малко по-топло от обикновеното за Сиатъл, но за щастие, няма нищо общо с лепкавата влага в Ню Йорк по това време на годината.

Облечена съм с един от тоалетите от последната кутия от стайлинг абонамента — бели къси дънкови панталонки и потник с тънки презрамки и азиатски мотиви. Дори съм си сложила обеци — малки златни халки, и тъмен грим тип „опушени очи“. Вече редовно се гримирам така. Струва ми се, че на художник рок звезда като Гарет му отива да е с жена със страстни очи.

Влизаме в музея. Криволичим сред тълпата и се любуваме на всяка експозиция. Стигаме до дълга тясна зала, в която изложбата е позиционирана над нас и защитена с прозрачна преграда. Разноцветни стъклени скулптури във всевъзможни форми и размери, някои с флорален дизайн, други с морски, са пръснати наоколо, преплетени или струпани една върху друга. През стъкления покрив се процежда светлина, която се пречупва в стъклото на фигурите и описва дъги по голите стени на помещението.

Движа се бавно с наклонена назад глава, за да разгледам всичко.

Гарет се промъква зад мен и ме прегръща през кръста.

— Трябва да отидем да видим експозицията му в „Беладжио“ в Лае Вегас. Може там да сложим началото на медения си месец и после да пътуваме за незнайни кътчета на света.

Спирам. Не съм убедена, че чух правилно. Обръщам се към него.

— Да не би току-що да ми предложи?

Прекрасните му очи блестят насреща ми.

— Не. Когато ти предложа, няма да има никакво съмнение. Просто повдигам темата. Давам ти време да свикнеш с идеята.

Присвивам очи.

— Може би аз ще поставя въпроса първа.

— Значи ще се състезаваме, а?

— Вие двамата се гледате повече един-друг, отколкото гледате изкуството — шегува се Майк, когато минава покрай нас с Рокси под ръка.

— Просто ме влече най-красивото в залата — казва Гарет, хваща ме над лакътя и ме повежда към следващата зала.

Облягам се на него.

— Как успяваш с всеки изминал ден да си все по-секси и все по-банален?

Намига ми.

— Всеотдайност, докторке. И природен талант.

По-късно отиваме до кулата „Спейс Нийдъл“, снимаме се на пейките от плексиглас на реновираната панорамна тераса, после разглеждаме музея на поп културата в Сиатъл, където прекарваме най-много време при изложбата за Принс. Оттам тръгваме към външните площи на „Сиатъл Сентър“ и попадаме на полски фестивал в амфитеатъра.

На сцената двойки в цветни национални носии танцуват на фона на весела музика. Около поляната има будки за закуски, на тревата хората са насядали на одеяла за пикник и на сгъваеми столове, има и специално обособена бирария. Забелязвам творчески кътове за деца, продавачи на тениски и сувенири, арт зона и какво ли не още.

— Хайде да пийнем по нещо! — предлага Рокси и поглежда към бирарията.

Тръгваме към бялата дървена ограда, която обозначава мястото, и намираме свободна маса до един рекламен чадър на полска бира. Двете с Рокси сядаме.

— Ще си взема една бира — обръща се Майк към Рокси. — Ти искаш ли? Или вино?

— Вино звучи добре.

Гарет ме поглежда въпросително.

— Искаш ли вода или сода?

— Ами… — поколебавам се с усмивка. — Мисля и аз да пия чаша вино. Шардоне, ако има.

Рокси плясва с ръце.

— Внимавай, Гарет! Сега ще се развилнее.

Той се усмихва.

— Няма проблем, мога да се справя.

Когато мъжете се отдалечават, Рокси грабва ръката ми и се навежда към мен.

— Добре, Майк ми каза да не го мисля, но не мога да не те питам — за брак ли си говорехте в галерията на Чихули?

Стрелвам я с поглед.

— По абстрактен начин. Недей да се вълнуваш много!

— О, боже! — възкликва тя и в очите й избиват сълзи. — Толкова се радвам за теб! Толкова се радвам и за двама ви!

— Рокси, какво казах току-що? Не сме сгодени. Всичко си е както преди.

— Но това е очакваният развой на нещата. И толкова ме радва! Като се сетя какво е преживял този човек и че е намерил жена като теб… Сещам се и за мъжете, с които се опитвах да те сватосам. — Тя скрива лицето си с длани и се разсмива колебливо. — Толкова си била права да чакаш Гарет да се появи!

— Рокси, стига! — Не успявам да се сдържа и също се разсмивам. — Майк ще откачи, ако види, че плачеш.

— Знам. — Започва да рови в чантата си и измъква пакетче носни кърпички. — Какво да ти кажа? Безнадеждна романтичка съм.

— Какво става тук? — пита Майк, който се връща с чаша вино в едната ръка и бира в другата. Поглежда към жена си и носните кърпички в ръката й. — Какво има?

— Алергията ми се обажда, това е. Шегувах се с Тийгън, че ще се напие.

Гарет сяда до мен, оставя питиетата ни на масата и отпуска топлата си ръка на бедрото ми.

— Спаси ме, моля те!

Той се ухилва.

— Работя по въпроса.

* * *

Изпивам само една чаша вино, но след година въздържание съвсем съм изгубила тренинг. Чувствам се леко замаяна и е толкова лесно да се смея на всичко. Рокси, Майк и Гарет си вземат по две питиета, но съм сигурна, че са много по-трезви от мен.

После продължаваме разходката. Гарет ме държи за ръка и се усмихва снизходително. Спираме да си купим сладолед от една количка, продължаваме напред и се озоваваме при „Международния фонтан“[6]. Музика и детски смях се конкурират с шума от пръскащата вода.

Самият фонтан е разположен на обширна поляна и представлява сребърна полусфера в центъра на огромна купа.

Хората седят по ръба на купата, както и по-надолу, по наклона на страните й. Деца и възрастни се веселят сред струите вода, някои по бански, други напълно облечени.

— Много обичам това място — отбелязва Рокси и се усмихва под слънчевите си очила тип котешки очи. — Сякаш винаги е пълно с щастие.

Повежда ни към ръба, сяда и протяга крака надолу към фонтана. Майк тръгва след нея.

Поглеждам напрегната към Гарет.

— Добре ли си?

Той кимва. В слънчевите му очила се отразяват играещите във фонтана деца.

— Добре съм.

Подава ми ръка, за да не падна, докато сядам, и на свой ред сяда до мен. Хапваме сладоледите си. Музиката, която звучи наоколо, ми е непозната и затова мога да я понеса.

Гарет непрекъснато слуша музика, докато работи, и аз лека-полека започнах отново да свиквам. Все още има моменти, в които определена песен ми навява болезнен спомен за някое място или събитие, но и в това отношение имам напредък.

Ден след ден се разкривам все повече и поемам нови предизвикателства.

— Дейвид!

Цялата изтръпвам, когато чувам женски глас да вика това име. Поглеждам към Гарет, за да се уверя, че е добре. Той хваща ръката ми и я стисва окуражително.

Търсещият ми поглед се връща към фонтана. Една червенокоса жена размахва хавлиена кърпа и гони рижаво момченце на около пет години, което въобще не възнамерява да излиза от фонтана. Ближа ментовия си сладолед с парченца шоколад и следя как ще се развие тази минидрама.

Въпреки навалицата ясно виждам как още едно момче се показа от другата страна на фонтана, където се е крило до този момент. То е по-голямо, може би на седем или осем. С тъмна коса, тъмни очи и силно изразена долна челюст. Смее се и гони момиченце в розово трико и туту поличка. И двамата са боси и вир-вода.

Докато ги гледам, по пръстите ми потича разтопен сладолед. Момченцето е високо и слабичко. Миглите му са гъсти и мокри от водата, езикът му се стрелва и бързо облизва горната устна. С изключение на очите, то толкова прилича на Гарет, че умът ми не може да го осмисли.

Сърцето ми блъска в гърдите и аз се изправям.

— Докторке?

Гласът на Гарет звучи някак далечно и е лесно да не му обърна внимание. Тръгвам надолу по наклонената купа.

Зад мен Рокси се смее.

— Мисля, че Тийгън ще влезе във фонтана!

Майк й отговаря нещо.

— Тийгън — в гласа на Гарет се усеща напрежение.

— Виждаш ли го? — питам, докато се отдалечавам. — Виждаш ли го?

— Тийгън!

Стигам в средата на фонтана. Вятърът насочва пръските към мен и ме измокря цялата. Наоколо тичат деца, стрелкат се напред-назад и играят на гоненица с пръскащата вода.

Малката балерина изтичва покрай мен, плътно следвана от тъмнокосото момче.

— Извинявай! — провиквам се, но то продължава да тича, няма представа, че се обръщам към него.

Гарет ме хваща за ръката и ме повлича обратно.

— Какво, по дяволите, правиш?

— Видя ли го? Прилича на Дейвид.

Той стисва зъби.

— Да се махаме оттук!

— Още не! — противя се аз.

Гарет ме хваща над лактите и леко ме разтърсва. Сладоледът ми пада и се разтича във водата в краката ми.

— Това не е Дейвид.

— Знам. Но ти дори не го погледна! — настоявам.

Обръщам се да видя детето отново и да му го покажа.

Виждаш ли? Изглежда точно като теб, с моите очи. На същата възраст е.

Рокси идва към нас.

— Всичко наред ли е? — пита тя.

— Трябва да тръгваме — отвръща Гарет. — Тийгън е уморена.

— Не съм уморена! — сопвам се. — Просто искам да поговоря с него!

— Не може да говориш с това момче! — избухва той. — Не те познава. Ще го изплашиш. Ще изплашиш и родителите му. Трябва да тръгваме.

— Гарет, ти не…

Той вдига слънчевите си очила и пълните му със сълзи очи срещат моите.

— Това не е синът ни, Тийгън. Това не е нашият Дейвид.

Дейвид е мъртъв.

Тези три думи пробождат сърцето ми. Толкова боли да гледам агонията по лицето на Гарет. Горещи сълзи се спускат по бузите ми и погледът ми се замъглява.

— Знам, че е мъртъв! — крещя през сълзи срещу него, докато поредната вълна от студени пръски залива и двама ни.

— Няма нужда да ми го казваш!

Толкова дълго сдържах сълзите си. Сега, когато са свободни, не мога да ги спра.

— Знам, че не е той… Знам… Боже, полудявам ли?

— Ела тук — тихо казва Гарет, прегръща ме и ме притиска силно към себе си. Докато сълзите ми попиват в тениската му, тялото му потръпва до моето.

16

Гарет

С тоя на прага на една от трите спални на приземния етаж в къщата на Тийгън. Дори самата гледка е толкова болезнена, че не мога да вляза.

Леглото на Дейвид, идеално оправено. Етажерката с книжките му, кутията с играчки. Дрехите му са подредени в дрешника. Из цялата стая са пръснати рамки със снимки от предишния ни живот — снимка от сватбата ни, снимка, правена точно след като Дейвид се роди, снимки от рождени дни, от училище, от почивки.

Защо не съм слизал тук досега?

Затварям вратата и поглеждам към втората стая на този етаж. Подобно на горния етаж, тя е в съвършен ретро стил и напълно стерилна. Само в едната спалня има нещо от жената, която обичам.

Отгоре се чува леко колебливо почукване на входната врата. Хуквам и вземам стълбите през една. Искам да отворя, преди звънецът да звънне и да събуди Тийгън.

Отварям и въобще не съм изненадан да видя Роксан.

— Здравей — поздравява тя тихо. — Как сте? Тийгън добре ли е?

Цялата светлина, която съм свикнал да виждам в нея, е изчезнала. Въздъхвам. Ще трябва да поправим и тази връзка. Тъгата е като счупено огледало — пукнатината в средата се разпростира навсякъде.

— Тя спи — отвръщам и я каня в кухнята. — Ще пийна нещо. Ще ми правиш ли компания?

— Добре.

Роксан влиза и започва да се оглежда, сякаш очаква мястото да изглежда по различен начин. Тръгвам към кухнята.

— Взех малко скоч от нас, но тя има бутилка вино в хладилника.

Тя тъжно се усмихва.

— Аз й я подарих, когато се нанесе. Дали още става за пиене?

— Може да проверим — отвръщам. Виното е от австралийска винарна, бутилката е с капачка на винт. Отварям я, помирисвам, сипвам малко в една чаша и опитвам. — Да, добро е.

Рокси поема чашата, която й наливам, и отпива стабилна глътка. Сипвам си голям скоч и сядам на масата при нея.

Тя ме поглежда.

— Наистина съм объркана.

— Със сигурност.

Пийвам от скоча и усещам как топлината от алкохола се разлива надолу към гърдите ми.

— Тийгън е твоята съпруга, така ли?

— Беше. Разведохме се няколко месеца след като загубихме Дейвид.

— О! — Роксан обхваща чашата си с длани. — Предполагам, че често се случва след загубата на дете.

— Това са митове — отвръщам. Усещам язвителната нотка в тона си и мигновено съжалявам. — Извинявай.

— Няма нищо.

— Само шестнайсет процента от двойките се разделят — продължавам с по-мек тон — и обикновено не е заради загубата, а защото нещата така или иначе не са били наред. Детето е било „лепилото“, което е пречело на брака да се разпадне. — Отпивам още глътка. — Или поне в нашия случай беше така.

Рокси също отпива от виното си и започва да си играе със столчето на чашата.

— Тя изглеждаше изненадана, когато се срещнахте за пръв път — отбелязва.

— Да, ами… аз бях още по-изненадан, когато ти ни запозна и тя не каза нищо. Всъщност бях бесен. Почувствах се така, сякаш е изтрила целия ни живот заедно, сякаш го е накарала да изчезне. — Отпивам отново и задържам алкохола в устата си, преди да преглътна. — След като спрях да крещя пред психолога си по темата, той ми разказа за нещо, наречено „сложна скръб“.

— Наскоро четох за това.

Кимвам.

— Щом разбрах, че тя не просто не е продължила напред, а още се лута в мъката си, осъзнах, че се нуждае от мен точно толкова, колкото и аз от нея.

— Нямах представа — шепне Рокси.

— Страхувах се да ти кажа.

В миг и двамата се обръщаме към вратата. Тийгън стои на прага на кухнята пребледняла и с подпухнали очи. Бях й помогнал да облече една широка тениска, след като я измъкнах от омазаните със сладолед дрехи. Изглежда малка и изгубена, пръснатите по бузите и по носа й лунички изпъкват на фона на бледата кожа.

Ставам и отивам при нея. Отмятам надвисналите пред лицето й кичури коса. По целия път към къщи тя плака.

Изтерзани разтърсващи хлипове, които раздираха сърцето ми.

— Добре съм — казва сега и хваща китките ми. Гримът се е размазал в тъмни петна около очите й.

Толкова е красива. Години наред скицирам лика й в тетрадки, по салфетки и по пощенски пликове. И насън мога да нарисувам овала на лицето й. скулите и бадемовата форма на очите й.

— Извинявай за случката при фонтана, Гарет — прошепва тя. Устните ми леко докосват челото й.

— Не се извинявай.

— Не знам какво ми стана — тя свива рамене. — Искам да седна.

Придърпвам й един стол и отивам до кухнята за чаша сок.

Рокси хапе долната си устна и очевидно не знае какво да каже или да направи.

— Нуждаех се от твоето приятелство, Рокси — започва Тийгън. — Толкова много от приятелите ни изчезнаха, след като загубихме Дейвид, а онези, които останаха, вече не гледаха на нас по същия начин. Идваше ми в повече. Съжалението в погледите им. Да се отнасят с мен така, сякаш всеки момент ще избухна. Това, че никой вече не се смееше. Трудно е да носиш този допълнителен товар, когато и без това си сринат.

Когато се връщам и оставям чашата портокалов сок пред Тийгън, Рокси плаче.

— Не мога да ти се ядосам — казва тя и избърсва сълзите си с ръце. — Не и след начина, по който реагирах, след като Гарет ни разказа за Дейвид. Толкова мъчно ми става, като помисля, че си живяла с всичко това сама. И съм убедена, че несъзнателно съм казвала неща, които са били болезнени за теб.

Откъсвам парче кухненска хартия и й го подавам.

Тя ме поглежда.

— Благодаря. Все пак вие двамата наистина сте заедно, нали? Това поне е истина?

Поглеждам към Тийгън. През последните няколко седмици тя бе започнала да се разтваря като цвете, но сега отново се е свила в себе си. И все пак в погледа й има твърдост. Надявам се, че е успяла да загърби миналото. А ако не е, е… ще стигнем и дотам. Сигурен съм и това ми стига.

— Всичко е истина, Рокси — отвръща тя. — Има някои неща, които не знаеше, но всичко, което знаеш, е самата истина.

Погледът на Тийгън за миг среща моя и се връща към приятелката й.

— Мисля, че сме се променили достатъчно и този път ще се получи. Не го очаквах. Когато Гарет ми писа и ме пита дали искам да опитаме да започнем от нулата, аз се съгласих само защото смятах, че дължа на Дейвид поне това. Бяхме толкова съсипани, когато се разведохме… някъде по пътя бяхме изгубили любовта си.

— Аз продължавах да те обичам — казвам твърдо и заставам прав до кухненския остров просто защото не мога да седя на място. — Съгласих се да се разведем, защото исках да си щастлива. Когато се срещнахме, ти вече беше минала през ада с Кайлър. Не исках да имаш чувството, че си се измъкнала от един провален брак, за да попаднеш в друг.

— Когато се съгласи без възражения, реших, че си приключил с мен — намръщва се тя.

Рокси гледа ту мен, ту Тийгън. Изглежда едновременно притеснена и смаяна, но мен не ме е грижа, че става свидетел на този така закъснял разговор. Самото й присъствие е подкрепа за Тийгън.

— Карахме се прекалено много — казвам и си спомням онези мрачни, болезнени времена. — Мислех, че след като не си щастлива, ще е най-добре да те оставя да си тръгнеш. Едва след като събрах мислите си, осъзнах, че правилното решение е било просто да положа повече усилия.

Тийгън ме гледа втренчено в продължение на една дълга минута.

— Аз ще тръгвам — казва Рокси и става. — С Майк много ще се радваме, ако ни дойдете на гости за вечеря утре. Заръча да ви предам, че прекалено отдавна не е правил пица.

— Супер! — отвръщам. Тя тръгва към мивката, но аз вземам чашата от ръката й. — Аз ще я измия.

Тя обхваща лицето ми с длани и ме целува по бузата.

— Обадете се, ако имате нужда от нещо!

С Тийгън гледаме след нея, докато излиза. После аз отивам до мивката, измивам чашата и я оставям на сушил ника. Подскачам от изненада, когато Тийгън ме прегръща през кръста, но после се отпускам в обятията й. Тя се обляга на гърба ми. Слагам ръце върху нейните.

— Какво следва сега? — шепне тя. Топлият й нежен дъх гали кожата ми.

— Хмм… Вечеря?

Тя ме пуска и аз се обръщам с лице към нея. Виждам толкова много от сина ни в чертите й, в жестовете, в смеха й. През последните няколко седмици осъзнах, че той още е с нас по един или друг начин.

— Аз ще сготвя — предлага тя.

Усещам, че и последните следи от напрежение в мен се отцеждат.

— Така ли?

— Ще направя спагети. Винаги си харесвал спагетите ми.

— Така е, нямам търпение да ги опитам отново.

Думите са твърде слаби, за да предадат нетърпението ми. Да имам възможност да преживея нещо от миналото, било то и толкова просто като любимо ястие, което тя приготвяше за семейството ни, е нещо, за което жадувах толкова дълго, че се превърна в болезнена празнина вътре в мен.

Ръцете й леко се плъзгат нагоре-надолу по моите.

Тийгън оглежда изображенията, които ги покриват.

— Това сигурно е боляло — отбелязва тя.

— Първоначално това беше целта.

Вдига поглед към мен.

— Мисля, че татуировките ти са много секси.

— Радвам се да го чуя — отвръщам. По тялото ми се разлива топлина, която можеше да се конкурира с тази на скоча.

— Означават ли нещо?

Кимвам.

— Лабиринти са. Единият започва и свършва при сърцето ми, другият започва и свършва при китката ми, където се усеща пулсът.

Очите й се разширяват, погледът й следва извивките и ъглите на изображенията.

— Дейвид беше жизнената ми енергия — обяснявам аз. — Ти си сърцето ми. Каквито завои и преврати да направи животът, всичко започва и свършва с нас двамата.

В очите й блесват сълзи, но не потичат.

— Ще ги проследя и двата — казва тя с дрезгав от вълнение глас. Хваща ръката ми за опора и се повдига на пръсти, за да ме целуне.

— Може да отнеме известно време — посочвам. — Вероятно години.

— Никъде няма да ходя.

Тийгън отпуска глава на гърдите ми.

— Обичам те — казвам.

И пак — думите са твърде семпли, за да опишат силата на емоцията, която изпитвам.

— Аз те обичам повече — отвръща тя.

— Това напълно ме устройва — шегувам се.

Облягам се на мивката, придърпвам Тийгън между краката си и я притискам към себе си. Ще я държа близо до себе си до последния си дъх.

— Стъпка по стъпка, нали? — казва тя тихо.

— Да, докторке. Ще го направим точно така — стъпка по стъпка.

1

Коктейл „Мимоза“ е алкохолен коктейл от шампанско и портокалов сок. — Б.‍пр.‍

2

Pike Place Market — пазар на брега на залива Елиът в Сиатъл, Вашингтон; един от най-старите фермерски пазари в САЩ. — Б.‍пр.‍

3

Пюджит Саунд, на англ. Puget Sound, е проток в северозападната част на американския щат Вашингтон. — Б.р.

4

Магазин за деликатеси в Сиатъл, щата Вашингтон, САЩ. — Б.‍пр.‍

5

Перманентна изложба на творби от стъкло на американския художник Дейл Чихули. — Б.‍пр.‍

6

„Международният фонтан“ (International Foutain) в „Сиатъл Сентър“ е фонтан скулптура, проектиран от японските архитекти Казуюки Мацушита и Хидеки Шимизу през 1961–62 г.‍ — Б.‍пр.‍

Content

Силвия Дей
Пеперуда в леда

1

2

3

4

5

6

7

8

9

10

11

12

13

14

15

16 Гарет

1